ބުނެދޭށޭ ރުހެމޭ 41 – Esfiya – Dhivehi Vaahaka Site\n- by dhiraa wish - 30- June 18, 2019\nޝާދީން ލޮބީ ކުރިމަތިން އަޅާލައިފައި ގޮސް މަތީ ފަންގިފިލާތަކަށް އަރަން ހާއްސަކޮށްފައިވާ ލިފްޓު ކުރިމަތީ ހުއްޓެމުން ބަޓަނަށް ފިތާލިއެވެ. އިރުކޮޅެއްފަހުން ލިފްޓު ހުޅުވިގެންދިޔައިރު ޝާދީން ފޯނާއި ކުޅެން ހުރެފައި އިސްއުުފުލާ ބަލާލިއިރު ފެނުނު ސޫރައަކުން ހިނދުކޮޅަކަށް މީހާ ހުއްޓުން އަރާގޮތްވިއެވެ. މީހާ ގަނޑުވިފަދަ އިހުސާސްއެއްވީއިރު އިރުކޮޅެއްވަންދެން ޝާދީންއަށް އެ މޫނަށް ބަލަހައްޓައިގެން ހުރެވުނެވެ. މާޒީގެ ހިތިކަން މީހާ ވަށާލިއިރު ޝާދީންގެ ލޮލުން ވޭނެއްގެ އަސަރު ފާޅުވާކަށް ސިކުންތުކޮޅެއްވެސް ނުނެގިއެވެ. ހަތަރުއަހަރުވަންދެން އޭނަ ސިއްރު ކުރި ރިހުންތައް ލޮލުން ފާޅުވެގެންދިޔައިރު ޝާދީން އިސްޖަހާލީ އެ އިހުސާސްތައް އެހެން މީހަކަށް އިނގެން ބޭނުންނުވާތީ އެވެ.\n“ނާރަނީތަ؟” ލިފްޓްތެރޭ ހުރި ޒުވާނާ ވާހަކަދެއްކި އަޑަށް މާޒީގެ ފުންކަނޑުގައި އޮޔާދެމެދުންދިޔަ ޝާދީން ހިޔާލުތަކުން ބޭރުވިއިރު އެ ޒުވާނާއި ދިމާލަށް ބަލާލިއެވެ. އޭރު އެ ޒުވާނާ ހުރީ ލިފްޓް ލެއްޕިދާނެއަތީ ބަޓަނަށް ފިއްތާލައިގެންނެވެ. ޝާދީން އަމިއްލަ އިހުސާސްތައް ފޮރުވާލަމުން އަމިއްލަ ނަފްސު އަމިއްލަ ބާރުގެ ދަށަށް ގެންނަމުން ލިފްޓަށް އެރިއެވެ.\n“ހައި… އާފްޓަރ އެ ލޯންގް ޓައިމް ޝާދީން… ހައުޒް ޔޫ…” ޔަޒްދާން ވާހަކަދެއްކިއަޑަށް ޝާދީން އެނބުރިބަލާލިއިރު ޔަޒްދާން ހުރީ ނުހަނު ބޮޑަށް ހިނިތުންވެލައިގެންނެވެ. އެއްކޮލަށް އަޑިކޮޅު އަޅުވައިލައިގެން ހިނިތުންވެލައިގެން ހުރިއިރު ޝާދީން ކިތަންމެ ވަރަކަށްވެސް މާޒީ ހަނދާންވިއެވެ. ޝާދީންއަށް އެލޮލުން ބަލާލާ ނަޒަރު ތަފާތުވެފައިވިޔަސް އަދިވެސް އެއީ އެންމެ ފުރަތަމަ ދުވަހެކޭ އެއްފަދައިން ޝާދީން ދީވާނާކުރުވިއިރު ރީތި ހިނިތުންވުމެވެ. އެ ހިނިތުންވުމަށް މިއަދުވެސް ޝާދީން ގަންބާލިއިރު ޔަޒްދާންގެ މޫނަށް ބަލަހައްޓައިގެން ހުރެވުނީ އެސޫރަ ދަސްކުރަން ބޭނުންވެފައިވާފަދަ ގޮތަކަށެވެ. ފުރާވަރުގެ ފަހު ދުވަސްތައް އޭނައާއިއެކު ގުނި ޒުވާނާއަށް ހަތަރު އަހަރުތެރޭ އައީ ހާދަ ބޮޑު ބަދަލެކެވެ. އެ ފިރިހެންވަންތަކަމާއި ރީތިކަން އިތުރަށް ފުރިހަމަވީހެން ހީވިއެވެ. އެ ރީތިކަމުން ޖާދޫގައި މިއަދުވެސް ޝާދީން ޖެހިގެންދިޔައިރު ހިތަށް ތަދުވީ ޔަޒްދާންއަކީ މިއަދު އެހެން މީހެއްގެ ހައްގެއްކަން ހަނދާންވެފައެވެ. ޝާދީންގެ ލޯތެމޭގޮތްވިއިރު އަވަސް އަވަހަށް ދުރުބަލާލިއެވެ.\n“ފައިން… ޔަޒްދާން ކިހިނެތް؟ އެންގޭޖްކުރިވާހަކަ އަޑުއެހިން… ކޮންގްރެޓްސް…” ޝާދީން ވާހަކަދެއްކިއިރު އަޑުކުރެހިގެންދިޔައެވެ.\n“ރަނގަޅު… ޝާދީން މެރީއެއްނުކުރަންތަ؟ މިހާދުވަސްވެގެންދާއިރު ހަޒްބެންޑެއް ނެތަސް ފިއާންސޭއެއް ހުންނާނެކަންނޭނގެ…” ޔަޒްދާން އޮޅުންފިލުވަންވެގެން ސުވާލުކުރިިއިރު އެ ސުވާލުގެ ޖަވާބަކަށް ޝާދީން ނޫނެކޭ ބުނާނަމައޭ އެތައްފަހަރަކު ހިތަށް އެރިއެވެ. އެ ނޫން ޖަވާބެއް އަޑުއަހާކަށް ގައިމުވެސް އޭނަގެ ހިތަކަށް ކެތެއްނުވާނެއެވެ.\n“މީހުން ބުނޭ ފުރާވަރު އުމުރުގައި ވާލޯބި ހިތުންފުހެލުމަކީ ފަސޭހަކަމެކޭ… އެކަމަކު އަހަންނަކަށް އެކަމެއް ނުވި… އެތައް އަހަރެއްވީއިރުވެސް އަދިވެސް އިންތިޒާރުކުރެވެނީ އެ ލޯތްބަށް… އަހަންނާއިއެކު އެ ލޯބި ހިއްސާކުރި ފަރާތަށް އެއީ ހާއްސަ ލޯތްބަކަށް ހާއްސަ ހަނދާނަކަށްނުވިޔަސް އަހަރެންނަށް އެދުވަސްތައް ވަރަށް ހާއްސަ… އެހެންވެގެންނެއްނު އެތައް އަހަރެންވެގެންދިޔައިރުވެސް އެހެން މީހެއްދެކެ ލޯބި ނުވެވުނީ… އަހަރެންގެ ހިތާއި އެލޯބި ވަތްކެއްނުވި… ވެދާނެ ފިރިހެނުން މޫވްއޮންކުރާހާ ފަސޭހައިން އަންހެނުންނަށް މޫވްއޮން ނުކުރެވެނީ ކަމަށްވެސް….” ޝާދީންގެ ބަސްތަކުގެ މާނަފުންއިރު އެއިން ކޮންމެ ބަހެއް ނިސްބަތްވީ ޔަޒްދާންއަށްކަން ދެނެގަންނާކަށް ޔަޒްދާނަކަށް އުނދަގުލެއްނުވިއެވެ. އެބަސްތަކުން ޔަޒްދާން އިސްޖަހާލަން މަޖުބޫރުކުރުވިއިރު އިތުރަށް ބުނާނޭ އެއްޗެއްވެސް ނޭނގިފަައި ހުރެވުނީއެވެ. ލިފްޓު ހުއްޓުމާއިއެކު ޝާދީންގެ ފިޔަވަޅުތަކުގެ އަޑު މަޑުމަޑުން ދުރުވަމުންގޮސް އެއްކޮށް ކެނޑިގެންދިޔުމާއިއެކު ޔަޒްދާން އިސްއުފުލާ ބަލާލިއެވެ. އޭރު އެރީތިލޮލަށް ކަރުނަތައް ގިނަވެ ގަނެފައިވެއެވެ. ހިނދުކޮޅަކަށްނަމަވެސް އެލޮލުން ޔަޒްދާން ސިއްރުކުރަމުންދާ ހިތާމަައާއި ވޭންތަކުގެ އަސަރެއް ފެނިލިއެވެ.\nލޮލުން ފައިބަމުންދިޔަ ކަރުނަތައް ހުއްޓުވަން ބޭނުންވެފައި ހުރިކަހަލަގޮތަކަށް ޝާދީން ނޭވާ އެތެރެއަށް ދަމާލަމުން އަތުން ލޯ ފުހެލައިފިއެވެ. ހަތަރު އަހަރުފަހުން ޔަޒްދާން ފެނުމުން އެ ހިތަށް އަސަރުކުރީ އެންމެ ފުރަތަމަ ދުވަހެކޭ އެއްފަދައިންނެވެ. އެކަމުންވެސް ހާމަވީ މިވީ ހަތަރު އަހަރުގެ ތެރޭގައި އެހިތުން ޔަޒްދާންއަށް ދެވިފައިވާ މަގާމަށް ކުޑަ ފަޑުކަމެއްވެސް ނާންނަކަމެވެ. އަދިވެސް އެ ހިތް ޔަޒްދާންއަށް އެދޭކަމެވެ. ހަތަރު އަހަރުފަހުން އަނިޔާވެރި ލޯބިވެރިޔާ ލޮލުގެ ކުރިމައްޗަށް އައިގޮތަށް ކުޑަވަގުތުކޮޅެއްގެ ތެރޭގައި ހަތަރުއަހަރުވަންދެން އޭނަ ކުރި ހިތްވަރު ބޭކާރު އެއްޗަކަށް ހަދާލައިފިއެވެ.\nމިއަދު ދެރަވެގެން ޝާދީން ރޯންވީ ކީއްވެގެން ހެއްޔެވެ؟ ޔަޒްދާންއަކީ އޭނަގެ ކަރުނަތައް ހައްގު ވާވަރަށްވުރެ ބޮޑު އަނިޔާވެރިއެކެވެ. އޭނަ ޔަޒްދާންއަށް ލޯބިން ހަދިޔާކުރި ހިތްހަލާކުކޮށްލުމަށްފަހު ޔަޒްދާން އޭނަ ދޫކޮށްލައިފައި ދިޔައީ އެކަން ކިތަންމެ ރަނގަޅަކަށްވެސް ހާމަކޮށްދީފައެވެ.\nއިރުއޮއްސިގެންދިޔައީ އުޑުމަތިން އަލިފާންކުލަ ޖައްސަމުން އެކުލައިން ހުދު ވިލާތައް ފަވަމުންނެވެ. އުޑުމަތި މިވަގުތު ފެންނަމުންދަނީ ރަތާއި އޮރެންޖް ކުލައިގެ ހިމޭން ދޫލައެއްފަދައިންނެވެ. އިރުއޮއްސި ވަގުތުތަކެއް ފާއިތުވެގެންދިޔައިރު ރަތްވިލާތަކުން ސާލު އެޅިފައިވާ އުޑަށް ނަޒަރު ހުއްޓާލައިގެން ހައިޒަލް ހުރީ އެއްފަރާތަށް ކަހާލެވިފައިވާ ބެލްކަނީ ދޮރަށް ލެގިލައިގެންނެވެ. މަޑުމަޑުން ދުނިޔެ އަނދިރިކަމަށް ގެނބެމުން ކެބިންތެރޭ އަނދިރިކަން ރަސްކަންކުރަންފެށިއިރުވެސް ބޮކިތައް ދިއްލާލަކަށްވެސް ހައިޒަލް ނޫޅުނެވެ. މިއަނދިރިކަމާއި ކަޅުކަން އޭނަގެ ހަޔާތާއި ވަރަށް ގުޅެއެވެ. ނައިނާއާއިނުލާ އޭނަގެ ހަޔާތުގައި ރަސްކަންކުރާނީ އަނދިރިކަމެވެ.\nހައިޒަލް އެގޮތުގައި ހުއްޓާ ކޮންމެވެސް މީހަކު ކެބިންތެރެއަށް ވަދެ ދޮރުލައްޕާލައިފިއެވެ. އެއާއިއެކު ޝާދީންގެ އަޑު ކަންފަތުގައި ޖެހުނެވެ.\n“ހައި…” އަނދިރީގައި ހައިޒަލް ހުރިކަން ޔަގީންކުރަމުން ޝާދީން ކެބިންގެ ލައިޓްތައް ދިއްލައިލައިފިއެވެ. އެއާއިއެކު ހައިޒަލްގެ ލޮލަށް އުނދަގޫވެގެން ކަހަލަގޮތަކަށް ކުޑަކޮށް ލޯހަނިކޮށްލައިފިއެވެ.\n“ހައި… ކިހިނެތްވެގެންތަ މިއުޅެނީ… ދޮންތަ ގާތު ބުނެބަލަ… ކީއްވެ ޝަލީންއާއި މެރީކުރަން ތިއުޅެނީ… ބައްޕަ މަޖުބޫރުކުރެއްވީތަ؟” ޝާދީން ހައިޒަލްއާއި ގާތަށް ނަގަންފެށި ފިޔަވަޅުތަކާއިއެކު އޮޅުންފިލުންބޭނުންވެފައި ހުރެ އެއްފަހަރާ ހުރިހާ ސުވާލެއްކޮށްލިއެވެ. އެއާއިއެކު ހައިޒަލްއަށް ހިމޭނުންހުރެފައި ޝާދީންއަށް ބަލާލީ ހިތި ނަޒަރަކުންނެވެ. ބައްޕަ އޭނައަށް މަޖުބޫރުކުރި ހިތިގޮތް ދޮންތައަށް ހިޔާލުވެސް ނުކުރެވޭނެއެވެ. އެހާ އިހާނެތިގޮތަކަށް ބަފައަކު ދަރިއަކަށް ކަމަކަށް މަޖުބޫރުކޮށްފާނޭކަމަށް ހައިޒަލް ގަބޫލެއްނުކުރެއެވެ.\n“ވާހަކަދައްކަބަލަ ހައި… ދޮންތަ ގާތު ބުނެބަލަ… ބައްޕަ މަޖުބޫރުކުރެއްވިޔަސް… ނޯރ މެޓަރ ވަޓް… ދޮންތަ ހުންނާނީ ހައިއާއި އެކީގައޭ…” ހައިޒަލްގެ ހިމޭންކަމުން އުނދަގޫވި ޝާދިން ހައިޒަލްގެ އަތުގައި ހިފަހައްޓާލަމުން ވާހަކަދެއްކިއެވެ. އެވަރުންވެސް ހައިޒަލް ޝާދީންއަށް ޖަވާބެއްދޭކަށް ހިޔާލެއްނުކުރިއެވެ. ޝާދީންގެ ވާހަކަތަކަށް ސަމާލުކަންދިނުމެއްނެތި ބޭރުން ފެންނަ މަންޒަރަށް ނަޒަރުހުއްޓާލައިގެން ހުރީ ވާހަކަ ނުދައްކަން ހުވާކޮށްގެން ހީވިއެވެ.\n“ހައިޒަލް ވަޓްސް ރޯންގް ވިތް ޔޫ… ދޮންތަ އެބަ ވާހަކަދައްކަމޭ… ބުނެބަލަ ނައިނާދެކެ ލޯބިވޭ ކިޔާފައި ޝަލީންއާއި މެރީކުރަން ތިއުޅެނީ ކީއްވެހޭ؟” ހައިޒަލްގެ ހިމޭންކަމުން ޝާދީންގެ ކެތްތެރިކަން ކޮޅުންލާގޮތްވިއިރު ވާހަކަދެއްކުނީ ރުޅިވެރިގޮތަކަށެވެ.\n“ދޮންތާ… ޕްލީޒް…” އެ ޖުމްލަތަކުން ހައިޒަލް ހަނދާންނައްތާލަން ބޭނުންވާ ދުވަސްތަކަށް ހަނދާންވެގެންދިޔައިރު ހައިޒަލް އަތްމުށްކަވާލަމުން ޝާދީންއާއި ކުރިމަތިލިއެވެ. އޭރު އެ ލޮލުގައި ކަރުނަތިކިތައް ވިދަމުންދިޔައެވެ.\n“އަހަންނަކީ ކުޑަކުއްޖެއްނޫނޭ… އަހަރެން ނިންމުމެއްނިންމާނީ އެކަމުގައި އެކަށީގެންވާ ސަބަބެއް އޮވެގެނޭ…. އެކަމާއިމެދުގައި ދޮންތަގެ ހިތުގައި ސުވާލުއުފެދެން ޖެހޭތަ؟” ހައިޒަލްގެ ހިތުގައި އުފެދިގަތް ވޭނީ އިހުސާސްތަށް ސިއްރުކުރަމުން ޝާދީންއާއި ވާހަކަދެއްކުނީ ދުވަހަކު ނުދައްކާހާ އަޑުހަރުކޮށެވެ.\n“ދޮންތަ ބުނެފިންތަ އެހެނެއްނޫނޭ… ހައިގެ ދުލުންދޯ ދޮންތަ ކައިރީ ނައިނާދެކެ ލޯބިވެޔޭވެސް ބުނީ… ދެން ކުއްލިއަކަށް ޝަލީންއާއި މެރީކުރަން އުޅޭއިރު ދޮންތަގެ ހިތުގައި ސުވާލު ނުއުފެދޭނެތަ؟ ހައިއަކީ ބޭނުންކަމެއް ހާސިލްކުރާނޭ ޒުވާނެއް… މިފަހަރު ކިހިނެތްވީ؟ ހައި ދޮންތައަށް ކަމެއް ސިއްރުކުރަނީތަ؟” ޝާދީންގެ ތޫނު ނަޒަރު ހައިޒަލްގެ މޫނަށް ދަތުރުކުރިއިރު ހައިޒަލް އަވަހަށް ދުރުބަލާލީ އޭނަގެ ދެލޮލުންވެސް ދޮންތަ ހުރިހާކަމެއް ނަގައިގަންނާނޭކަން ޔަގީންވާތީއެވެ. ބައްޕަގެ ރަހުމްކުޑައަމަލުތަކުގެ ހިލަމެއްވެސް ދޮންތައަށްވާކަށް ހައިޒަލް ނޭނދެއެވެ.\n“ދެން ލޯބި ހާސިލްކުރާށޭ ކިޔާފައި އަހަރެންވީ އަންހެންކުއްޖަކަށްޓަކައި ބައްޕަގެ މޫނުގައި ކޮޅުފައިން ޖަހަންތަ؟ އަހަންނަށް މަންމައެއްގެ ލޯބި ލިބުނީކީނޫން… ބައްޕަގެ އަމުރާއި ހިލާފުވެގެން ބައްޕަގެ ލޯބިން މަހުރޫމްވެ ބައްޕަގެ ފަރާތުންވެސް އަހަންނަށް ރުޅިވެރިކަން ލިބެންތަ ދޮންތަ ބޭނުންވަނީ؟” ހައިޒަލްގެ ޖުމްލައާއިއެކު ޝާދީންއަށް ދެފަރާތަކަށް ބޯހޫރާލެވުނެވެ. އޭރު އެ ޖުމްލަތަކުން ޝާދީންއަށް ލިބުނު ޝޮކް ހުރީ އެ މޫނުމަތިން ހާމަވާށެވެ. ދުވަހެއްގެކޮޅުންވެސް ހައިޒަލް އޭނައާއި ދިމާލަށް އެފަދަ ބަސްތަކެއް ބުނެފާނެކަމަކަށް ޝާދީން ހިޔެއްނުކުރެއެވެ.\n“ހައިޒަލް…” ހައިޒަލްގެ ރަހުމްކުޑަ ޖުމްލަތަކުން ޝާދީންގެ ލޮލުން ކަރުނަ ނީރާލިއެވެ.\n“ދޮންތާ އަހަރެންނަކީ މިހާރު ކުޑަކުއްޖެއްނޫނޭ… އަހަރެންގެ ނިންމުންތަކަށް ދޮންތަ ބާރުފޯރުވާ ގޮތް ކިޔަންޖެހޭ ދުވަސް މާޒީގެ ތެރެއަށްގޮސް ގެއްލިއްޖެ… އަހަރެން މިކައިވެނި ކުރަން މިއުޅެނީ ރުހުމުގައި… ނައިނާއަށް އަަހަރެން ލެބިގެންދިޔަ ސަބަބަކީ ނައިނާގެ އޯގާތެރިކަން… ވީއިރު ޝަލީންގެ އޯގާތެރިކަމާއިއެކު އަހަންނަށް ޝަލީންދެކެ ލޯބިނުވެވޭނޭ ސަބަބަކީ ކޮބާ؟” ހައިޒަލް ޝާދީންގެ މޫނަށް ނަޒަރު ހުއްޓާލިއިރު ޝާދީން ހައިޒަލްގެ މޫނަށް ބަލަހައްޓައިގެން ހުރިއިރު އެ މޫނުމައްޗަށް އަރާފައިބަމުންދިޔަ ކުލަވަރުން އެކަނިވެސް ހައިޒަލް ދެއްކި ވާހަކަތައް ގަބޫލުނުކުރެވިފައި ހުރިކަން ހައިޒަލްއަށް އިނގުނެވެ. އޭނަގެ ހިތްވެސް އެވާހަކަތައް ދޮގުކުރަމުން ތެދުފާޅުކުރުމަށް އޭނާއަށް މަޖުބޫރުކުރަނީއެވެ. އަމިއްލަ ނަފްސަށްވެސް އޮޅުވައިލައިގެން އޭނަ އުޅޭނީ ކިހާ ދުވަހަކު ހެއްޔެވެ؟\n“ދޮންތަ އަހަރެންގެ ކަންތަކާއި އިންޓަފެއަރނުކޮށް ދުރުގައި ހުރެފާނަންތަ؟ ޕްލީޒް….” އެއީ ހައިޒަލް ޝާދީންއާއި ދިމާލަށް ދުވަހަކު ބުނަން ބޭނުންވި ލަފްޒުތަކެއްނޫނެވެ. ނަމަވެސް ދޮންތަ ހިމޭނުން ބެހެއްޓުމަށްޓަކައި އޭނައަށް އެ ނޫންގޮޮތެއް ނެތެވެ. މަންމައާއި ބައްޕަގެ ނަފްރަތު ދޮންތައަށް އަމާޒުވާކަށް އޭނަ ނޭނދެއެވެ. އޭނަގެ ސަބަބުން ބައްފައާއި ދެކޮޅަށް ދޮންތަ ތެދުވެއްޖެނަމަ މަންމަގެ ނުރުހުން ދޮންތައަށް އަމާޒުނުވުމަކީ ނުވެނުދާނޭކަމެވެ.\n“މިއަދާއި ހަމަޔަށްވެސް ދޮންތަ ހީކުރީ ހައިގެ ދިިރިއުޅުމަކީ ދޮންތަގެެވެސް ދިރިއުޅުންކަމަށް… ހައިވެސް އެހެން ދެކޭނޭކަމަށް ހީކުރިން… އެކަަމަކު އެއީ ދޮންތައަށް ކުރެވުނު ކުށްހީއެއްކަން ހައި ސާބިތުކޮށްދީފި… ތެންކްސް ހައި… ހައިގެ ދިރިއުޅުމުގައި ދޮންތަގެ މަޤާމަކީ ކޮބައިކަން ބުނެދިނީތީ… ހައި ބެހެއްޓި ހިސާބެއްގައި ދޮންތަ ހުންނާނަން…” ޝާދީން އިރުކޮޅެއްވަންދެން ހައިޒަލްގެ މޫނަށް ނަޒަރުހުއްޓާލައިގެން ހުރުމަށްފަހު ދުރަށް ހިނގައިގަތެވެ. އޭރު އެލޮލުން ނީރާލީ ކަރުނަތައް ރޮނގަކަށް ކޯތާފަތްމަތީ ދެމެމުންދިޔައެވެ. ކޮއްކޮގެ ދެކެ ވާލޯތްބާއިއެކު ކޮއްކޮގެ ދުލުން އެފަދަ ބަސްތަކެއް އިވުމުން ހިތަށް ކެތްނުވާވަރުވެއްޖެއެވެ. ކޮއްކޮގެ މައްޗަށް އޭނައަށް އެއްވެސް ހައްގެއްނެތްކަން ހާމަވެގެންދިޔައިރު ޝާދީންއަށް އިހުސާސްކުރެވުނީ ދުވަހަކު އިހުސާސްނުކުރެވޭހާ ދުރުކަމެވެ. އެންމެންގެ ހަޔާތުން އޭނަ ބާކީކުރިޔަސް ހައިޒަލް އެހެން ނުހަދާނެކަމަށް ޝާދީން ޔަގީންކުރިއެވެ. އެކަމަކު ހައިޒަލްވެސް ތަފާތެއްނުވިއެވެ.\nހައިޒަލް ދޮރުފަތުގައި މޫނު ޖައްސާލައިގެން ހުރެ ކިތަންމެ ވަރަކަށްވެސް ކަރުނައޮހުރުވިއެެވެ. އެ ޖުމްލަތަކުން ދޮންތަގެ ހިތަށް ކުރި އަސަރު ހަމަލޮލަށް ފެނުނުއިރު ދޮންތައަށް ހަގީގަތް އަންގައިނުދެވޭހާ ހިނދަކު އޭނާގެ ހިތަކަށް ހަމަޖެހުމެއް ނުލިބޭނެއެވެ. އޭނަގެ ނަފްސު ބަލިކަށިކޮށްލަމުންދާ ކުށްވެރިކަމުގެ އިހުސާސްތަކުން މިންޖެއްނުވެވޭނެއެވެ. އޭނަގެ ސަބަބުން އަދި ކިތައް މީހުންގެ ހިތް ހަލާކުވެގެން ދާނެބާވައެވެ؟\nމެންދުުރުގެ ހޫނުއަވިން ދުނިޔެ ފިއްސަމުންދިޔައިރު ހުޅުވާލެވިފައިވާ ކުޑަދޮރުތަކުން ވަންނަމުންދިޔަ އަލިކަމުން މުޅި ތަން އަލިވެފައިވާއިރު ލޮލަށް އުނދަގޫވާހާވެެއެވެ. މޭޒުމަތީގައި އަތުރާލެވިފައިވާ ފައިލްތައް އެއްކުރުމުގެ މަސައްކަތުގައި ޝަލީން ހުރިއިރު ދޭތެރެއަކުން ހިޔާލަކަށް ގެއްލެމުންދިޔައެވެ. އެހެންހުރެފައި ދޭތެރެއަކުން ކްލިނިކްތެރެއަށް ނަޒަރު ހިންގަމުންދިޔައީ އެތަނުގެ ކޮންމެ ސިފައެއް އުމުރަށް ހިތުގައި ބިންވަޅުނެގޭވަރަށް ދަސްކުރަން ބޭނުންވެފައިހުރެހެން ހީވިއެވެ. އޭނަގެ ދުވަސްވީ ހުވަފެނާއި އަލްވަދާއު ކިޔަންޖެހޭއިރު ޝަލީންގެ ލޮލުން ފެންނަމުންދިޔައީ ހުސްކަމެވެ. އިތުރަށް އެލޮލުން އޮހޮރުވާނޭ ކަރުނައެއް ނެތް ފަދައެވެ.\n“ސިސް…” ނައިނާގެ އަޑުއިވުމާއިއެކު ޝަލީން ކުރަންހުރި މަސައްކަތް މަޑުޖައްސާލަމުން އަޑުއައި ދިިމާލަށް ބަލާލީ ތުންފަތަށް ހިނިތުންވުމެއް ވެރިކުރުވަމުންނެވެ. އަބަދާއި އަބަދު އުޖާލާކަން ފެންނަ މޫނު މިއަދު މިލާފައިވާއިރު ނައިނާއަށް އެކަން ފާހަގަނުކުރެވުނީ ހިތާމައިގެ ސަބަބުން އެއްވެސްކަމެއް ނަގައިނުގަނެވޭނޭފަދަ ހާލަތެއްގައި ހުރީމަހެން ހީވިއެވެ.\n“ސިސްއާއި މީޓްކުރަންވެގެން ވަރަށް ގިނައިން ކްލިނިކްއަށް އައިން… އެކަމް ދިމައެއްނުވި…” ނައިނާ ވާހަކަދެއްކިއެވެ.\n“މިދިޔަ ވީކްގައި ހޮސްޕިޓަލްގައި ބިޒީވީމަ ކްލިނިކްއަކަށް ނާންނަން…” ޝަލީން ހިތިގޮތަކަށް ހިނިތުންވެލިއެވެ. މިދިޔަ ދުވަސްތަކުގެ ތެރޭ އޭނަ ތަހައްމަލުކުރި ވޭނުގެ ރިހުންގަދަކަން އެހެން މީހަކަށް ކިޔައިދެވިދާނެ ހެއްޔެވެ؟\n“ކީއްތިކުރަނީ… އެއްޗެހި ޕެކްކުރަނީ ކީއްވެ؟” ޝަލީން ކުރަން ހުރި މަސައްކަތް ނައިނާގެ ލޮލުގައި އަޅައިގަތުމާއިއެކު ހައިރާންވެފައިހުރެ ސުވާލުކުރިއެވެ.\n“ކްލިނިކް ބަންދުކުރަންކަމަށް… މިދުވަސްކޮޅު ހޮސްޕިޓަލްގައި ބިޒީވީމަ ކްލިނިކްއަށް އަންނަން ޓައިމްއެއްވެސްނުވޭ… އަނެއްކާ ބައްޕަވެސް ބޭނުންވެލައްވާ މިތަން ސްޓޮކްރޫމްއަކަށްނަގަން…” ޝަލީންއަށް ނައިނާގެ ގާތުގައި ތެދު ބުނާހާ ހިތްވަރެއްނުލިބުނެވެ. ހަގީގަތަކީ ބައްޕަ އޭނައަށް މަޖުބޫރުކުރުވައިގެން މިނިންމުން ނިންމިކަމެވެ. ނަމަވެސް ޝަލީން އެކަމާއިދެކޮޅަށް ކުރާނީ ކީއްހެއްޔެވެ؟ އޭނައަށް ޖެހިފައިވަނީ ހިމޭނުންހުރެ ބައްޕަގެ އެންގެވުންތަކަށް ބޯލަނބާށެވެ.\n“އަޅެ… ދެން ސިސްއާއި ދިމާވެސް ނުވާނީތަ؟” ނައިނާ ދެރަވިއެވެ.\n“ނޫނޭ ނައި ގުޅާލައިކޮންމެފަހަރަކުވެސް ސިސް ހުންނާނަމޭ… އެބައަންނަން އިނގޭ…” ޝަލީން ގާތްގޮތަކަށް ނައިނާގެ ކޮލުގައި ހިފާލުމަށްފަހު ހަލުވި ފިޔަވަޅުތަކެއްގައި އެތެރެއަށް ވަދެގެންދިޔައެވެ.\nކުޑައިރުކޮޅެއްފަހުން ޝަލީން ނިކުމެގެން އައިރު އަތުގައި ސިޓީއުރައެއް އޮތެެވެ. ނައިނާއާއި އަރާހަމަވަމުން ޝަލީން ނައިނާގެ ބަލާލީ ވާހަކައެއް ބުނަން ބޭނުންވެފައިހުރިފަދަ ނަޒަރަކުންނެވެ. އެ މޫނުމަތިން ފެންނަމުންދިޔަ އަަސަރުތަކާއިއެކުކަމަކާއި އުނދަގޫވެފައި ހުރިހެން ހީވިއެވެ.\n“ނައިނާ… އައިމް ގެޓިން މެރިޑް… ސޮރީ މިހާލަހުން ބުނެވުނީތީ… ވަރަށް ކުއްލިގޮތަކަށް…” ޝަލީން ވާހަކަދެއްކިއިރު އެއަޑުގައި އުފާވެރިކަމުގެ ޖޯޝެއްނެތެވެ. ކައިވެނި ކުރަން އުޅޭ އަންހެންކުއްޖެއްގެ މޫނުމަތިން ފެންނާނެ އެއްވެސް އަސަރެއް އެ މޫނަކުން ނުފެނުނެވެ. އެ ޖުމްލައާއިއެކު ކުޑަހަޅޭކަކާއިއެކު ނައިނާ ފުންމާލަމުން ޝަލީންގެ ގައިގައި ބައްދާލިއެވެ. ޝަލީންވެސް ހިތާމަތައް ފޮރުވާލަމުން ކުޑަކޮށް ހިނިތުންވެލިއެވެ.\n“ވާވް… ކޮންގްރެޓްސް ސިސް… ސިސް މެރީކުރަނީ މަޔާން ސަރއާތަ؟…” ނައިނާގެ ސުވާލާއިއެކު ޝަލީންގެ މޫނުމަތީގެ ކުލަވަރު ބަދަލުވެގެންދާކަށް މިނެޓެއްވެސް ނުނެގިއެވެ. ލޮލުގެ ތެރޭ ހައްޔަރުވެފައިވާ ކަރުނަތައް ދަނޑިވަޅުބަލާފައި ލޮލުގެ ތެރެއަށް ގިނަވެގަތްއިރު ޝަލީން އިސްޖަހާލިއެވެ.\n“ޕާޓީއަށް އައިމަ އިނގޭނެއެއްނު… އިންޓޮރޮޑިއުސްކޮށްދޭނަން އިނގޭ…” ޝަލީން ކަރުނަތައް ހިންދާލަމުން އިސްއުފުލާލަމުން ނައިނާގެ އަތުގެ ތެރެއަށް ދައުވަތު ކާޑު ލައްވައިދިނެވެ.\nޝަލީން އިތުރަށް އެވާހަކަދައްކާކަށް ބޭނުމެއްނުވިއެވެ. ނައިނާއާއި އެހެން ވާހަކައެއް ދައްކަމުން މަސައްކަތްކުރިއަށް ގެންދިޔައިރު ނައިނާވެސް ބައިވެރިވިއެވެ.\nމެންދުރު މޫސުމް ގޯސްވީގޮތަށް ދޭތެރެއަކުން ބޯކޮށް ވާރޭ ވެހިގަނެއެވެ. ދޭތެރެއަކުން ޖަހާލާ ގުގުރީގެ އަޑުގަދަކަމުން ހިތްތަށް ސިހިގެންދާވަރުވެއެވެ. ވިދާލާ ވިދުވަރާއިއެކު މުޅި ފަޒާ އަލިވެގެންދެއެވެ.\nހައިޒަލް ވާރޭވެހޭ މަންޒަރު ބަލަން ކެބިންގެ ފަރުދާތައް ކަހާލައިގެން ހުރިއިރު ނައިނާގެ ކެބިންއާއި ދިމާލަށް އިރުއިރުކޮޅުން ނަޒަރު ދަތުރުކުރިއެވެ. ބިއްލޫރި ފަރުދާއެއްގެ ފަހަތުގައި އިން ނައިނާގެ ހަރަކާތްތަކަށް ސަމާލުކަންދެވެމުންދިޔައީ އަމިއްލަ އިޙްތިޔާރަކާއިނުލައެވެ. ނައިނާގެ މޫނުމަތިން މިއަދު ފެންނަނީ ތަފާތު އަސަރެކެވެ. ފިނިފެންމާކުލަ ފާއްދާލައިފައިވާ މޫނުގެ ކުލަ ފަޑުވަމުންގޮސް މޫނު ހުދުކަފަކޮޅެއްހެން ހީވެއެވެ. ތުންފަތުގައި ކުލަ ފަޑުވެފައިވާއިރު ލޮލުގެ ކައިރީ ކަޅު ދާއިރާއެއް ހެދިފައިވެއެވެ. ބޮލުގައި ހިފަހައްޓާލައިގެން ލޯމަރާލައިގެން އިންގޮތުން ވޭނެއްގައި އުޅެމުންދަނީހެން ހީވެއެވެ. ނައިނާގެ ހާލު ރަނގަޅުނޫންކަމަށް ހައިޒަލް ހިތް ތަކުރާރުކޮށް ބުނަމުންދިޔަ ސަބަބެއް ނޭނގުނެވެ.\nހައިޒަލް އިރުކޮޅެއްވާންދެން ނައިނާގެ ހަރަކާތްތައް ދެކެން ހުރެފައި ބިއްލޫރި ބިތާއި ދުރުވެލިއެވެ. އެވަގުތު ޒިޔާން ކެބިންއަށް ވަދެގެން އައިރު ހައިޒަލް ކިތަންމެ ބޭނުންނުވިޔަސް ނައިނާއާއި ނަޒަރު ވަކިކޮށްލަމުން ޒިޔާންއަށް ސަމާލުކަން ދޭން ޖެހުނެވެ. އިރުކޮޅެއްވަންދެން ހައިޒަލްއާއި މަޝްވަރާކުރަން ހުރެފައި ޒިޔާން ނިކުމެގެންދިޔުމާއިއެކު ހައިޒަލްގެ ނަޒަރު ވަގުތުން ނައިނާގެ ކެބިންއާއި ދިމާލަށް ދަތުރުކުރިއެވެ ހުސްކޮށް އޮތް ނައިނާގެ ކެބިން ފެނިފައި ހައިޒަލް ހައިރާންވާގޮތްވީއިރު ވަގުތުން ކެބިންއިން ނިކުތެވެ. އެހާ އަވަހަށް ނައިނާ އެދިޔައީ ކޮންތާކަށްހެއްޔެވެ؟ ހައިޒަލް ހުސްކޮށް އޮތް ކެބިންގެ ތެރެއަށް ވަދެގެން ގޮސް ނައިނާގެ މޭޒު ކައިރީ ހުއްޓުނެވެ. އެވަގުތު ހައިޒަލްގެ ލޮލުގައި ނައިނާގެ މޭޒުމަތީ ވަޔާއިއެކު ދެފަރާތަކަށް ކިރެމުންދިޔަ ކަރުދާސްގަނޑު އަޅައިގަތްއިރު އެ ކަރުދާސްގަނޑު އަތަށް ނެގިއެވެ. އޭފޯ ސައިޒް ގަނޑެއް ފުރެންދެން ރަތްކުލައިގެ ދެލިން ނައިނާ އިނގިރޭސި އަކުރުތަކުން ބަސްތަކެއް ލިޔެފައިވާއިރު ބައެއް ތަންތަންކޮޅު ފަވާފައިވެއެވެ.\n“ލަވިން ޔޫ އިޒް ސަޗް އެ ޕެއިންފުލް ތިންގް…” ނައިނާގެ ރީތި އަތުލިޔުމުން ލިޔެފައިވާ ބަސްކޮޅު ކިޔާލިއިރު ހައިޒަލްގެ މެއަށް ބާރުވެގެން އައިފަދަ އިހުސާސްއެއްކުރެވުނެވެ. ނޭނގިހުއްޓާ އޭނަގެ ލޮލުން ވެއްޓުނު ކަރުނަތިކި ކަރުދާސްގަނޑުގެ ތެރެއަށް ފޭދިގެންދިޔައިރު ހައިޒަލް ލޮލުގައި އިނގިލި ޖައްސާލަމުން ކަރުދާސްގަނޑު ފަތްޖަހާލުމަށްފަހު ޖީބުގެ ތެރެއަށް ކޮއްޕާލިއެވެ. އެއާއިއެކު ހަލުވި ހިނގުމެއްގައި ގޮސް ކެބިންއިން ނިކުތްއިރު ޝެނާ ކެބިންގެ ދޮރާއި އަރާހަމަވީއެވެ. ހައިޒަލް ކެބިންތެރެއިން ފެނިގެން ނައިނާ ހޯދަނީކަން ނަގައިގަނެވިގެން ނައިނާ ގެއަށް ދިޔަކަން ޝެނާ ބުނެދިނެވެ.\nހައިޒަލް ވަގުތުން ނައިނާގެ ފޯނަށް ގުޅަމުންގޮސް ލިފްޓްއަށް އެރިއެވެ.\nބާރުވަޔާއިއެކު ވިއްސަމުންދިޔަ ވާރޭގެ ތިކިތަކުން ފަޒާ ފުސްކުރަމުންދިޔައިރު މަގުތައްމަތީ ވަނީ ފާޅުކަމެވެ. ވާރޭގެ ތިކިތައް ބިންމަތީ ޖެހިފައި ފަރާތްފަރާތަށް ބުރުއްސަމުންދިޔައިރު އެއަޑަކަށް އިވެމުންދަނީ ގަސްތަކުގައި ވައި އަޅުވަމުންދާ އަޑެވެ. ބޯކޮށް ވެހެމުންދާވާރޭގެ ސަބަބުން މަންޒަރު ސާފުކޮށް ފެންނަވަރެއްވެސް ނުވެއެވެ. މިވަގުތުވެސް އަޅިފުސްކުލައިގެ ވިލާތައް އުޑުމައްޗަށް އެއްވަމުންދިޔަގޮތުން މިއިން އިރަކު ވާރޭ ނުހުއްޓާނެހެން ހީވެއެވެ.\nމަގުމަތީ ދުވަމުންދިިޔަ ފެނުގެ ކޯރުތެރޭ ނައިނާ ހިނގާފައި ދިޔައިރު ދެއަތްވަނީ މެޔާލައި ބޮޑިކޮށްލެވިފައެވެ. ވާރޭގެ ތިކިތައް ފަސްއިސްގަނޑުގެ ތެރެއިން ލާފައި އައިސް މޫނުމަތީ ދެމެމުންދިޔައިރު ހީކަރުވައިގެންގޮސް ނައިނާގެ ދަތްދޮޅިއަށްދާންދެން ތުރުތުރުއަޅައެވެ. ފިނިފިނި ފެންތިކިތައް އެއްވެސް ހުރަހަކާއިނުލާ އައިސް އިސްތަށިގަނޑާއި ކުޅެމުން އިސްތަށިގަނޑުގެ ތެރެއަށް ވަދެގެންދާއިރު ބޮލުގައި ގަނޑުފެން އަޅާލުމުން ކުރެވޭފަދަ ތޫނުތަދެއް އިހުސާސްކުރެވިގެންދާއިރު މޭގައި ޖައްސާލެވިފައިވާ ދެއަތަށް ބާރުވަމުންދިޔައެވެ. އެ ދޮންމޫނު ހުދުވަމުންދިޔައިރު ހުން ގަދަވެެގެންގޮސް މުޅި ހަށިގަނޑު ފިހެމުންދިޔައެވެ. ފިންޏަށް ބަލިވެގެން ހަށިގަނޑު ރޫރޫއަޅަމުންދިޔައިރު ކޮންމެ ފިޔަވަޅެއްވެސް ނައިނާ ނަގަމުންދިޔައީ އުނދަގޫކަމާއިއެކުގައެވެ.\nވާރޭގެ ސަބަބުން ތޮށްޖެހެމުންދިޔަ ހަލަބޮލިމަގުގައި ހައިޒަލް ފަރިތަކަމާއިއެކު ކާރު ދުއްވަމުންދިޔައިރު ހުއްޓުމެއްނެތި ނައިނާގެ ފޯނަށް ގުޅަމުންދިޔައެވެ. ފޯނު ރިންގްވެފައި ވަކި ހިސާބަކުން ކެނޑޭތީ ހައިޒަލް އިނީ ނުތަނަވަސްވާގޮތްވެފައެވެ. ހައިޒަލް ކަންފަތުގައި ފޯނު ޖައްސާލައިގެން އިނދެ ވެހެމުންދިޔަ ބޯވާރޭގެ ތެރޭ ކާރު ދުއްވާފައި އައިސް ތަންކޮޅެއް ވެހިކަލްތައް މަދު މަގަކަށް އެޅިއެވެ. އެވަގުތު ހައިޒަލް ވާރެއިން ފުސްވަމުންދިޔަ ބިއްލޫރިގަނޑު ބަލާލިއިރު ފެނުނު މަންޒަރާއިއެކު ކަންފަތުގައި ޖައްސާލެވިފައިވާ ފޯނު ތިރިވެގެންދިޔައިރު ވެހެމުންދިޔަ ވާރޭއަށް ފަރުވާލެއްނެތި ކާރުގެ ދޮރުފަތް ހުޅުވާލަމުން ބޭރަށް ނިކުތެވެ. އެއާއިއެކު ވަޔާއިއެކު ބުރުއްސައިގެން އައި އެތައްހާސް ފެންތިކިތަކުން ހައިޒަލް ތެމިފޯވެގެންދިޔައިރު ވާރޭތެރޭގައި ދުވެލައިފައި ގޮސް ނައިނާއާއި އަރާހަމަކުރަމުން ނައިނާގެ ކުރިމައްޗަށް ހުއްޓުނެވެ.\nއެވަގުތު ނައިނާ އިސްއުފުލާ ބަލާލިއިރު ދެޒުވާނުންގެ ހަތަރުކަޅި ހަމަވެގެންދިޔައިރު ދެޒުވާނުންގެ ލޮލުންވެސް ފެނިގެންދިޔައީ އެއްގޮތް އަސަރުތަކެކެވެ. ދެޒުވާނުންގެ ނަޒަރު ސީދާވެގެންދިޔަވަގުތުކޮޅު ނައިނާގެ ލޮލުން ދެމެމުންދިޔަ ކަރުނަ ތިކިތައް ވާރޭ ތެރޭގައިވެސް ހައިޒަލްއަކަށް ވަންހަނާއެއްނުވިއެވެ. އެ ކަރުނުން ފުރެމުންދިޔަ ދެލޮލާއި، ރަތްވެފައިވާ ރީތި ލޮލާއި މޫނު ފެނުމުން ހައިޒަލްގެ ހިތަށް ތަދުވިވަރުން އެސްފިޔަތައް ތެމޭގޮތްވިއެވެ. ހުރިހާ ހިތާމަތަކެއް ނައިނާގެ ލޮލަށް އެކުވެ އެ މޫނު ހިތާމައިގެ ތަސްވީރަކަށް ހަދާލައިފައިވާއިރު އެދެލޮލުން ނާއުއްމީދާއި މާޔޫސްކަން ނޫން އެއްޗެއް ނުފެނެއެވެ. އެދެލޮލުގައި އަބަދާއި އަބަދު ނަށަނަށާ ހުންނަ އުފާވެރި ހައިޒަލްއާއިއެކު ނައިނާއާއި ވަކިވެގެންދިޔައީހެންހީވެއެވެ.\nނައިނާ ތުންފަތުގައި ދަތްއަޅާލައިގެން ވޭނީ ނަޒަރަކުން ހައިޒަލްއަށް ބަލަހައްޓައިގެން އިރުކޮޅެއްވަންދެން ހުއްޓެވެ. ވާރޭގެ ތިކިތައް އެރީތި އޮމާން މޫނަށް ބޮސްދީފައިދާއިރު އެ ރީތި އެސްފިޔަތަކާއި ފަންއިސްތަށިގަނޑުގައި ފެންތިކިތައް ވިދަމުންދާއިރު ބަލާފޫހިނުވާހާ ރީއްޗެވެ. ވާރެއާ ތެމިލައިގެން ތުނި ގަމީހުގެ ތެރެއިން އެރީތި ހަށިގަނޑު އިސްތިހާރުކޮށްލައިގެން ހުރިއިރު ނައިނާގެ ހިތްމަތީ ފައިއަޅާ ބާރުކޮށްލިހެން ހީވިއެވެ. އޭނަގެ ހައްގެއްނޫންކަން އަމިއްލަ ނަފްސުވެސް ހަނދާންކޮށްދިންއިރު ނައިނާ ހައިޒަލްއާއި ނަޒަރުވަކިކޮށްލަމުން ދުރަށް ހިނގައިގަތެވެ. ނައިނާއަށް ކުރިއަށް އަޅާލެވުނީ އެންމެ ފިޔަވަޅެކެވެ. ހަށިގަނޑުގެ ވަރުދޫވެގެން ނައިނާ ފަހަތަށް ވެއްޓެން ދިޔައިރު ހައިޒަލްއަށް ނައިނާގެ ހަށިގަނޑުގައި ހިފަހައްޓާލެވުނީ ކިރިޔާ ކަހަލަ ގޮތަކަށެވެ. ހައިޒަލްގެ އަތުތެރެއަށް ވަރުދޫވެފައިވާ ހަށިގަނޑު ދެމުނުއިރު ހައިޒަލް ނައިނާގެ މޫނުގައި އަތްޖައްސާލިއެެވެ. ނައިނާގެ ހަށިގަނޑުގައިވާ ފިނިކަމުގެ ތެރެއިންވެސް ހޫނުކަން އިހުސާސްވެފައި ހައިޒަލްގެ އަތްވަގުތުން ދުރުކޮށްލެވުނުއިރު ނައިނާގެ މޫނަށް ބަލާލެވުނީ ތަފާތު ނަޒަރަކުންނެވެ. އަމިއްލަ ހަށިގަނޑާއިމެދު ނައިނާ ފަރުވާނުބެހެއްޓީތީ ހިސާބަކަށް ހިތްހަމަނުޖެހިފައި ހުރެއެވެ.\nހ.ޑައިމެންޑްވޭލީގެ ކުރިމައްޗަށް ކާރު ހުއްޓާލިއިރު ހައިޒަލް ކުރީގެ ސީޓުން ފައިބާ ފަހަތުން ސީޓްގެ ދޮރުފަތް ހުޅުވާލިއެވެ. އެއާއިއެކު ސީޓްމަތީގައި އޮތް ނައިނާ އަތްދަނޑިމައްޗަށް ލަމުން ކާރު ލޮކްކޮށްލުމަށްފަހު ޑައިމެންޑްވޭލީއަށް ވަންނަން ހިނގައިގަތެވެ. ނައިނާގެ މޫނު ހައިޒަލްގެ މޭގައި ޖެހިފައިވާއިރު ހައިޒަލްގެ މެޔާއި ދިމާލުން ހޫނުކަން އިހުސާސްވަމުންދިޔައެވެ.\nހައިޒަލް ނައިނާގެ އަތްދަބަހުން ނެގި ތަޅުދަނޑިން އެޕާރޓްމެންޓްގެ ދޮރުހުޅުވާލަމުން ކޮޓަރިއާއި ދިމާލަށް މިސްރާބުޖެހިއެވެ. ހުދުކުލައިގެ ބެޑްޝީޓްއަކުން ފޮރުވާލެވިފައިވާ އެނދުގައި މަޑުމަޑުން ނައިނާ ބާއްވާލުމަށްފަހު ހައިޒަލް އެނދުގެ އެއްފަރާތެއްގައި އިށީދެލިއެވެ. އިރުކޮޅެއްވަންދެން މިލާފައިވާ އެމޫނަށް ނަޒަރުހުއްޓާލައިގެން ހައިޒަލްއަށް އިނދެވުނީ އެ މޫނުމަތީގެ ކުލަވަރު ދިރާސާކުރާފަދަގޮތަކަށެވެ. އެ މޫނުމަތީގައިވާ ހިތްދަތިކޮށްލާފަދަ އަސަރުތައް ދެގުނަވެފައިވާއިރު މުޅި ދުނިޔެއަށްވެސް ސިއްރުން ހައިޒަލް ތަހައްމަލްކުރާ ވޭންތަކާއި ކުރާ ހިތާމަތައް އެ މޫނުންވެސްވީ ހާމައަށެވެ.\n“ވައި އާރޔޫ ސަފަރިން… ބިކޯޒް އޮފް މީ؟ އަހަރެންހާ މޮޔަމީހެއްނުވާނެ… ނައިނާދެކެ ލޯބިނުވާކަމަށް ދައުވާކުރުމަށްފަހުވެސް ނައިނާ ތިހެން ފެނުމުން އަހަރެންގެ ހިތަށް އުނދަގޫވޭ…. ނައިނާގެ ލޮލުން ކަރުނަ އޮހުރުވާކަން ބޭނުމެއްނުވޭ… އެކަމަކު އަހަރެންގެ ގާތުގައި ނައިނާ ބަހައްޓާކަށްވެސް ނޭނދެވޭ… އަހަންނަށްޓަކައި ކަރުނަނުއޮހުރުވާ… އަހަރެންނަށް ނައިނާ ޑިޒާވްއެއްނުވޭ… ނައިނާގެ ކަރުނަތައް ހުއްޓުވައިދޭނެހާ ހިތްވަރެއް އަހަރެންގެ ނެތް.. އަހަންނަށް މައާފުކުރޭ… ނައިނާއަށް ކުލަނުޖެހޭ ހުވަފެނެއް ދެއްކުނީތީ… ވައުދު ނުހިފެހެއްޓުނީތީ… ނައިނާދެކެ ލޯބިވެވުނީތީ…” ހައިޒަލް ވޭނީގޮތަކަށް ލޯމަރާލިއިރު ވޭނީ އާހްއެއްގެ އަޑު އަރުތެރެއިން ބޭރުވިއެވެ. އެއާއިއެކު އިރުކޮޅެއްވަންދެން ނައިނާގެ މޫނަށް ނަޒަރުހުއްޓާލައިގެން އިނުމަށްފަހު ހައިޒަލް އެނދުން ތެދުވެ ކޮޓަރިން ނިކުންނަން ހިނގައިގަތެވެ. އޭރު އެލޮލުން ކަރުނައިގެ އަސަރު ފެންނަން ނެތަސް ހިތްހަލާކުވެފައިވާވަރު އެ ރީތި މޫނަށް ބަލާލެވޭ ކޮންމެ މީހަކަށް ފެންނާނެއެވެ. ހިތްހަލާކުވެ އެތިކޮޅުތަކަކަށްވަމުންދާފަދަ ދިލަ އިހުސާސެއްކުރެވެމުންދިޔައިރު ހައިޒަލް އެހިތާމަތައް ފޮރުވާކަށް ނޫޅުނެވެ. ނޫނީ އެހާ ހިތްވަރު ހަށިގަނޑުގައި ނެތީއެވެ.\nހައިޒަލްއާއި ޝަލީންގެ ކައިވެންޏަށް ބްލޫސްގެ އެންމެ ހައިބަތު ބޮޑު ހޮޓެލް ބްލޫސް މާބެލް ހޮޓެލް ވަނީ ނުހަނު ބޮޑަށް ޒީނަތްތެެރިކުރެވިފައެވެ. މާބްލްގެ ބޮޑު ހޯލްގައި ހުދުކުލައާއި މެރޫންކުލައިގެ ފޮތިތައް ދަމާލެވިފައިވާއިރު ހޯލްގެ އެއްކޮޅުން އަނެއްކޮޅަށްވާގޮތަށް ރަތްދޫލައެއް ފަތުރާލެވިފައިވެއެވެ. ގޮނޑިތަކާއި މޭޒުތަކުގައިވާ ނެޕްކިންތަކަށްދާންދެން ވަނީ އެދެކުލައިގައެވެ. ކޮންމެ މޭޒެއްގައި ވިރެމުންދާ އުއްބައްތީއެއް ބަހައްޓާލެވިފައިވާއިރު އޭގެ ރަންއަލިން މުޅިން ހޯލްތެރެ ހުޅުދާންވެފައިވެއެވެ. ދިގު ސްޓޭންޑްތަކުގައި ޖަހާލެވިފައިވާ އުއްބައްތިތަަކުގެ ހުޅުކޮޅުތައް ދެފަރާތަށް ހެލެމުންދިޔައިރު މާހައުލު ހުވަފެނީކަމަށް ދައްކައެވެ.\nއަށެއްޖެހުމާއެކު މިޔުޒިކް ބޭންޑެއްގެ ހިތްގައިމު މިޔުޒިކްގެ އަޑުން ފަޒާ ވިރުވަންފެށިއެވެ.\nޕާޓިއަށް އަންނަ މެހެމާނުންނާއި ބައްދަލުކުރަން ކައިވެނިކުރެވުނު ޖޯޑު ހޯލްގެ އެއްފަރާތެއްގައި މަޑުކޮށްލައިގެން ތިއްބެވެ. ގިނަ އަދަދެއްގެ ލޭސްފޮއްޗާއި މާ ބޭނުންކޮށްގެން ޖަރީކުރެވިފައިވާ ބެކްޑްރޮޕްގެ ކުރިމަތީ ހައިޒަލްއާއި ޝަލީން ހުއްޓިލައިގެން ތިބިއިރު ކެމެރާތަކުގެ ގަދައަލި ދެޒުވާނުންގެ މޫނަށް އެޅެމުން ދިޔައެވެ. ދެމަފިރިންގެ ރީތިކަމުން ވަންނަ މެހުމާނުން ބަލާލަނީ ތައުރީފުގެ ނަޒަރަކުންނެވެ.\nޝަލީން ހުދުކުލައިގެ ދިގު ވެޑިން ޓްރެސްގައި ހުރިއިރު ހެދުމުގައި ބޭނުންކުރެވިފައިވާ ޖަވާހިރުތަކާއިއެކު ތަރިއެއްފަދައިން ބަބުޅަމުންދިޔައެވެ. ހައިޒަލްވެސް ކަޅުކުލައިގެ ކޯޓްއާއި ފަޓުލޫނުގައި ހުރިއިރު ފުރިހަމަކަމުގެ އިންތިހާއެވެ. ދެޒުވާނުން އެންމެ ރީތި ހިނިތުންވުމާއިއެކު ޕާޓީއަށް އަންނަމުންދިޔަ މެހެމާނުންނާއި ސަލާމަތްކުރަމުންދިޔައީ ހިތުގައި ހިނގަމުންދާ ހައިޖާނުގަނޑު ފޮރުވަމުންނެވެ. ހައިޒަލް ވެސް ހުރިހާ ހިތާމަތައް ހިތުގައި ރައްކާކޮށްގެން ހިތްކަތިލާފަދަ ހިނިތުންވުމެއްގައި ހުރިއިރު ހިތާހިތުން ކިތަންމެ ވަރަކަށްވެސް ކަރުނަ އެޅިއެވެ.\n“މާޝާ ﷲ ޝަލީ ހާދަ ލޯތްބޭ މިރޭ… ކޮންގްރާ ދެކުދިންނަށް….” ޝަޔަމްއާއިއެކީ ހޯލްއަށް ވަދެގެން އައި ލައިޝާ ޝަލީންއާއި އަރާހަމަވަމުން ޝަލީންގެ ގައިގައި ބައްދާލިއެވެ. ޝަޔަމްވެސް ޝަލީންގެ ކޮލުގައި ހިފާލިއިރު ޝަލީން މަޖުބޫރުވެފައިހުރިކަހަލަގޮތަކަށް ހިނިތުންވެލިއެވެ. ނަމަވެސް ޝަލީން ފޮރުވަމުންދިޔަ ހިތާމައާއި އުދާސްތައް ޝަޔަމްއަށް ކިތަންމެ ރަނގަޅަކަށްވެސް އެ މޫނުމަތިން ފެނުނެވެ. ޝަޔަމް ހައިޒަލްއާއި ސަލާމްކޮށްލަމުން ފިނިގޮތަކަށް މަރުހަބާކިއެވެ.\nއަލްހާންއާއި އިޝާރުގެ ޒަމާންވީ އެކުވެރިކަން އާއިލީ ގުޅުމަކަށް ބަދަލުވުމުގެ އުފާފާޅުކުރުމުގައިި ދެއެކުވެރިން ތިބިއިރު ކުދީންގެ މޫނުން އެންމެން ފަހަރަކުވެސް ނަޒަރުނުނެއްޓުނެވެ. އެންމެ ރީތި ހިނިތުންވުންތަކުގައި ތިބިއިރު ކައިވެނިކުރެވޭ ޖޯޑަށްވުރެ ދެއެކުވެރިންނަށް ލިބިފައިވާ އުފާވެރިކަން ބޮޑުހެން ހީވެއެވެ.\n“އިޝާރު މަޑުމަޑުން އަލްހާންގެ އެކުވެރިކަމުގެ ގުޅުން އާއިލީ ގުޅުމަށް ބަދަލުކޮށްލީތަ؟ އަހަރެން ހަސަދަވެރިވެއްޖެ އިނގޭ…” އަލްހާންއާއި އިޝާރު ވާހަކަައެއްގައި ތިއްބާ އައްމާރުގެ އަޑު އިވުނީ ދާދި ގާތުންނެވެ.\n“އައްމާރު… ހަަސަދަވެރިވާންވީ ކީއްވެތަ؟ އެކަމަކުގެ ސަބަބުން އަހަރެން އައްމާރު ދުރުކޮށްލާނެއޭ ހީވަނީތަ؟” އަލްހާން އައްމާރުއާއި ކޮނޑާއި ކޮނޑު ޖައްސާ ސަލާމަތްކުރަމުން އައްމާރުއަށް ބަލާލީ ޝުކުރުންފުރިގެންވީ ނަޒަރަކުންނެވެ. އޭނަ މިއަދު ހުރި މަގާމަށް އައުމަށް އަމަލީގޮތުން އެންމެ ބޮޑަށް އެހީތެރިވި މީހަކީ އައްމާރެވެ.\n“އައްމާރު ހާސްނުވޭ… އަހަރެންގެ ކުދިން ހުސްވިޔަސް އަލްހާންގެ ނުހަނު ރީތި އަންހެން ކުއްޖަކު އެބަހުރި… ބޭނުމިއްޔާ ދަރިއަކަށް ހަދައިގެން ހަމަ ގެންދަންވީ…” އިޝާރުގެ ޖުމްލައާއިއެކު އަލްހާން ހީނގަންނަމުން އިޝާރުގެ ބުރަކަށީގައި ބޮޑިއެއް އެޅިއެވެ. އެއާއިއެކު ލުއިގޮތަކަށް ތިން އެކުވެރިންގެ ހުނުމުގެ އަޑު އިވުނެވެ.\nއިޔާނާ އެއްފަރާތެއްގައި ޝަލީންގެ ހަަރަކާތްތަކަށް ދެކެން ހުރިއިރު އެ ރީތިމޫނުގައިވާ އަސަރުތައް އިޔާނާއަށްވެސް ފާހަގަކުރެވުނެވެ. ދަރިފުޅުގެ ދިރިއުޅުން އިޝާރު ބޭނުންވާފަދަގޮތަކަށް ބައްޓަންކޮށްގެން ޝަލީންއަށް އުފަލެއްލިބިދާނެބާވައޭ ހިތަށްއެރިއެވެ. ޝަލީން ގަދަކަމުން ހިނިތުންވެލައިގެން ހުރިއިރު އެލޮލުގައިވާ ރިހުން މިރޭ އިޔާނާއަށް ކިތަންމެ ރަނގަޅަކަށްވެސް އިހުސާސްކުރެވިއްޖެއެވެ. އިޔާނާގެ ލޮލުން ކަރުނައައެވެ. ދަރިފުޅަށްޓަކައި އެ ހިތް ހަމްދަރުދީއާއި ކުލުނުން ފުރުނެވެ.\nޕާޓީ ފެށިގެން ކުރިއަށް ދިޔަވަރަކަށް ހަލަބޮލިކަން އިތުރުވިއެވެ. އެންމެންގެ ހުނުންތަކާއި ވާހަކަތަކުން މާހައުލުގައި ހިފާލައިފައިވާ އުދާސްކަމުގެ މައްޗަށް އުފާވެރިކަން ގަދަވެގަތެވެ. މިކްޔާލް ޝަލީންއާއި ސަލާމްކުރުމަށްފަހު ހައިޒަލްއާއި ވާހަކަދައްކަން މަޑުކޮށްލިއެވެ. ހައިޒަލް ކަންތައްކުރިގޮތުން މިކްޔާލް އަދިވެސް ހިތްހަމަނުޖެހިފައި ހުއްޓަސް އެކަން ދައްކާކަށް ނޫޅުނެވެ. ހިނިތުންވެލައިގެން ހުރެ ވާހަކަދައްކަމުންދިޔައިރު ހައިޒަލްއަށް އުނދަގޫވީ އެންމެ ގާތްއެކުވެރިޔާއަށްވެސް އޮޅުވާލެވޭކަން އިހުސާސްވެފައެވެ.\nހައިޒަލް މިކްޔާލްއާއި ވާހަކައެއްދައްކަން ހުރެފައި އެއްފަރާތަކަށް ބަލާލެވުމާއިއެކު ހިތުގެ ތެޅުމާއި ނޭވާވެސް އިރުކޮޅަކަށް ހުއްޓުނުފަދަ އިހުސާސްއެެއް ކުރެވެނެވެ. މެހެމާނުންނަށް ވަންނަން ހާއްސަކޮށްފައިވާ ދޮރުން ނައިނާ ވަދެގެން އައިރު ހައިޒަލްއަށް ގަނޑުވެފައި އިރުކޮޅެއްވާންދެން ހުރެވުނީ ލޮލަށް ފެންނަމުންދިޔަ މަންޒަރު ގަބޫލުނުކުރެވިފައެވެ. ނައިނާ މިތަނަށް އަންނަންޖެހޭ ސަބަބު ނަަގައިނުގަނެވިފައިހުރެ އަލްހާންގެ މޫނަށް ބަލާލީ ޝަކުވާގެ ނަަޒަރަކުންނެވެ. ޕާޓީއިން ނައިނާ ފެނުން ގުޅުވާލެވުނީ ބައްޕައާއިއެވެ.\nދޮރުން އެތެރެވިގޮތަށް ހައިޒަލް ފެނިގެން ލިބުނު ޝޮކްގެ ބޮޑުކަމުން ނައިނާ ހުއްޓުން އަރާފައި ހުރިއިރު ބޮޑުކޮށްލެވިފައިވާ ދެލޯ އަމާޒުވެފައިވަނީ ހައިޒަލްއަށެވެ. އެ މޫނުމައްޗަށް އެތަށް ސުވާލުތަކެއް އަރާފައިބަމުންދިޔައިރު ހައިޒަލްގެ މޫނަށް ބަލަހައްޓައިގެން ހުރީ ސުވާލުން ފުރިގެންވީ ނަޒަރަކުންނެވެ. އެވަގުތު ޝަލީންއަށް ނައިނާ ފެނިގެން އަތުން ކައިިރިއަށް އައުމަށް އިޝާރާތްކޮށްލުމާއިއެކު ނައިނާ ގަނޑުވެފައިހުރެވެސް މަޑުމަޑުން ކުރިއަށް ފިޔަވަޅުތައް އަޅަންފެށިއެވެ. އޭރުވެސް ނައިނާގެ ނަޒަރު ހައިޒަލްގެ މޫނުން އެންމެ ހިނދުކޮޅަކަށްވެސް ނުނެއްޓެއެވެ.\n“ނައިނާ… މީޓް މައި ހަޒްބެންޑް ހައިޒަލް…” ޝަލީން އެއްވެސް އަސަރެއްނެތި ބުނެލި ޖުމްލަތަކާއިއެކު ނައިނާގެ ކަންފަތްދޮށުގައި ބޮމެއް ގޮއްވާލެވުނުފަދައެވެ.\nއަބަދުގެ އަބަދަށް (ސަތާރަވަނަ ބައި)\nreaders miothy 41 vana part up kurevifa.. kuree part kuruveema varah dhigu koh up mikohlee… and baeh kudhin mi part kiyaafa varah dissapoint vaane… im sorry for that… ekm mee hama story plankohffa in goih… feel free to comment… next part on thursday night… keep waiting\nWhatashock?????\nHiyeh nuveyy sikuntheh vss v hnn n reethi\nShaleen v ma dhefiri huhdha v dhaw…kykey dhn bunaany..\nStory eh viyas hama jehey gotha genes dhy bala…shaleen aky mayaan ge halaal anbi myha..dhen kihine haizal ge wife akah v …mee raaje ey writer\nmoba… i definitely didnt mean that way… shaleen and mayaan ge kaivenikurikan saabithu kohnudhevuneenama eyna haizal aai marry kuran jehunee… and mi story ge eves part aku dhira bunefa eh noanaaneemarriage ragalhuvaane ekey eh… ahnan huri baithakuga detail koh eba adhi ahnaane… dhiraa ah ves ingey mee raahjekan… and egothah writers ah maana negenyaa im really sorry..\nSaabithu koh nudhevunas shaleen an ingey dhaw eyna eiki mayaan wife kan..adhi readers ah ves..maybi m wrong..but this marriage is not acceptable\nthankss for the compliment… keep waiting for the upcoming parts to know more about this…\nhey dudu haada heeveyey j vaahen… or jahsaalaafatrr thihunanee auther aa… btw hajam nuvanya donkeyo ari eh kaalabala… dnt mind ingey.. just hama bunelee duvahaku positive koh kamanaa visnihen heenuvaathee\nAlhe…kihineh thi hedhy dhiraa..I’m so curious❤❤❤😘😘😘💜💜💜🌷🌷🌷🌹🌹🌹💐💐💐🌸🌸🌸👌👌👌👍👍👍….Alhe next Thursday ga dhw..Willbwaiting fr the next ..luw yuh dhiroo😊😊😊😘😘😘\nthankss dear.. alhaan beynunvaa goih hedhynu… eyna ah kuda ufaa kolheh dheynvaane ehnu dho\nDhuniyeyge edhumaahedhi buhdhi goasvefa huri bafayaku gabooleh nukuraane dho anga madun bungnakas\n*Anga bahun bungnakas\nishaar’s ego is way too big… and shaleen didnt have any proof to show that she’s married… rather than her wordss… thankss for the comment dear\nDhiraa pls dont do this alheyyy\nHai and naina gulhuvaba plss 😕😕😕\ndon’t be sad dear… edhekudhin gulhen hurihyaa ekan vaane… dhiraa mihuree haige aih mahchah ekan dhookoh laigen… hingaa dho hai hadhaa gotheh balamaa\nMi part ves varah salhi..\nMi vaahakaiga kithah part in’naane??\nNimen kairi vehje baa??\nthankss dear… nimen adhi episodes kolheh ulheyne… liyamundhaa vaahaka akah vaathee seedhaa adhadheh bunan varah undhagoo\nAslu ves. Shaleen aki Mayaan ge wife. So haizal akaa merry eh nukurevyne. Varah disappointing 😫. Mayaan haadha dheravaane. And shaleen2Firin 🤔.\nthankss for the compliment.. keep waiting for the upcoming parts to know more\nNice ingey… Keep it up…\ndhiraa whn next part .v interesting cant wait to read.u dont need to think about wat others say cox majority of the readers get ur point.i love it.\nthankss dear for being so supportive… your words encourage me alot.. love you too\nalheyyy…mayaan kobaatha??shaleen dhookolaafa kn thaakutha vii….nainaa aah kihaa hurt vaane…\nmayaan nufenigen dhiraa ves miulheny… hingaa dho nai kanthah kuraa gotheh balamaaa\nAlhe marry kuritha???noo..alhe dhn nainaa ah vaani kihineh dhw?? Mi part vx vrh vrh vrh reethi maashaa allah…avahah up kh dhechey..waiting..\nyeah.. dhen alhaan evaru kuranyaa jeheny kuranthaa dho… dhen mihaaru dhiraa mijehenee varah nubai meehakah vegen naina rohvan… hehehe… thankss dear… mihaaru up kohlaafa ihnaanee\nYazdhan and shaadheen\nHaizal and naina\nMayaan and shaleen\nHusves dad men gabool nuvaa relation ships dhw miulheny.. alhe dhira kihineih thi hedhy.. nai ge hiyy halaaku kohleenu.. sis aai vihya marry thi kuruvee… alhaan and ishaar mee ehfothakun kiyavaigen ulhey dhemeehun tha? Haadha foohiveyey mi dhemeehun dheke.. edhun bodu viyas bodu varu dho.. dhiraa vaane ingey mihurihaa couples eh gulhuvan.. im eagerly waiting for tonight.. love you dhiraa\nhurihaa kudhin rahtehi mivanee bahpa men gabool nuvaane kudhin naa vihya… dhen dhira mi meehun gulhuvanves hadhaanee kihineih… nai dho.. hingaa dho naina ah vaagotheh balamaa… dhiraa ah heevanee alhaan hen ishaar ah kiyavidhenee hehehe… couples ah vaagotheh balamaa… mihaaru upkohlaafa ihnaanee\nV reethi mi part ves… ❤🖤\nAlhey kobaatha nextpart.. negetive comments vx libeyne.. eyge maanaky stry liyun huhtaalumeh noon dhwh\nupkohlaifin… story huhtaaleekee nooney dear… mirey up kohlanvegen huree.. mihaaru part 42 kiyaaleveyne\nOMG sis n hai… whatasuprise….. hai thnks for the supreze.. BTW cngra…..anehhka sis aa thi marry kuranee foohi filuvaalan trr… she is v special for me… dnt even thing to hurt her…. u can hurt me not but my sis…\nis that all you can say after i sacrificed my everthing for you.. you wont know how much my heart aches… its still longing for you\nWHT A MISUNDERSTANDING\nKova part 42😢😢😢\ni hope u have found42 ep… if not click the auther name under the pic of stry.. u will c the eps\npart 42 eh nethehnu\nވާނަން އުމުރަށް – 11 –


ދަރަނި އަދާކުރުމަށް ދަތިތަކެއް އެބަހުރި: ރައީސް ނަޝީދު ދަރަނި އަދާކުރުމަށް ދަތިތަކެއް އެބަހުރި: ރައީސް ނަޝީދު\nދަރަނި އަދާކުރުމަށް ދަތިތަކެއް އެބަހުރި: ރައީސް ނަޝީދު\nދައުލަތުން ނަގާފައިވާ ލޯނުތައް އަދާކުރުމަށް ބޮޑެތި ގޮންޖެހުންތަކެއް އެބަހުރިކަމަށާ، ނަމަވެސް އެ ދަރަނިތައް އަދާކުރަން އަންނަ އަހަރުގެ ބަޖެޓްގައި ފައިސާ އެބަހުރިކަމަށް ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ވިދާޅުވެއްޖެއެވެ.\nރައީސް މުޙައްމަދު ނަޝިދު މިހެން ވިދާޅުވީ އެމްއެމްއޭގެ ޕަބްލިކް އެކައުންޓް އޯވާޑްރޯކުރުމުގެ ހުއްދަ ދިނުމަށް މާލިއްޔަތު ކޮމިޓީން ނިންމި ނިންމުމާ ގުޅޭގޮތުން ވާހަކަފުޅު ދައްކަވަމުންނެވެ.\nރައީސް ނަޝިދު ވިދާޅުވީ ރާއްޖެއިން ނަގާފައިވާ ދަރަނިތައް ދެއްކުން ސަރުކާރަށް އިންތިހާއަށް އުނދަގޫކަމަކަށް ވެފައިވާކަމަށެވެ. ދައުލަތުގެ ދަރަނީގެ ޖުމްލަ ޢަދަދުތަކަށް ބަލާއިރު ދަރަނި ދެއްކޭ މިންވަރަށް ދައުލަތަށް ޢާމްދަނީ ނުލިބޭކަމަށާ، ކުރިއަށް އޮތްތަނުގައި ދައުލަތަށް ވަރަށްބޮޑު ޢާމްދަނީއެއް ލިބިގެން މެނުވީ ދައުލަތަށް މިކަން ފަސޭހަ ނުވާނެކަމަށެވެ.\nރައީސް ނަޝީދުގެ ވާހަކަފުޅުގައި ދަރަނި އަނބުރާ ދެއްކުމަށް ބަޖެޓް ކޮށްފައިވާ ޢަދަދަށް ފައިސާ ހުރިކަން ޔަގީންކުރުމާއި، ދަރަނި ދެއްކުމަށްފަހު ދައުލަތުގެ ޚަޒާނާގައި ފައިސާ ހުންނާނެ މިންވަރެއް ބެލުން މުހިއްމުކަމަށް ވިދާޅުވިއެވެ. އަންނަ އަހަރަށް ލަފާކޮށް ދައުލަތުން ރައްޔިތުންގެ މަޖިލީހަށް ހުށަހަޅަފައިވާ 37 ބިލިއަން ރުފިޔާގެ ބަޖެޓްގެ ޖުމްލަ ދަރަންޏަކީ 9.7 ބިލިއަން ރުފިޔާއެވެ. އަދި ސަރުކާރުން ނަގާފައިވާ ލޯންތަކަށް އަންނަ އަހަރު 2.9 ބިލިއަން ރުފިޔާ ދައްކަން ޖެހޭނެތީ، އެ ޢަދަދަށް ބަޖެޓްގައި ފައިސާ ވަނީ ހިމަނާފައެވެ.\n"އަންނަ އަހަރުގެ ދަރަނީގެ ޢަދަދަކީ 2.9 ބިލިއަން ރުފިޔާއޭ. އެ ޢަދަދަށް ފައިސާ ހުރި ކަމުގެ އަންދާޒާއެއް އަޅުގަނޑަށް އެބަފެނޭ،" ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އަންނަ އަހަރު ދައްކަންޖެހޭ ދަރަނި ބޮންޑެއްގެ ބޮޑުބައި މިއަހަރު ދައްކާފައިވީ ނަމަވެސް އަންނަ އަހަރަށްވިރެ 2023ގައި ދަރަި ދެއްކުމަށް ކުރަންޖެހޭ ހޭދަ މާބޮޑުވާނެކަމަށެވެ.\nރައީސް ނަޝިދު ވިދާލުވީ ރާއްޖޭގެ ދަރަނީގެ ހާލަތު ދެނެގަތުމަށް މަޖިލީހުން ރަނގަޅު ދިރާސާތަކެއް ކޮށްފައިވާކަމަށާއި، ދައުލަތަށް ލަފާތަކެއްވެސް ދެއްވާފައިވާނެކަަމަށެވެ. ނަޝީދު ވިދާޅުވީ، ދަރަނި ރީސްޓްރަކްޗާ ކުރުން މިވަގުތަށް ވަރަށް މުހިއްމުކަމަށެވެ.\nދަރަނި ރިސްޓްރަކްޗަރ ކުރުމަކީ ދަރަނި އަދާކުރަންޖެހޭ މުއްދަތު އިތުރުކުރުމާއި ދައްކަންޖެހޭ ފައިސާގެ ޢަދަދުތައް ކުޑަކުރުމާއި ބައެއް ޢަދަދުތައް މައާފްކުރުމެވެ. ރައީސް ނަޝީދު ވަނީ ދަރަނިތަކަށް ގްރޭސް ޕީރިއަޑެއް ހޯދައި ކުރިއަށް އޮތް ދެއަހަރު ލޯނު ނުދައްކައި ކުރިއަށްދެވޭނެ ގޮތްތަކެއް ހޯދުމަށް އެދިވަޑައިގަތެވެ.\nފިނޭންސް މިނިސްޓަރ އިބްރާހީމް އަމީރު - ފޮޓޯ: މަޖިލިސް އިދާރާ\nދައުލަތުގެ ދަރަންޏާ ގުޅޭގޮތުން ފިނޭންސް މިނިސްޓަރު އިބްރާހީމް އަމީރު މަޖިލީހުގައި ވިދާޅުވެފައިވަނީ، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިހްގެ ވެރިކަމުގެ ފާއިތުވި3އަހަރުދުވަހުގެ ތެރޭގައި ނަގާފައިވާ ދަރަންޏަށްވުރެ ރައީސް އަބްދުﷲ ޔާމީންގެ ސަރުކާރުގައި ނަގާފައިވާ ދަރަނި އިތުރުކަމަށެވެ.\nއެގޮތުން ރައީސް އަބްދުﷲ ޔާމީންގެ ވެރިކަމުގައި ދަރަނި 39.6 ބިލިއަން ރުފިޔާއަށް އުފުލިގެން ދިޔަކަމަށް މިނިސްޓަރ ވިދާޅުވިއެވެ. މިނިސްޓަރ ވިދާޅުވީ ރައީސް ޔާމީންގެ ވެރިކަމުގެ ދަރަނި އެހާ މައްޗަށް އުފުލިފައިވަނީ ދުނިޔޭއާއި ރާއްޖޭގެ ވެސް އިގްތިޞާދު އެންމެ ރަނގަޅަށް އޮތް ދުވަސްވަރުކަމަށެވެ. ނަމަވެސް މި ސަރުކާރުގެ ދަރަނި އުފުލިފައިވަނީ ދުނިޔެ ނުދެކޭފަދަ ބަލިމަޑުކަމެއްގެ ތެރޭގައިކަން މިނިސްޓަރ ފާހަގަކުރެއްވިއެވެ.\nމިނިސްޓަރ އަމީރު ވަނީ 2023 ވަނަ އަހަރު ދަރަނި ގައުމީ އުފެއްދުންތެރިކަމުގެ ނިސްބަތުން 105 އިންސައްތައަށް ތިރި ކުރުމަށާއި، ޕްރައިމަރީ ޑެފިސިޓް ޖީޑީޕީގެ ނިސްބަތުން5އިންސައްތައަށް ތިރިކުރުމަށް ސަރުކާރުން މަސައްކަތް ކުރަމުންދާކަމަށް ވިދާޅުވެފައެވެ.


2020 ވަނައަހަރަށް ބޭނުންވާ ޓީޗަރުންގެ މަގާމުތަކަށް މުވައްޒަފުން ހޯދުން\nނަންބަރު: (IUL)GS-59-AD/INDIV/2019/59 ތާރީޚް: 28 ނޮވެމްބަރ 2019\nއާރޓް އެންޑް ޑިޒައިން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޑިސެމްބަރ 09 ވާ ހޯމަ ދުވަހުގެ 13:00 ގެ ކުރިން، ފުނަދޫ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޑިސެމްބަރ 10 އާއި 2019 ޑިސެމްބަރ 12 އާ ދެމެދު، ފުނަދޫ ސްކޫލު އޮފީހުގައެވެ. މި މަގާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަވިޔުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނުގެ ދަށުން މަތީގައިވާ ޝަރުތު ހަމަވާ ފަރާތެއް ދާއިމީ މަޤާމަށް ނުލިބިއްޖެނަމަ، ތިރީގައިވާ ޝަރުތު ހަމަވާ ފަރާތެއް ރިލީފް މަޤާމަކަށް 2020 ވަނައަހަރުގެ އެކަޑަމިކް އަހަރު ނިމެންދެން ނެގުމަށް ހަމަޖެހިފައިވެއެވެ.\nމުއްދަތު: 2020 އަހަރުގެއެކަޑަމިކް އަހަރު ނިމެންދެން\nމި އިޢުލާނާ ގުޅިގެން އިތުރު މަޢުލޫމާތު ސާފުކުރުމަށް ގުޅާނީ ފުނަދޫ ސްކޫލުގެ ނަންބަރު 6540540 ށެވެ. އީ-މެއިލް ކުރާނީ [email protected] އަށެވެ.


BJP ge nafrathu ufedhey vaahaka thakah Facebook in fiyavalhu naalhaakamuge thuhumathu | Mihaaru\nބީޖޭޕީގެ ނަފްރަތު އުފެދޭ ވާހަކަތަކަށް ފޭސްބުކުން ފިޔަވަޅު ނާޅާކަމުގެ ތުހުމަތު\n18 އޯގަސްޓް 2020 - 11:523comments\nނިއު ދިއްލީ (އޮގަސްޓް 18) - އިންޑިއާގެ ވެރިކަންކުރާ ބާރަތިޔާ ޖަނަތާ ޕާޓީ (ބީޖޭޕީ) ގެ ގާނޫނުހަދާ މަޖިލީހުގެ މެންބަރަކު ދެއްކެވި ނަފްރަތު އުފެދޭ ވާހަކަތަކަށް ފޭސްބުކުން ފިޔަވަޅު އަޅާފައި ނުވާތީ ފާޑުކިޔުންތައް އަމާޒުވާން ފަށައިފި އެވެ.\nބައެއް ފަރާތްތަކުން ބުނެފައިވާ ގޮތުގައި ބީޖޭޕީގެ ހަރުކަށި ވިސްނުމުގެ މެންބަރު ޕޯސްޓްކުރި ވާހަކަތަކަށް ފިޔަވަޅު އަޅާފައި ނުވަނީ އިންޑިއާގައި ފޭސްބުކުގެ ވިޔަފާރި ދަށްވެދާނެތީ އެވެ.\nއިންޑިއާ އަކީ، ބޭނުން ކުރާ މީހުންގެ އަދަދަށް ބަލާއިރު، އެމެރިކާގެ ފޭސްބުކާއި ވަޓްސްއަޕުގެ އެންމެ ބޮޑު މާކެޓެވެ. އެހެންވެ އިންޑިއާގައި ނަފްރަތު އުފެދޭ ވާހަކަތައް ޕޯސްޓްކުރި ނަމަވެސް ފޭސްބުކުން ފިޔަވަޅު އެޅުމުގައި ފަސްޖެހޭ ކަމަށް ދުނިޔޭގެ އެހެން ގައުމުތަކުގެ މީހުން ދަނީ ބުނަމުންނެވެ.\nބީޖޭޕީ އަށް ނިސްބަތްވާ މެންބަރު ވަނީ ރޮހިންޖާ މުސްލިމް ރެފިއުޖީން ބަޑިޖަހާ މެރުމަށާއި މުސްލިމުންނަކީ ޣައްދާރުން ކަމަށް ބުނެ ފޭސްބުކްގައި ޕޯސްޓްކޮށްފަ އެވެ. މިސްކިތްތައް ތަޅާލުމަށް ވެސް އޭނާ ވަނީ ފޭސްބުކުގައި ގޮވާލައިފަ އެވެ.\nނަަމަވެސް އެ ގޮތަށް ގޮވާލި މެންބަރު ޓީ.ރާޖާ ސިންގް ހޯމަ ދުވަހު ބުނެފައި ވަނީ އޭނާގެ ފޭސްބުކް ހެކްކޮށްފައިވާ ކަމަށެވެ. އަދި އޭނާ އަކީ ނުރައްކާތެރި މީހެއް ކަމަށް ދުނިޔެ އަށް ދެއްކުމަށް ކޮންމެވެސް މީހަކު މަސައްކަތްކޮށްފައިވާ ކަމަށް ބުނެފައިވެ އެވެ.\nއެކަމަކު ވޯލް ސްޓްރީޓް ޖާނަލް އިން މިދިޔަ ހަފުތާގައި ބުނެފައި ވަނީ އިންޑިއާގައި ހުންނަ ފޭސްބުކުގެ ޕަބްލިކް-ޕޮލިސީ އެގްޒެކެޓިވް ވަނީ ނަފްރަތު އުފެދޭ ވާހަކަ ދައްކާ މީހުންނަށް އަޅަން އޮންނަ ފިޔަވަޅު ބީޖޭޕީގެ މެންބަރާ ދެކޮޅަށް އަޅަން ދެކޮޅު ހަދާފައި ކަމަށެވެ. އެ ނޫހުން ބުނެފައިވާ ގޮތުގައި އިންޑިއާގެ ވެރިކަންކުރާ ޕާޓީގެ، ގާނޫނުހަދާ މަޖިލީހުގެ މެންބަރަކާ ދެކޮޅަށް ފިޔަވަޅު އަޅައިފި ނަމަ އިންޑިއާގައި ފޭސްބުކުގެ ވިޔަފާރި އަށް ގެއްލުންވާނެ ކަމަށް އެގްޒެކެޓިވް އަންކީ ދާސް ވަނީ ސްޓާފުންނަށް އަންގައިފަ އެވެ.\nއިދިކޮޅު ކޮންގްރެސް ޕާޓީން ބުނެފައި ވަނީ ފޭސްބުކުން އިންޑިއާގައި ވަކިކޮޅަކަށް ޖެހި ބީޖޭޕީ ރުއްސަން މަސައްކަތް ކުރާ ކަމަށެވެ.\n"ބީޖޭޕީން ދަނީ ދޮގު ޚަބަރު ފަތުރައި ނަފްރަތު އުފައްދައި ވޯޓުލާންތިބި މީހުންނަށް ނުފޫޒް ފޯރުވަމުން،" ކޮންގްރެސްގެ ސީނިއާ ލީޑަރެއް ކަމަށްވާ ރާހުލް ގާނދީ ޓްވީޓް ކުރެއްވި އެވެ.\nޖާނަލްގެ ރިޕޯޓަށް ހަވާލާ ނުދީ ފޭސްބުކުން ހޯމަ ދުވަހު ބުނީ ނަފްރަތު އުފައްދަން ދައްކާ ވާހަކަ، ސިޔާސީ ގޮތުން މީހަކު ހުރި މަގާމަކަށް ނުވަތަ މީހަކު ގުޅިފައި ހުރި ޕާޓީއަކަށް ނުބަލައި، އަބަދުވެސް ހުއްޓުވާ ކަމަށެވެ.\nއިތުރު ލިޔުންތައް ފޭސްބުކް އިންޑިއާ\nބީޖޭޕީގެ ހަރުކަށި ލީޑަރަކު ފޭސްބުކުން ބްލޮކްކޮށްފި


Male' gai ithuru grade thakakah kiyavaidhyn feshun laskurumuge ishaaraatheh! | dhuvasmv މާލޭގައި އިތުރު ގްރޭޑްތަކަކަށް ކިޔަވައިދޭން ފެށުން ލަސްކުރުމުގެ އިޝާރާތެއް! – dhuvasmv\nމާލޭގައި އިތުރު ގްރޭޑްތަކަކަށް ކިޔަވައިދޭން ފެށުން ލަސްކުރުމުގެ އިޝާރާތެއް!\nމިމަހު 16 ވަނަ ދުވަހު މާލޭ ސްކޫލްތަކުގައި ގްރޭޑް7އަދި 8 ގެ ދަރިވަރުންނަށް ކިޔަވައިދޭން ނުފެށިދާނެ ކަމުގެ އިޝާރާތެއް ހެލްތް މިނިސްޓަރު އަބްދުﷲ އަމީން ދެއްވައިފި އެވެ.\nކޯވިޑް-19 އާއި ގުޅިގެން ސްކޫލްތައް ބަންދު ކުރުމަށް ފަހު އަލުން ހުޅުވީ މިދިޔަ މަހުގެ އެއް ވަނަ ދުވަހު އެވެ. އަތޮޅު ތެރޭގައި ގްރޭޑް އެކަކުން މަތީ ގްރޭޑްތަކަށް ސްކޫލްތަކުގައި ކިޔަވައިދިން ނަމަވެސް މާލޭގައި ކިޔަވައިދެނީ ގްރޭޑް ނުވަޔަކުން ފެށިގެން މަތީގެ ގްރޭޑްތަކަށެވެ.\nއެޑިއުކޭޝަން މިނިސްޓްރީން މިދިޔަ މަހުގެ މެދުތެރޭގައި ނިންމާފައިވަނީ ބަލި ޖެހޭ މީހުންގެ އަދަދު މަދުކަމުން ގްރޭޑް7 އަދި8 ގެ ދަރިވަރުންގެ ކިޔެވުމުން މިމަހު ފެށުމަށެވެ. އެކަމަކު މިދިޔަ ދެ ހަފްތާއެއްހާ ދުވަހުގެ ތެރޭގައި ކޯވިޑް ޖެހޭ މީހުންގެ އަދަދު ކުއްލިއަކަށް ވަނީ އިތުރުވެފައި އެވެ.\nމިކަމާއި ގުޅިގެން ރޭ ޕީއެސްއެމްގައި ވާހަކަ ދައްކަވަމުން މިނިސްޓަރު ވިދާޅުވީ މިހާރު ޕޮސިޓީވްވާ މީހުންގެ އަދަދަށް ބަލާއިރު އިތުރު ގްރޭޑްތަކަކަށް ކިޔަވައިދޭން ފެށޭނެ ކަމަށް ގަބޫލް ނުކުރައްވާ ކަމަށެވެ. އެކަމަކު އެކަމަށް ވަކިގޮތެއް ނިންމާނީ އެވަގުތު އޮންނަ ހާލަތަށް ބަލައި ކިޔަވައިދޭން ނިންމާފައިވާ ދުވަސް ކައިރިވުމުން ކަމަށް ވިދާޅުވި އެވެ.\nއަމީންް އިތުރަށް ވިދާޅުވީ މިހާރު އަޅާ ފިޔަވަޅުތަކަށް މީހުން ބޯލަނބައިގެން ތިބޭނަމަ ކޭސްތައް އިތުރުވުން ކޮންޓްރޯލް ކުރެވޭނެ ކަމަށެވެ.


In'gireysi boduvazeeru kamuge reyhuge emme kureega Boris - vNews.mv\nސައިފް އަޒްހަރު 18 June 2019, 23:26\nއިނގިރޭސިވިލާތުގައި މިހާރު ވެރިކަންކުރާ ކޮންޒަވޭޓިވް ޕާޓީގެ ލީޑަރަކު ހޮވުމުގެ ރޭހުގެ އެންމެކުރި، ބޮރިސް ޖޯންސަން އަނެއްކާވެސް ހޯއްދަވައިފިއެވެ.\nކޮންޒަވޭޓިވް ޕާޓީގެ ލީޑަރުކަން ކަށަވަރުވުމަކީ އިނގިރޭސި ބޮޑުވަޒީރުކަމުގެ މަގާމުވެސް ކަށަވަރުވުމެވެ.\nބޮރިސް ޖޯންސަންއަކީ ލަންޑަންގެ ކުރީގެ މޭޔަރެވެ.\nޕާޓީއަށް އާ ލީޑަރަކު ހޮވުމަށް، އެޕާޓީއަށް ނިސްބަތްވާ ޕާލަމެންޓް 313 މެމްބަރުންގެ މެދުގައި ފުރަތަމަ ނެގި ސިއްރު ވޯޓުންވެސް އެންމެކުރި ބޮރިސް ޖޯންސަން ހޯއްދެވިއިރު، މިއަދު ނެގި ދެވަނަ ބުރުގެ ސިއްރު ވޯޓުންވެސް އެންމެ ކުރި ހޯއްދެވީ އޭނާއެވެ.\nމިއަދުގެ ވޯޓުގައި ބޮރިސް ޖޯންސަންއަށް 126 ވޯޓް ލިބިވަޑައިގެންނެވިއިރު، އޭނާއާ އެންމެ ގާތުން ވާދަކުރެއްވި މިހާރުގެ ޚާރިޖީ ވަޒީރު ޖެރެމީ ހަންޓަށް ލިބިވަޑައިގެންނެވީ 80 ވޯޓެވެ. އެންވަޔަރަންމަންޓް ވަޒީރު މައިކަލް ގޯވްއަށް 41 ވޯޓް، އިންޓަރނޭޝަނަލް ޑިވެލޮޕްމަންޓް ވަޒީރު ރޯރީ ސްޓެވާޓަށް 37 ވޯޓް، ހޯމް މިނިސްޓަރ ސާޖިދު ޖާވިދަށް 33 ވޯޓް ލިބިވަޑައިގެން ތިންވަނަ ބުރަށް ވަޑައިގެންނެވިއެވެ.\nތިންވަނަ ބުރަށް ވަޑައިގަތުމަށް މަދުވެގެން 33 ވޯޓު ބޭނުންވާއިރު، ކޮންޒަވޭޓިވް ޕާޓީގެ ލީޑަރުކަމަށް ވަޑައިގަތުމަށް ވަރަށް ބޮޑަށް މަސައްކަތް ކުރައްވަމުން ގެންދެވި ޑޮމިނިކް ރާބް، 30 ވޯޓާއެކުވަނީ ރޭހުން ވަކިވެވަޑައިގަންނަވަން ޖެހިވަޑައިގެންފައެވެ.\nއިނގިރޭސި ބޮޑުވަޒީރުކަމުގައި ހުންނެވި ތެރީސާ މޭ، މިމަހުގެ ކުރީކޮޅުވަނީ ޕާޓީގެ ލީޑަރުކަމުން އިސްތިއުފާ ދެއްވާފައެވެ. އެކަމަނާ ޕާޓީގެ ލީޑަރުކަމުންނާއި، ބޮޑުވަޒީރުކަމުން އިސްތިއުފާ ދެއްވީ، އިނގިރޭސިވިލާތް އީޔޫއިން ވަކިވުމުގެ މައްސަލާގައި އެކަމަނާގެ ސަރުކާރާއި އީޔޫއާ ދެމެދު އެކަށައެޅި އެއްބަސްވުން އިނގިރޭސި ޕާލަމެންޓުން ފާސްކުރުމަށް އެތައްފަހަރަކު ކުރެއްވި މަސައްކަތް ނާކާމިޔާވބުވުމާ ގުޅިގެންނެވެ.\nރޭހުން ފެއިލްވާ ވޯޓްގެ މިންވަރު މަތިކުރަމުންގޮސް، އެންމެ މަތިން ވޯޓް ހޯއްދަވާ ދެބޭފުޅަކު ކަނޑައެޅެންދެން މެމްބަރުންގެ މެދުގައި މި ހަފްތާގައި ވޯޓްލަމުން ގެންދާނެއެވެ.\nޕާޓީގެ ލީޑަރަކު ކަނޑައަޅާނީ އެންމެ މަތިން ވޯޓް ހޯއްދަވާ ދެބޭފުޅުންގެ ނަންފުޅުތައް، ކޮންޒަވޭޓިވް ޕާޓީގެ 160،000 މެމްބަރުންނަށް ހުށަހެޅި، އާންމު މެމްބަރުންގެ މެދުގައި ނަގާ ވޯޓަކުންނެވެ.


Biden HuvaaKuravaa Rasmiyyaathah 20,000 Sifain\nބައިޑަން ހުވާކުރައްވާ ރަސްމިއްޔާތަށް 20،000 ގާޑުން ނެރޭނެ\nޕޮލިސް ޗީފް ގަބޫލު ކުރައްވާ ގޮތުން ބޮޑު ހަމަނުޖެހުމެއް ހިންގާފާނެ\nކެޕިޓަލް ސަރަހައްދުގައި ސިފައިންނާއި ގާޑުން މިހާރު ދަނީ ފޯރިމަރަމުން\nމިއީ ހުވާގެ ރަސްމިއްޔާތެއްގައި ސަލާމަތީ ކަންކަން މިހާ ވަރުގަދަ ކުރި ފުރަތަމަ ފަހަރު\nޖޯ ބައިޑަން ހުވާކުރައްވާ ރަސްމިއްޔާތަށް ސެކިއުރިޓީ ގާޑުން ކެޕިޓަލް ސަރަހައްދަށް އެއްކުރަނީ\nއެމެރިކާގެ ރައީސް ކަމަށް އިންތިހާބުވެވަޑައިގެން ހުންނެވި، ޖޯ ބައިޑެން މަގާމުގެ ހުވާ ކުރައްވާއިރު ސަލާމަތީ ފިޔަވަޅުތައް ކަށަވަރު ކުރުމަށް 20،000 އަށް ވުރެ ގިނަ ނެޝަނަލް ގާޑުން ބައިވެރިވެ އެ ސަރަހައްދު ބަލަހައްޓާނެ ކަމަށް ވޮޝިންގްޓަން ޕޮލިސް ޗީފް، ރޮބާޓް ކޮންޓީ ވިދާޅު ވެއްޖެ އެވެ.\nރޮބާޓް ކޮންޓީ ވިދާޅުވީ އެމެރިކާގައި ރައީސްކަމުގެ ހުވާ ކުރެއްވުމުގެ ރަސްމިއްޔާތެއްގައި ސަލާމަތީ ފިޔަވަޅުތައް މީގެ ކުރީން ދުވަހަކު ވެސް މިހާ ވަރުގަދަ ކުރެވިފައި ނުވާ ކަމަށެވެ.\n"މި ރަސްމިއްޔާތު ހިނގަމުން ދާއިރު ހަމަނުޖެހުމެއް ހިންގައިފާނެ ކަމަށް ބަލައި އަޅުގަނޑު މިހުންނަނީ ވަރަށް ކަންބޮޑުވެފައި،" ކޮންޓީ ރިޕޯޓަރުންނަށް ވިދާޅުވި އެވެ. "ރަސްމިއްޔާތަށް ފަހު ވެސް ބޮޑު ބިރަކަށް ވެފައި އޮވެ ދާނެ" އޭނާ ވިދާޅުވީ ހުވާ ކުރައްވާ ރަސްމިއްޔާތު ހިނގަމުން ދާއިރު އެ ސަރަހައްދަށް އާންމުން އެއްވުން ރަނގަޅު ނޫން ކަމަށެވެ.\nޖޯ ބައިޑަން ހުވާކުރައްވާ ރަސްމިއްޔާތަށް ސެކިއުރިޓީ ގާޑުން ކެޕިޓަލް ސަރަހައްދު ބަންދުކޮށްފައި\nސެކިއުރިޓީ އޮފިޝަލުން ވިދާޅުވާ ގޮތުން މުޅި ސަރަހައްދު ވަރަށް ރަނގަޅަށް ގާޑް ކުރާނެ އެވެ. ސިފައިނާއި ގާޑުން މަދުވެގެން ތަން ނުބެލެހެއްޓިގެން އުޅޭކަށް ވެސް ނުޖެހޭނެ އެވެ. ރައްކާތެރިކަން ކަށަވަރު ކުރުމަށް މުޅި އެމެރިކާއިން ގާޑުން ގެނެވޭނެ އެވެ.\nބައިޑަން ހުވާ ކުރައްވާ ރަސްމިއްޔާތު މިހާ ބޮޑަށް ބަލަހައްޓަން ޖެހިފައި ވަނީ ރައީސް ޓްރަމްޕްއަށް ވަފާތެރި ސަޕޯޓަރުން ކެޕިޓަލްއަށް ވަދެ ހިންގި ހަމަނުޖެހުންތަކުގެ ސަބަބުންނެވެ. މިހަމަނުޖެހުންތަކާ ގުޅިގެން ފަސް މީހަކު ވެސް ވަނީ މަރުވެފަ އެވެ.\nއެމެރިކާ ޕޮލިޓިކްސް ޖޯ ބައިޑަން\nއެމެރިކާގައި ހުންނަވާ ރަޝިއާ އެމްބެސެޑަރު މޮސްކޯއަށް


ރ.ނަޝީދާއި ފައްޔާޟްގެ ފޯރިގަދަ ޒުވާބަކަށްފަހު، ބަހުސަކަށް ދާން ނިންމަވައިފި - DhiDaily\nރ.ނަޝީދާއި ފައްޔާޟްގެ ފޯރިގަދަ ޒުވާބަކަށްފަހު، ބަހުސަކަށް ދާން ނިންމަވައިފި\nރައްޔިތުންގެ މަޖިލީހުގެ ރައީސް މުޙައްމަދު ނަޝީދާއި، އިކޮނޮމިކް މިނިސްޓަރު ފައްޔާޟް އިސްމާޢީލާދެމެދު ބަހުގެ ހަމަލާތައް ހޫނުވެ ބަހުސަކަށް ވަޑައިގަންނަވާން ނިންމަވައިފިއެވެ.\nރައީސް ނަޝީދާއި، މިނިސްޓަރު ފައްޔާޟްގެ ޒުވާބު ކުރިއަށްދިޔައީ އެމްޑީޕީގެ ޤައުމީ މަޖިިލިސް ވަޓްސްއެޕް ގުރޫޕުގައެވެ. އެ ގުރޫޕަށް ރައީސް ނަޝީދު ކުރެއްވި މެސެޖެއްގައި ވިދާޅުވެފައިވަނީ މިނިސްޓަރު ފައްޔާޟް ފޮރުއްވަވާން ކުރައްވާ މަސައްކަތްޕުޅުތަކުން ރައީސް އިބްރާހިމް މުޙައްމަދު ޞާލިޙް ހަލާކުވެގެން ހިނގައިދާނެ ކަމަށެވެ. ނަމަވެސް ރައީސް ނަޝީދު އެ ވިދާޅުވާ ”ފޮރުއްވެވުމަކީ“ ކޮބައިކަމެއް ސާފުކޮށް ވިދާޅެއް ނުވެއެވެ.\nމި މެސެޖާއި ގުޅިގެން ފައްޔާޟް ވިދާޅުވީ އެ ބޭފުޅާ ފޮރުއްވަވާން ނުޖެހޭނެކަމަށެވެ. ހަމައެހެންމެ މިއީ ނޯތު ކޮރެއާ ނޫން ކަމަށާއި، ޚުދުމުހުތާރު އުސޫލުގެތެރެއިން ކަންކަން ނުކުރެއްވޭނެ ކަމަށެވެ.\nމީގެ އިތުރުން ފައްޔާޟް ވިދާޅުވީ މީހަކު އެއްޗެއް ބުނާއިރަށް ރައީސް ނަޝީދު ތެދުވެވަޑައިގަންނަވާން ނުޖެހޭނެ ކަމަށާއި، ”އަޅުގަނޑުމެން ލައިގެން ތިބެވޭނީ ވަކިވަރަކަށް“ ކަމަށެވެ. އަދި މި ސިކުންތަށްވުރެ ދުރަށް އަމިއްލަ ސަލާމަތަށް ނުބައްލަވާ ކަމަށެވެ.\nފައްޔާޟްގެ މެސެޖާއި ގުޅިގެން ރައީސް ނަޝީދު ވިދާޅުވީ އެ މަނިކުފާނު ނިކުންނަވައި މި ހުންނެވީ އެމްޑީޕީތެރޭގައި ކޮރަޕްޝަން ހުއްޓުވާން ކަމަށެވެ. ހަމައެހެންމެ ފައްޔާޟާއި ދެކޮޅަށް ތެދުވެވަޑައިގަންނަވާން ލަދުގަންނަކަމަށެވެ.\nރައީސް ނަޝީދުގެ މެސެޖާއި ގުޅިގެން ފައްޔާޟް ވިދާޅުވީ މިއީ އޭނާގެ ވެސް ޤައުމު ކަމަށާއި، އެހެންކަމުން ޤައުމުގެ ކަންކަމުގައި ބަސް ވިދާޅުވާނެ ކަމަށާއި، ހުއްޓުވޭނެ އެހެން ބޭފުޅަކު ނުހުންނާނެ ކަމަށެވެ.\nމި ވާހަކައަށް ރައްދުދެއްވައި ރައީސް ނަޝީދު ވަނީ މިއީ ކާކުގެ ޤައުމެއްކަން އޮޅިވަޑައިގެން ނޫޅުއްވާ ކަމަށާއި، ވާހަކަދެއްކެވީ ފައްޔާޟް އަމިއްލައަށް ކަމަށެވެ.\nރައީސް ނަޝީދުގެ މެސެޖާއި ގުޅިގެން ފައްޔާޟް އިތުރަށް ވިދާޅުވެފައިވަނީ ޢާންމުންނަށް ފެންނަ ގޮތަށް އެ ވާހަކަ ދެއްކެވުމަށް ވަޑައިގެންނެވުމަށެވެ. ނޫންނަމަ ބަހުސަކަށް ވަޑައިގަތުމަށެވެ.\nފައްޔާޟްގެ މި ދަޢުވަތު ޤަބޫލުފުޅުކުރައްވައި ރައީސް ނަޝީދު ވިދާޅުވީ އެކަމުގައި ކުރިއަށް ވަޑައިގެންނެވުމަށެވެ. ރައީސް ނަޝީދު ވިދާޅުވީ ޕީއެސްއެމް ރަނގަޅުވާނެ ކަމަށެވެ.\nނަމަވެސް އެ ގޮތް މުޅިން ކަމުނުދާކަމަށް ވިދާޅުވެ ފައްޔާޟް ވަނީ ހުރިހައި މީޑިއާތަކަށް ދަޢުވަތުދެއްވަން ހުށަހަޅުއްވާފައެވެ.\nފައްޔާޟްގެ ވާހަކައާއި ގުޅިގެން ރައީސް ނަޝީދު ވިދާޅުވީ ޕީއެސްއެމް ހަމަޖެއްސުމަށް އެމްޑީޕީގެ ޗެއަރޕާސަން ޙަސަން ލަޠީފަށް ދަންނަވާފައިވާ ކަމަށެވެ.\nއެއީ ހަޖަމުކުރައްވާން އެނގިވަޑައިގެންނެވުން ކަމަށާއި، މަޖިލީހުގައި ޢަމަލުކުރައްވާ ގޮތަށް ޢަމަލުނުކުރެއްވުން ކަމަށް ވިދާޅުވެ ފައްޔާޟް ޝަރުޠު ހުށަހެޅުއްވިއެވެ.\nހަމައެހެންމެ ދައްކަވާން ހުރި ވާހަކަތަކަށް ފުރުސަތު ދެއްވަންވާނެކަމަށް އެދިވަޑައިގަތުމުން ރައީސް ނަޝީދު ވަނީ އެ ގޮތް ޤަބޫލުފުޅުކުރައްވާފައެވެ.\nDhe munaafigun kulhey duraama eh


MTCC in alah 350 vazeefaa ufahdhaa evazeefaa thakah dhivehin hoadhanee\nމިފެށޭ މަރޗް މަހުގެ ތެރޭގައި 10 ރަށެއްގައި މަޝްރޫޢުތައް ފެށުމަށް ހަމަޖެހިފައިވޭ\nއެމްޓީސީސީން މިވަގުތު 37 މަޝްރޫޢެއްގެ މަސައްކަތް ރާއްޖޭގެ އެކިކަންކޮޅުތަކުގައި ކުރިޔަށް ގެންދޭ\nމިވަގުތު 200 ވަޒީފާއަށް ދިވެހިން ބޭނުންވޭ\nކ. މާލެ | 27 ފެބްރުއަރީ 2020 | ބުރާސްފަތި 18:31 | 4,606\nއެމްޓީސީސީން ބޭއްވި ނޫސްވެރިންގެ ބައްދަލުވުމުގެ ތެރެއިން - އެމްޓީސީސީ\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީ)ން ކުރިޔަށް އޮތް6މަސްދުވަސް ތެރޭގައި އައު 350 ވަޒީފާ އުފައްދާނެ ކަމަށާއި އެވަޒީފާތަކަށް ބޭނުންވަނީ ދިވެހިންކަމަށް އެމްޓީސީސީގެ ސީއީއޯ އާދަމް އާޒިމް ވިދާޅުވެއްޖެ އެވެ.\nއެކަމާގުޅޭގޮތުން މައުލޫމާތު ދެއްވުމަށް ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އާޒިމް ވިދާޅުވީ މީގެތެރެއިން މިވަގުތު 200 ވަޒީފާއަށް މީހުން ބޭނުންވާ ކަމަށެވެ. އެމްޓީސީސީއަކީ އުމްރާނީ ތަރައްޤީގައި ރާއްޖޭގައި އޮތް އެންމެ ބޮޑު ކުންފުނި ކަމަށްވާއިރު އުމްރާނީގޮތުން ރާއްޖެ ތަރައްޤީ ކުރުމުގެ ފުރުސަތެއް މިއާއެކު ހުޅުވާލެވިގެންދާ ކަމަށް އާޒިމް ވިދާޅުވި އެވެ.\nމިވަޒީފާތައް އުފެއްދުމަށް އަމާޒުކުރަނީ މަޝްރޫޢުތައް ކުރިޔަށް ގެންދިޔުމަށް ހަމަޖެހިފައިވާ ރަށްރަށުގައި ކަމަށް އާޒިމް ވިދާޅުވި އެވެ. އެގޮތުން މިފެށޭ މަރޗް މަހުގެ ތެރޭގައި 10 ރަށެއްގައި މަޝްރޫޢުތައް ފެށުމަށް ހަމަޖެހިފައިވާކަމަށް އާޒިމް ވިދާޅުވި އެވެ.\nއެރަށްރަށަކީ އއ ރަސްދޫ، ހދ ނެއްލައިދޫ ، ގދ ތިނަދޫ ހއ އިހަވަންދޫ ހދ ހަނިމާދޫ ކ ގުރައިދޫ ނ މިލަދޫ ވ ރަކީދޫ އަދި ލ މާވަށެވެ. މީގެއިތުރުން ފުވައްމުލަކުގެ މަގުތަކުގެ މަސައްކަތް މިއަންނަ މަހު ފަށާނެ ކަމަށް އާޒިމް ވިދާޅުވި އެވެ.\nމިއިން ކޮންމެ ރަށެއްގައިވެސް ބޭނުންވޭ ސްޕަރވައިޒަރުންނާއި، އެޑްމިނިސްޓްރޭޓިވް އޮފިސަރުންނާއި، އިންވެންޓްރީ ބަލަހައްޓާނެ ބޭފުޅުންނާއި، ދެން އެކްސްކަވޭޓަރ އޮޕަރޭޓަރުންނާއި، ޑްރައިވަރުންނާއި، ލޭބަރުންނާއި، ވެލްޑަރުންނާއި، ކައްކާ މީހުންނާއި ކައްކާ މީހުންނަށް އެހީތެރިވާނެ މީހުން. އެހެންވީމާ ވަރަށް ގިނަ ވަޒީފާތަކެއް އުފެއްދިގެން މިދަނީ މިހާރުން މިހާރަށްވެސް. އެހެންވީމާ މިގޮތަށް ކޮންމެ ރަށެއްގައި އަޅުގަނޑުމެންނަށް ގާތްގަޑަކަށް އެބައުފައްދަން 13 އާއި 10 އާ ދެމެދުގެ ވަޒީފާ. އެރަށެއްގެ ބޮޑު މިނާއި ޕްރޮޖެކްޓްގެ ބޮޑުމިނަށް ބަލާފައި އެރަށުން މިހާރުން މިހާރަށްވެސް އަޅުގަނޑުމެން ބޭނުންވޭ މިވަރަށް ވަޒީފާ އުފައްދަން.\n~ އެމްޓީސީސީގެ ސީއީއޯ އާދަމް އާޒިމް\nއާޒިމް ވިދާޅުވީ މިހާރުވެސް ބައެއް ވަޒީފާތަކަށް މީހުން ހޯދުމަށް އިއުލާނު ކޮށްފައިވާނެ ކަމަށެވެ. އަދި އިއުލާންނުކޮށް ހުރި ރަށްތަކުގައި ވަޒީފާތަކަށް އެރަށްރަށުގެ ކައުންސިލް މެދުވެރިކޮށް އިއުލާންކުރާނެ ކަމަށް އާޒިމް ވިދާޅުވި އެވެ. އެހެންކަމުން މިވަޒީފާތަކަށް ޝައުގުވެރިކަން ހުރި ފަރާތްތަކުން އެމަކަށް އެދި ހުށަހެޅުމަށް އާޒިމް އެދިވަޑައިގެންނެވި އެވެ.\nއާޒިމް ވިދާޅުވީ ކުރިޔަށްއޮތް3ނުވަތަ6މަސްދުވަސް ތެރޭގައި އިތުރު 150 ވަޒީފާ އަށް ކުރިމަތިލުމަށް ހުޅުވާލާނެކަމަށެވެ. މިހާރު އެމްޓީސީސީގައި 1800 މުވައްޒަފުން ތިބިއިރު އަލަށް މިއުފައްދާ ވަޒީފާތަކަށް ޝައުގުވެރިވެގެން އެކަމަަށް އެދި ހުށަހަޅާ މީހުންގެ ތެރެއިން ތަމްރީނު ބޭނުންވާ ފަރާތްތަކަށް އެމްޓީސީސީން ތަމްރީން ދޭނެކަމަށް އާޒިމް ވިދާޅުވި އެވެ. އެގޮތުން ރާއްޖޭގައި ހުރި ޓްރެއިނިންގ އިންސްޓިޓިއުޓްތައް މެދުވެރިކޮށް އެފުރުސަތު ފަހި ކޮށްދޭނެކަމަށް އާޒިމް ވިދާޅުވި އެވެ.\nމިސާލަކަށް ޑްރައިވަރުން، އެކްސްކަވޭޓަރ އޮޕަރޭޓަރސް އަށް ޝައުގުވެރިކަން ހުރި ފަރާތްތައް އަޅުގަނޑުމެންނަށް ފޮނުވަންވީ ސިޓީ ތިމަންނަމެން އިންޓަރެސްޓް އެބަހުއްޓޭ މިދާއިރާތަކުގައި މަސައްކަތްކުރަން. އެހެންވިއްޖިއްޔާ އަޅުގަނޑުމެން އެމީހުންނަށް ފުރުސަތު ހުޅުވައިދޭނަން އަޅުގަނޑުމެންގެ ޚަރަދުގައި ޓްރެއިންކޮށްގެން އެމްޓީސީީސީ އަށް ނަގާގޮތަށް. އެއީ ވަރަށް ފުޅާކޮށް ހުޅުވާލެވިފައިވާ ފުރުސަތެއް. އަދި ހަމައެއާއެކު ވެލްޑަރުން ކަހަލަ ބޭފުޅުން ހަމަ އެބަ ބޭނުންވޭ. މިނިމަމް ކްރައިޓީރިޔާ ހަމަވެއްޖިއްޔާ އެފުރުސަތު ދޭނަން. ރާއްޖޭގައި އެބަހުރި އިންސްޓިޓިއުޓްތައް މިފަދަ ޓްރެއިންނިންގ ޕްރޮގްރާމްތައް ހިންގާ. އެފަރާތްތަކާ ވާހަކަ ދައްކައިގެން އެޕްރޮގްރާމްތައް ހިންގާނަން.\nއެމްޓީސީސީން ބޭއްވި ނޫސްވެރިންގެ ބައްދަލުވުމުގެ ތެރެއިން\nމިވަޒީފާތަކަށް ޝައުގުވެރިކަން ހުރި ފަރާތްތަކަށް އެމްޓީސީސީގައި ގާއިމުކޮށްފައިވާ ހޮޓްލައިން ނަންބަރު ކަމަށްވާ 3001141 ން އެމައުލޫމާތު ރަސްމީ ގަޑީގައި ލިބޭނެކަމަށް އާޒިމް ވިދާޅުވި އެވެ.\nއާޒިމް ވިދާޅުވީ އެމްޓީސީސީން މިވަގުތު 37 މަޝްރޫޢެއްގެ މަސައްކަތް ރާއްޖޭގެ އެކިކަންކޮޅުތަކުގައި ކުރިޔަށް ގެންދާ ކަމަށެވެ. އަދި 49 މަޝްރޫޢެއްގެ މަސައްކަތް ފެށުމަށް ތައްޔާރުވެފައިވާއިރު މަރޗް މަހު 10 ނުވަތަ 11 މަޝްރޫޢެއް ފެށިގެންދާނެ ކަމަށް އާޒިމް ވިދާޅުވި އެވެ. އެހެންކަމުން މަރޗްމަސް ތެރޭގައި ޖުމްލަ 47 މަޝްރޫޢެއްގެ މަސައްކަތް ކުރިޔަށް ދާނެކަމަށް އާޒިމް ވިދާޅުވި އެވެ. ނުފެށި ހުރި މަސައްކަތްތަކަކީ އީއައިއޭ ސްޓޭޖްގައި ހުރި މަސައްކަތްތައް ކަމަށާއި އީއައިއޭ ނިމުމާއެކު އެއްވެސް މަޝްރޫޢެއް ލަސްނުކޮށް ފެށުމުގެ އިންތިޒާމު ހަމަޖައްސަމުން ދާކަމަށް އާޒިމް ވިދާޅުވި އެވެ. އެހެންކަމުން މިވަޒީފާތަކަށް ވީހާވެސް ގިނަ ދިވެހިން ކުރިމަތިލުމަށް އާޒިމް އެދިވަޑައިގެންނެވި އެވެ. އަދި މިވަޒީފާތައް ލިބޭ މީހުންނަށް މިމަޝްރޫޢުތައް ނިމުމުން އިތުރު މަޝްރޫޢުތަކުގައި މަސައްކަތްކުރުމުގެ ފުރުސަތު ލިބޭނެކަމަށާއި އެމީހުންނަކީ އެމްޓީސީސީގެ ދާއިމީ މުވައްޒަފުންކަމަށްވެސް އާޒިމް ވިދާޅުވި އެވެ.\nއެހެންވީމާ އަޅުގަނޑުމެން ކުރިޔާލާ މިއިއުލާންކުރަނީ މީހުން ހޯދަން. ދިވެހި ރައްޔިތުން ހޯދަން. އެހެންވީމާ ދެން ދިވެހި ރައްޔިތުންނަށް މިވަރުގެ ފުރުސަތެއް ހުޅުވާލީމާ އެބޭފުޅުން ވަޑައިނުގަންފިއްޔާ އަޅުގަނޑުމެންގެ އުމްރާނީ ތަރައްޤީއަށް ބޭނުންވާ އެތައް ބައިވަރު ރައްޔިތުންނެއް އެބަތިބި. އެކަންތައްތައް ކުރުމަށްޓަކައި ދެން އަޅުގަނޑުމެންނަށް މަޖުބޫރުވާނެ ބޭރުން މީހުން ގެންނަން. ދެނެއް އަސްލު އެއްވެސް ބޭފުޅަކު ވިދާޅުވެގެން ނުވާނެ އެމްޓީސީސީން ދިވެހިންނަށް ފުރުސަތު ނުދީ ބޭރު މީހުން ގެނައީ އެކޭ. އަޅުގަނޑުމެން މިހުޅުވާލާ ފުރުސަތުގެ ފުޅާކަން ވިސްނަވާލައްވާ. އިންޓަރެސްޓް ހުރި ކުދިން މިިތަނަށް އެޕްލައިކޮށްފައި މިޑްރައިވަރަކަށް ނުވަތަ އެކްސްކަވޭޓަރ ޓްރެއިނިންވެސް ދީގެން މިކަން ކުރާށޭ މިތިބީ. ވެލްޑަރުންވެސް ހަމަ އެގޮތަށް އިންޓަރެސްޓް ހުރިއްޔާ މިކޮޅަށް ހުށަހެޅީމާ އަޅުގަނޑުމެން ބޭނުންވާ ވަރަކަށް ނަގައިގެން ޓްރެއިން ކޮށްގެންވެސް ނަގަން ތައްޔާރަށޭ މިތިބީ.\nމިވަގުތު އެމްޓީސީސީން ކުރިޔަށްގެންދާ މަޝްރޫޢުތަކުގައި މަސައްކަތްކުރާ މީހުންގެ ތެރެއިން 50 އިންސައްތައަށް ވުރެ ގިނަ މީހުންނަކީ ބިދޭސީންކަމަށް އާޒިމް ވިދާޅުވި އެވެ.\nމީގެއިތުރުން އާޒިމް ވިދާޅުވީ މަޝްރޫޢުތައް ހިންގުމުގައި ދަތިތަކެއް އެބަހުރިކަމަށާއި އެކަންކަން ހައްލުކުރުމަށް މަސައްކަތް ކުރައްވަމުން ގެންދަވާކަމަށެވެ. އެގޮތުން ބައެއް އިކިޔުޕްމެންޓްތައް ހަލާކުވެފައި ހުރުމާއި ބާވެފައި ހުރުމުން އާބާތުރަ ފިލުވުމާއި އަދި އަލަށް ބޭނުންވާ އިކުއިޕްމެންޓްތައް ފާހަގަކޮށް އިކުއިޕްމެންޓްތައް ހޯދުމުގެ މަސައްކަތް ކުރިޔަށްދާ ކަމަށް އާޒިމް ވިދާޅުވި އެވެ.\nއާޒިމް ވިދާޅުވީ އެމްޓީސީސީން ކުރިޔަށް އޮތް3ނުވަތަ6މަސްތެރޭގައި ވަޒީފާގެ ގޮތުންނާއި ފައިނޭންޝަލީވެސް އަދި މަސައަކްތުގެ ތެރެއިންވެސް ކުރިއެރުންތަކެއް ދައްކާނެކަމަށެވެ. އަދި ކުންފުނީގެ 24،000 ހިއްސާދާރުންނާއި ކުންފުނިން ޚިދުމަތް ހޯދާ ރައްޔިތުންގެ މާޔޫސްކަން ފިލުވައިދޭނެ ކަމުގެ ޔަގީންކަން އަރުވާކަމަށް އާޒިމް ވިދާޅުވި އެވެ.


Gaaih thimaage meehunnaa ekugai thibumah Ooredoo in edhey - AO News\nގާތްތިމާގެ މީހުންނާއެކުގައި ތިބުމަށް އުރީދޫއިންއެދޭ\nދުނިޔޭގެ އެކި ކަންކޮޅުތަކުގައި ދިރިއުޅޭ މުސްލިމުންނާއި ބަރަކާތްތެރި ރަމަޟާން މަސް މިއަހަރު ބައްދަލުވެފައި މިވަނީ ހީވެސްނުކުރާފަދަ ގޮތަކަށެވެ. އާދަކާދަތަކުގެ ތެރެއިން އޮންނަ އުފާވެރި ބައްދަލުވުންތަކާއި، އާއިލާ އަދި އަވައްޓެރިންނާއި އެކުވެރިން ނުދެކި އެކަހެރިކަމުގެ ތެރެއިންނެވެ. އެހެނަސް، އެހެން އަހަރުތަކެކޭ އެއްފަދައިން އުރީދޫ މޯލްޑިވްސްއިން ގެނެސްދޭ ރޯދަމަހަށް ޚާއްޞަ ވީޑިއޯއިން ދައްކުވައިދެނީ އުންމީދުން ފުރިގެންވާ މެސެޖެކެވެ. ބަރަކާތްތެރި ރަމަޟާން މަހުގެ ހެޔޮއެދުމާ ތަހުނިޔާ އެންމެހާ ދިވެހި ރައްޔިތުންނަށް ފޮނުވަމުން، ހިއްސާކޮށްފައިވާ މި ވީޑިއޯއިން ދައްކައިދެނީ ތަފާތު އަށް ގައުމެއްގައި، ސްމާރޓްފޯނު މެދުވެރިކޮށް ނަގައިފައިވާ މަންޒަރު ތަކެކެވެ. އެންމެން އެއްތަންވެ ވަގުތުހޭދަނުކުރެވޭފަދަ ޙާލަތެއްގައިވީނަމަވެސް، ހިތްވަރުގަދަކޮށް އެ އުފާވެރިކަމާ ގާތްކަން، ޑިޖިޓަލް ނެޓްވަރކްގެ އެހީގައި އެންމެނާއި އެކު ބޭއްވޭނެކަން މުޖުތަމައުތަކަށް ހަނދާން ކޮށްދޭ މެސެޖަކާއެކުއެވެ.\nދުނިޔޭގެ އަދުގެ ހާލަތާ ގުޅިގެން، ދިވެހި މުޖުތަމައު ގުޅުވާލަދިނުމަށްޓަކާ، އިންޓަނެޓްގެ ޚިދުމަތާއި މުވާސަލާތީ ގުޅުން މެދުނުކެނޑި ބޭނުންކުރުމަށް އުރީދޫ އިން ވަނީ ޚާއްސަ ފުރުސަތުތަކެއް ފަހިކޮށްދީފައެވެ. މީގެ އިތުރުން އެހެން އަހަރުތަކެކޭވެސް އެއްފަދައިން ރަމަޟާން މަހަށް ޚާއްސަ އޮފަރތަކެއްވެސް ވަނީ މިއަދު އިއުލާނުކޮށްފައެވެ.\nޑެއިލީ ޑޭޓާ ކޮންބޯ\nމި ރަމަޟާން މަހު އާއިލާ އަދި އެކުވެރިންނާއި ގުޅުން ބަދަހިކުރުމަށް ޕްރިޕެއިޑް ކަސްޓަމަރުންނަށް ޚާއްސަކޮށް އުރީދޫއިން ތަޢާރަފްކޮށްފައިވާ ޑެއިލީ ޑޭޓާ ކޮމްބޯގައި ހިމެނެނީ މުޅި ދުވަހަށް ބޭނުންކުރެވޭ 1 ޖީބީ ޑޭޓާ އަދި އަންލިމިޓެޑް ކޯލްސް އެވެ. އެންމެ 35 ރުފިޔާ އަށް ލިބޭ މި ޕެކޭޖް އެކްޓިވޭޓް ކުރެއްވުމަށް *929*1# އަށް ގުޅުއްވާ ނުވަތަ http://ore.do/app އަށް ޒިޔާރަތްކުރައްވާށެވެ.\n50% އެކްސްޓްރާ ޑޭޓާ\nއުރީދޫ ޕްރީޕެއިޑް ކަސްޓަމަރުން މި ރަމަޟާން މަހު އެޕް މެދުވެރިކޮށް އެކްޓިވޭޓް ކުރައްވާ ކޮންމެ މަންތްލީ ޑޭޓާ ޕެކަކާއި އެކު %50 ޑޭޓާ އިތުރަށް ލިބިވަޑައިގަންނަވާނެއެވެ. އެކްޓިވޭޓް ކުރެއްވުމަށްhttp://ore.do/app އަށް ޒިޔާރަތްކުރައްވާށެވެ.\n5x ބޯނަސް ޑޭޓާ\nއުރީދޫ އެޕް މެދުވެރިކޮށް ކުރައްވާ 50 ރުފިޔާ އަށް ވުރެ މަތީގެ ކޮންމެ ރިޗާރޖަކާއި އެކު 5x ޑެއިލީ ޑޭޓާ ބޯނަސް ލިބިވަޑައިގަންނަވާނެއެވެ. އެކްޓިވޭޓް ކުރެއްވުމަށްhttp://ore.do/app އަށް ޒިޔާރަތްކުރައްވާށެވެ.\nނަމާދު އެލަރޓް، ވައިބަރ އަދި އެސްއެމްއެސް މެދުވެރިކޮށް\nވައިބަރ އާއި އެކު އުރީދޫއިން ފޯރުކޮށްދޭ މި ޚިދުމަތާއި އެކު، ނަމާދު އެލަރޓް މި ރަމަޟާން މަހު ލިބިގަތުމަށް އިތުރު ފަސޭހަކަމެއް ލިބިގެންދާނެއެވެ. މިކަމާއި ގުޅޭ ވައިބަރ ސްޓިކަރ ޕެކް ޑައުންލޯޑް ކުރައްވައިގެން ނަމާދު އެލަރޓް އެކްޓިވޭޓް ކުރެއްވޭނެއެވެ.\nމި ރަމަޟާން މަހު މުޅިން ހިލޭ!\nނަމާދު އެލަރޓް އެސްއެމްއެސް އެއްގޮތުގައި ހިލޭ ހޯއްދެވުމަށް “GO” ޖެއްސެވުމަށް ފަހު 4777 އަށް އެސްއެމްއެސް ކުރައްވާ\n“Ramadan” ޖެއްސެވުމަށް ފަހު 4000 އަށް އެސްއެމްއެސް ކުރައްވައިފެން ރީތި ޓިއުންސް މެދުވެރިކޮށް ކީރިތި ގުރުއާންގެ އާޔަތްތައް މުޅިން ހިލޭ ލިބިވަޑައިގަންނަވާނެ\nމި އަހަރުގެ ރަމަޟާން މަސް ވެގެންދާނީ އަޅުގަނޑުމެން އެންމެނަށް ވަރަށް ތަފާތު ރަމަޟާން މަހަކަށް. އާއިލާ އާއި އެކުވެރިން އެއްތަންވެ، ޒަމާނުއްސުރެ ފާހަގަކުރަމުން އައި ބައެއް ކަންކަން މި ފަހަރު ކުރެވެން ނެތް. މުޖުތަމައު އަށް ކުރިމަތިވެފައިވާ މި އުނދަގޫ ހާލަތުގައި ޑިޖިޓަލް ޚިދުމަތްތައް މެދުވެރިކޮށް އެންމެން އެކު އެކީ ގުޅުވާލަދިނުމަކީ އަޅުގަނޑުމެން އެންމެ އިސްކަމެއްދޭ، އެންމެ މުހިއްމު ކަންތައް. ގޭގައި ތިބެގެން އަދި އާއިލާ އާއި ދުރުގައި އޮފީހުގައި ތިބެގެން ރާއްޖޭގެ ރައްޔިތުންގެ މުވާސަލާތީ ބޭނުންތަކަށް ޚިދުމަތްދިނުމުގައި ތިބި އުރީދޫ އާއިލާގެ އެންމެހާ ފަރާތްތަކަށް ޝުކުރު އަދާކުރަން. އަޅުގަނޑުމެން އެންމެންގެ ފަރާތުން، ބަރަކާތްތެރި އަދި އުފާވެރި ރަމަޟާން މަހުގެ ތަހުނިޔާ އެންމެހާ ބޭފުޅުންނަށާއި އާއިލާތަކަށް އަރިސްކުރަން.\nއުރީދޫގެ އެމްޑީ އަދި ސީއީއޯ، ނަޖީބް ޚާން\nރަމަޟާން މަހަށް ޚާއްސަކޮށް އުރީދޫ އިން ފޯރުކޮށްދޭ ޑިޖިޓަލް އޮފަރތަކާއި ގުޅޭ އިތުރު މައުލޫމާތު http://ore.do/ramadan އަށް ޒިޔާރަތްކުރެއްވުމުން ލިބިވަޑައިގަންނަވާނެއެވެ.


ފެހެންދޫ ކުދިން ގޮއިދޫއަށް ކިޔަވަންދާން ހުރަހެއްނެތް: ގޮއިދޫ ސްކޫލް\nމުޙައްމަދު ނައުރިފް 12 ޖެނުއަރީ 2021\nފެހެންދޫ ގެސްޓް ހައުސްތައް ހުޅުވާލާ ގެސްޓުން އައުމުން ގޮޮއިދޫއަށް ކިޔަވަން ދާ ފެހެންދޫ ދަރިވަރުން ކިޔަވަން ދިއުމަށް އެއްވެސް ހުރަހެއްނެތްކަމަށް ގޮއިދޫ ސްކޫލުން ބުނެފިއެވެ.\nގޮއިދޫ ސްކޫލްގެ ޕްރިންސިޕަލް މުހައްމަދު ނިޒާމް ވިދާޅުވީ މިކަމާއި ގުޅިގެން އުފެދުނު ހިޔާލު ތަފާތުވުންތައް އެ ދެރަށުގެ ބެލެނިވެރިންނާ ހިއްސާކޮށް އެކަން ހައްލުކޮށްފައިވާކަމަށެވެ. އެގޮތުން ގޮއިދޫ ސްކޫލަށްދާ ދަރިވަރުން ގެސްޓުންނާ ކައިރިވެ ނޫޅުމަށާ، ގެސްޓްހައުސްތައް ހުންނަ ސަރަހައްދުތަކަށް ނުފޮނުވުމަށް ބެލެނިވެރިންނަށް އަންގާފައިވާނެކަމަށް ނިޒާމް ވިދާޅުވިއެވެ. މީގެ އިތުރުން ގެސްޓްހައުސްއެއްގައި މަސައްކަތް ކުރާމީހަކު ކިޔަވަން ދާ ކުއްޖަކު ހުންނަ ގެއެއްގައި އުޅޭނަމަ ގެސްޓްހައުސްގެ މަސައްކަތްތައް ނިންމާލުމަށްފަހު ރަނގަޅަށް ސާފު ތާޙިރުވެގެން ނޫންގޮތަކަށް ކުދިންނާ ކައިރިނުވުމަށްވެސް ބެލެނިވެރިންނަށް އަންގާފައިވެއެވެ.\nފެހެންދޫއަށް ފަތުރުވެރިން އަންނަން ފަށާފައިވަނީ އިއްޔެއެވެ. މިކަމާ ގުޅިގެން ގޮއިދޫގެ ބައެއް ބެލެނިވެރިން ކަންބޮޑުވި ނަމަވެސް އެކަން ވާހަކަދައްކައިގެން ހައްލުކޮށްފައިވާކަމަށް ގޮއިދޫ ސްކޫލުން ބުނެއެވެ.\n"ކޮންމެ ދަރިވަރަކުވެސް ރަނގަޅަށް ސާފުތާހިރުވެގެން ސްކޫލަށް ފޮނުވާނީ. އަދި ފޮނުވާއިރު އެހެން މީހުންނާ ކޮންޓެކްޓް ކޮށްގެންނުވާނެ، އެއީ މިބަލިން ސަލާމަތް ވެވެންއޮތް އެންމެ ރަގަޅުގޮތަކީ، އަނެކާ މިހާރު ސްކޫލްތަކުގައި ސެނެޓެއިޒާ ހުންނާނެ އަދި ކޮންމެ ދަރިވަރަކުވެސް ސްކޫލަށް އަންނާނީ މާސްކް އަޅައިގެން، އެހެންވީމާ ގެސްޓްހައުސްތައް ހުޅުވާލިޔަސް އުސޫލަށް އަމަލު ކުރާނަމަ މީގެ ބިރުވެރިކަމެއް އިރާދަކުރެއްވީޔާނެތް، މާދަމާ ކަންނޭންގެ ގޮއިދޫގައި ގެސްޓްހައުސްތައް ހުޅުވާލާނީ އޭރުން އެބިރު ފެހެންދޫ ދަރިވަރުންނަށްވެސް އޮންނާނެ." ގޮއިދޫ ސްކޫލްގެ ޕްރިންސިޕަލް މުހައްމަދު ނިޒާމް ފޯނުން ވާހަކަދައްކަމުން ބުންޏެވެ.\nއެޗްޕީއޭގެ ގައިޑްލައިން ބުނާގޮތުން އަސާސީ ހިދުމަތެއް ހޯދުމަށް ގެސްޓްހައުސް އޮޕަރޭޓްކުރާ ރަށްތަކުން، ގެސްޓްހައުސް އޮޕަރޭޓު ނުކުރާ ރަށަކަށް ދިޔަނަމަވެސް ކަރަންޓީނު ވާކަށް ނުޖެހޭނެއެވެ. އޭގެ ތެރޭގައި ސްކޫލަށް ދިޔުންވެސް ހިމެނެއެވެ.\nއަރުޝީފަށް ނެގީ 12/01/2021 14:41\nއެންމެފަހުން އަޕްޑޭޓްކުރީ 12/01/2021 14:41\nއަލީ ހުޒާމް 17 މިނެޓު ކުރިން\nމޫނިސާ ޢީސާ 17 މިނެޓު ކުރިން


މަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ނ. ވެލިދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، މަސްތުވާތަކެއްޗާއެކު މީހަކު ހައްޔަރުކޮށްފިއެވެ. ވެލިދޫގައި މަސްތުވާތަކެތި ބޭނުންކޮށް މަސްތުވާތަކެތީގެ ވިޔަފާރިކުރާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން ހިންގި މިއޮޕަރޭޝަނުގައި ހައްޔަރުކޮށްފައި ވަނީ 24 އަހަރުގެ ފިރިހެނެކެވެ. ރޭ ދަންވަރު 00:48 ހާއިރު ވެލިދޫ … ތަފްސީލް\nނ. ފޮއްދޫ ސްކޫލްގެ ދަރިވަރުން މޫދަށް އަހުލުވެރި ކުރުވުމުގެ ޕްރޮގްރާމެއް ކުރިއަށް ގެންގޮސްފި\nހޯމަ ،29 އޭޕްރިލް 2019 / 11:01\nސްކޫލްތަކުގެ ދަރިވަރުންނަށް އަމާޒުކޮށް ފުލުހުން ހިންގާ ހަރަކާތްތަކުގެ ތެރެއިން ނ. ފޮއްދޫ ސްކޫލްގެ ދަރިވަރުން މޫދަށް އަހުލުވެރި ކުރުވުމުގެ ޕްރޮގްރާމެއް ހޮޅުދޫ ޕޮލިސް ސްޓޭޝަނުން ކުރިއަށް ގެންގޮސްފިއެވެ. އެގޮތުން މޫދަށް އެރި އުޅުމުގައި ދަރިވަރުން ސަމާލުކަންދޭންޖެހޭ ކަންކަން ބުނެދީ ފެތުމުގެ ހުނަރުތައް ދަސްކޮށްދީފައިވެއެވެ. މީގެއިތުރުން ދުޅަހެޔޮ ސިއްހަތެއްގައި ދެމިތިބުމަށް ކަސްރަތުކުރުމުގެ މުހިންމުކަމާއި ހަށިގަނޑަށް ފައިދާހުރި ރަނގަޅު ކާނާ ބޭނުންކުރުމާއި … ތަފްސީލް\nފުލުހުންގެ ބެލުމުގެ ދަށުގައި ހުރި ގިނަ އަދަދެއްގެ ބަނގުރަލާއި މަސްތުވާތަކެތި ނައްތާލައިފި\nހޯމަ ،29 އޭޕްރިލް 2019 / 10:26\nއެކިއެކި މައްސަލަތަކާއި ގުޅިގެން ފުލުހުންގެ ބެލުމުގެ ދަށަށް ގެނެސްފައިވާ ތަކެތީގެ ތެރެއިން، ފުލުހުންގެ ބެލުމުގެ ދަށުގައި ހުރި ގިނަ އަދަދެއްގެ ބަނގުރަލާއި މަސްތުވާތަކެތި ނައްތާލައިފިއެވެ. އިއްޔެ ނައްތާލާފައިވަނީ، 2011ން 2019ށް އެކި މައްސަލަތަކުގައި ފުލުހުންގެ ބެލުމުގެ ދަށަށް ގެނެސްފައިވާ ބަގުރަލާއި އަދި މިއަހަރުގެ އެކި މައްސަލަތަކުގައި ފުލުހުންގެ ބެލުމުގެ ދަށަށް ގެނެސްފައިވާ މަސްތުވާތަކެއްޗެވެ. އެގޮތުން އިއްޔެ ނައްތާލި ބަނގުރަލުގެ ތެރޭގައި ހިމެނެނީ 16 މައްސަލައަކައީ 20 … ތަފްސީލް\nގދ. ތިނަދޫގައި ކުރިއަށް ގެންދިޔަ ޓެކްސީ ޑްރައިވަރުން ތަމްރީނު ކުރުމުގެ ޕްރޮގްރާމް ނިންމާ ބައިވެރިންނަށް ސެޓިފިކެޓް ދީފި\nހޯމަ ،29 އޭޕްރިލް 2019 / 8:32\nޓްރެފިކް މެނޭޖްމަންޓް ޑިޕާރޓްމަންޓާއި ތިނަދޫ ޕޮލިސް ސްޓޭޝަން ގުޅިގެން ގދ. ތިނަދޫގައި ކުރިއަށް ގެންދިޔަ ޓެކްސީ ޑްރައިވަރުން ތަމްރީނު ކުރުމުގެ ޕްރޮގްރާމް ނިންމާ ބައިވެރިންނަށް ސެޓިފިކެޓް ދީފިއެވެ. ތިނަދޫ ޑްރަގް ޑިޓޮކްސިފިކޭޝަން އެންޑް ރިހިބިލިޓޭޝަން ސެންޓަރުގައި މިކަމަށްޓަކައި އިއްޔެ ބޭއްވި ރަސްމިއްޔާތު ޝަރަފުވެރިކޮށްދެއްވީ އަޕަރ ސައުތު ޕޮލިސް ޑިވިޜަން ކޮމާންޑަރ ޗީފް އިންސްޕެކްޓަރ އޮފް ޕޮލިސް … ތަފްސީލް\nކުލަބް އިމިގްރޭޝަން ބަލިކޮށް ޕޮލިސް ކުލަބު ފައިނަލަށް\nއާދިއްތަ ،28 އޭޕްރިލް 2019 / 19:26\n18/30 ވުމަންސް ފުޓްސަލް ފިއެސްޓާގައި ކުލަބް އިމިގްރޭޝަން ބަލިކޮށް ޕޮލިސް ކުލަބުން މުބާރާތުގެ ފައިނަލުން ޖާގަހޯދައިފިއެވެ. ހުޅުމާލެ ފުޓްސަލް ދަނޑުގައި ރޭ ކުޅުނު ސެމީ ފައިނަލް މެޗުގައި ކުލަބް އިމިގްރޭޝަނާ ވާދަކޮށް ޕޮލިސް ކުލަބުން މެޗު ކާމިޔާބުކުރީ 8-5 ގެ ނަތީޖާއަކުންނެވެ. މިމެޗުގައި ޕޮލިސް ކުލަބުން ޖެހި އަށް ލަނޑުގެ ތެރެއިން ހަ ލަނޑު ސަކޫނާ … ތަފްސީލް\nސްކޫލް ދަރިވަރުންނަށް އަމާޒުކޮށް ފުލުހުން ކުރިއަށް ގެންދާ ހަރަކާތްތަކުގެ ތެރެއިން، ގދ. އަތޮޅު ޕޮލިހާއި ޓްރެފިކް މެނޭޖްމަންޓް ޑިޕާރޓްމަންޓް ގުޅިގެން ގދ. ތިނަދޫ ސްކޫލްތަކުގެ ދަރިވަރުންނަށް ކުރިއަށްގެންދިޔަ ޓްރެފިކް މޮނިޓަރސް ޕްރޮގްރާމް ނިންމުމުގެ ރަސްމިއްޔާތު ބާއްވައިފިއެވެ. ގދ. އަތޮޅު ތަޢުލީމީ މަރުކަޒުގައި ރޭ ބޭއްވި މިރަސްމިއްޔާތު ޝަރަފުވެރިކޮށްދެއްވީ ހެޑް އޮފް ސެންޓްރަލް ޕޮލިސިންގ ކޮމާންޑް، އެސިސްޓެންޓް ކޮމިޝަނަރ އޮފް ޕޮލިސް އިސްމާއީލް ނަވީނެވެ. … ތަފްސީލް\nހއ. އަތޮޅު ތަޢުލީމީ މަރުކަޒުގެ ސްކައުޓުންނަށް ސްވިމިން އެންޑް ރެސްކިއު ޕްރޮގްރާމެެއް ކުރިޔަށް ގެންގޮސްފި\nއާދިއްތަ ،28 އޭޕްރިލް 2019 / 10:53\nހއ. އަތޮޅު ތަޢުލީމީ މަރުކަޒުގެ ސްކައުޓުންނަށް ސްވިމިން އެންޑް ރެސްކިއު ޕްރޮގްރާމެއް ދިއްދޫ ޕޮލިސް ސްޓޭޝަނުން ކުރިއަށް ގެންގޮސްފިއެވެ. އެޕްރީލް 27 ވަނަ ދުވަހު ކުރިއަށް ގެންދިޔަ މި ޕްރޮގްރާމުގައި، މޫދުގައި ގެނބިގެން އުޅޭ މީހެއް ސަލާމަތް ކުރުމަށްޓަކައި ކުރަން ޖެހޭ މަސައްކަތްތަކާއި އެފަދަ މީހަކަށް ފުރަތަމަ ދޭނެ ފަރުވާތަކަކީ ކޮބައިކަން ބުނެދީފައިވެއެވެ. އަދި އެފަދަ މީހަކު ރައްކާތެރި … ތަފްސީލް\nއަލްމަދަރަސަތުލް އަރަބިއްޔަތުލް އިސްލާމިއްޔާގައި ކުރިއަށްގެންދިޔަ "ފުރާވަރު ކޭމްޕް" ނިންމާ ބައިވެރިންނަށް ސެޓިފިކެޓް ދީފި\nއާދިއްތަ ،28 އޭޕްރިލް 2019 / 8:29\nސާނަވީ މަރުހަލާގައި ތަޢުލީމު ހާސިލްކުރަމުންދާ ދަރިވަރުންނަށް އަމާޒުކޮށްގެން ފުލުހުންގެ ކުރައިމް ޕްރިވެންޝަން އެންޑް ޕަންލިކް އެފެއާޒް ޑިޕާރޓްމަންޓުން، އަލްމަދަރަސަތުލް އަރަބިއްޔަތުލް އިސްލާމިއްޔާގައި ކުރިއަށްގެންދިޔަ “ކޭމްޕު ފުރާވަރު” ނިންމާ ބައިވެރިންނަށް ސެޓިފިކެޓް ދީފިއެވެ. މިކަމަށްޓަކައި އަލްމަދަރަސުލް އަރަބިއްޔަތުލް އިސްލާމިއްޔާގައި އިއްޔެ ބޭއްވި ރަސްމިއްޔާތު ޝަރަފުވެރިކޮށްދެއްވީ ފުލުހުންގެ ސަޕޯރޓް ސަރވިސަސް ގެ ހެޑް، އެސިސްޓެންޓް ކޮމިޝަނަރ އޮފް ޕޮލިސް ފަރުހާދު … ތަފްސީލް\nސީޕީ ކަޕް އިންޓަރ ޑިޕާޓްމަންޓް ވޮލީބޯޅަ މުބާރާތް ފަށައިފި\nހުކުރު ،26 އޭޕްރިލް 2019 / 14:30\nޕޮލިސް ކުލަބުން އިންތިޒާމްކޮށްގެން ބާއްވާ ކޮމިޝަނަރ އޮފް ޕޮލިސްގެ ވާދައިގެ ތައްޓަށް ކުޅެވޭ “ސީޕީ ކަޕް” ވޮލީބޯޅަ މުބާރާތް ފަށައިފިއެވެ. އޭޕްރީލް މަހުގެ 24 ވަނަ ދުވަހު މި މުބާރާތް ފައްޓަވައިދެއްވީ އެސިސްޓަންޓް ކޮމިޝަނަރ އޮފް ޕޮލިސް ފަރުޙާދު ފިކްރީއެވެ. ސީޕީ ކަޕް ވޮލީބޯޅަ މުބާރާތުގައި ޖުމްލަ 14 ޓީމަކުން ބައިވެރިވެފައިވެއެވެ. ދެ ޑިވިޜަނަކަށް ބަހާލައިގެން … ތަފްސީލް\nމާލޭ ފަޅުގައި އޮތް ލޯންޗެއްް ބަލައިފާސްކޮށް މަސްތުވާތަކެއްޗާއެކު ދެމީހަކު ހައްޔަރުކޮށްފި\nބުރާސްފަތި ،25 އޭޕްރިލް 2019 / 21:30\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ޑްރަގް އެންފޯސްމަންޓް ޑިޕާރޓްމަންޓާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، މާލޭ ފަޅުގައި އޮތް ލޯންޗެއް ބަލައިފާސްކޮށް މަސްތުވާތަކެއްޗާއެކު ދެމީހަކު ހައްޔަރުކޮށްފިއެވެ. ދިވެހިރާއްޖެއަށް މަސްތުވާތަކެތި އެތެރެކޮށް މަސްތުވާތަކެތި ބޭނުންކޮށް އަދި މަސްތުވާތަކެތީގެ ވިޔަފާރިކުރާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން ހިންގި މިއޮޕަރޭޝަންގައި ހައްޔަރުކޮށްފައިވަނީ 31 … ތަފްސީލް


އަންހެނުންގެ ޙައްޤުތަކުގެ ޙަޤީޤަތް9– DhiSalafiyyah\nއަންހެނުންގެ ޙައްޤުތަކުގެ ޙަޤީޤަތް 9\n09/09/2015 އުޚްތުން, ޢާންމު ލިޔުންއައްޝައިޚް އިބްރާހީމް ޔާމީން\nއިސްލާމްދީން އައުމުގެ ކުރީގައި މީސްތަކުންގެ މެދުގައި އަންހެނުންނާ މެދު ނުރުހުންވެފައިވާ މިންވަރަކީ ޢަޖައިބުވާ ފަދަ މިންވަރެކެވެ. އެއީ މީހަކަށް އަންހެން ދަރިއަކު ލިބިއްޖެކަމުުގެ ޚަބަރު ލިބުމުން އޭނާގެ މޫނުގެ ކުލަވަރު ތަޣައްޔަރުވެ މާޔޫސްވެދެއެވެ. އަދި އެކުއްޖާ މަރާލަތެވެ. މިކަން މިފަދައިން ހިނގިކަން ﷲ ތަޢާލާވަނީ ކީރިތި ޤުރުއާނުގައި އަންގަވާފައެވެ.\nوَإِذَا بُشِّرَ أَحَدُهُم بِالْأُنثَىٰ ظَلَّ وَجْهُهُ مُسْوَدًّا وَهُوَ كَظِيمٌ ﴿٥٨﴾ يَتَوَارَىٰ مِنَ الْقَوْمِ مِن سُوءِ مَا بُشِّرَ بِهِ ۚ أَيُمْسِكُهُ عَلَىٰ هُونٍ أَمْ يَدُسُّهُ فِي التُّرَابِ ۗ أَلَا سَاءَ مَا يَحْكُمُونَ ﴿٥٩﴾ [سورة النحل]\nމާނައީ:”އަދި އެއިން މީހަކަށް، އަންހެންދަރިއެއް ލިބިއްޖެކަމުގެ ޚަބަރު ދެވިއްޖެނަމަ، އެމީހެއްގެ މޫނު އަނދިރިވެގެންދެތެވެ. އޭނާއަށް އެކަމުގެ ހިތާމަ ލިބިގެންވާ ޙާލު ގައެވެ. އެމީހާއަށް ދެވުނު ޚަބަރުގެ ނުބައިކަމުން، މީސްތަކުންގެ ކިބައިން އޭނާ ނިވައިވެގަނެތެވެ. ނިކަމެތިކަންމަތީގައި، އޭނާ އެ ކުއްޖާ ގެންގުޅޭނީ ބާވައެވެ؟ ނުވަތަ ފަސްގަނޑުގެ ތެރެޔަށް އެ ކުއްޖާ ކޮށްޕައިލާނީ ބާވައެވެ؟ ދަންނާށެވެ! އެއުރެންކުރާ ޙުކުމް ހާދަހާ ނުބައިވެގެންވެއެވެ.”


ޤައުމީ ކެޕްޓަން އަކުރަމް ވެެލެންސިއާ އަށް ބަދަލުވެއްޖެ ޤައުމީ ކެޕްޓަން އަކުރަމް ވެެލެންސިއާ އަށް ބަދަލުވެއްޖެ\nޤައުމީ ކެޕްޓަން އަކުރަމް ވެެލެންސިއާ އަށް ބަދަލުވެއްޖެ\nޤައުމީ ފުޓްބޯޅަ ޓީމުގެ ކެޕްޓަން އަކުރަމް އަބްދުލް ޣަނީ ވެލެންސިއާ އަށް ބަދަލުވެއްޖެއެވެ.\nމިދިޔަ ސީޒަންގައި ޓީސީ ސްޕޯޓްސް ކްލަބަށް ކުޅުނު އަކުރަމް ވެލެންސިއާއަށް ބަދަލުވިއިރު، މިއީ އަކުރަމް ވެލެންސިއާ އަށް ކުޅޭ ހަތަރު ވަނަ ފަހަރެއެވެ. އަކުރަމް 2006 ވަނަ އަހަރު ފުޓްބޯޅަ ކެރިއަރު ފެށީވެސް ކްލަބް ވެލެންސިއާއިންނެވެ.\nރާއްޖޭގެ ފުރަތަމަ ޑިވިޝަނުގެ ގިނަ ކުލަބުތަކަށްވެސް އަކުރަމް ކުޅުނެވެ. އެގޮތުން ނިއުރޭޑިއަންޓް ސްޕޯޓްސް ކްލަބާއި މާޒިޔާ ސްޕޯޓްސް އެންޑް ރެކްރިއޭޝަންގެ އިތުރުން ވިކްޓްރީއާއި ވީބީ އައްޑޫ އެފްސީއަށް ވެސް އޭނާ ކުޅުނެވެ.\nސަރަހައްދުގެ އެންމެ ޝަރަފްވެރި ފުޓުބޯޅަ ތަށި ކަމަށްވާ ސާފް ޗެމްޕިއަންޝިޕް ފުޓުބޯޅަ މުބާރާތުގެ ތަށި 2008 ވަނަ އަހަރާއި 2018 ވަނަ އަހަރު ހޯދި ޓީމުގައިވެސް ހިމެނުނު އަކުރަމް އަކީ 2018 ވަނަ އަހަރު ސާފް ޗެމްޕިއަންޝިޕް ދިވެހިރާއްޖެއިން ކާމިޔާބުކުރިއިރު ޤައުމީ ޓީމުގެ ކެޕްޓަނެއެވެ.\nއެއް އަހަރުގެ މެދުކެނޑުމަކަށް ފަހު އަލުން ފުރަތަމަ ޑިވިޝަނުގައި ވާދަކުރަން ކްލަބް ވެލެންސިއާ އިން ތައްޔާރުވަމުން އަންނައިރު މި ފަހަރުގެ ޓްރާންސްފާ މާކެޓްގައި އެ ޓީމުން އިތުރު ކުޅުންތެރިން ގެންދާނެ ކަމަށް ބެލެވެއެވެ. އެގޮތުން ސްޕެއިނުގެ ހަތަރުވަނަ ޑިވިޝަނުގެ ޔޫޑީ ކެނަލްސްއަށް ކުޅުނު އިސްމާއިލް ޒާން އާމިރުވެސް ވަނީ ކުރިޔަށް އޮތް ސީޒަނަށް ވެލެންސިއާށް ބަދަލުވެފައެވެ.\nއަންނަ ސީޒަނަށް ތައްޔާރުވުމަށް ކްލަބް ވެލެންސިއާއިން މިއަދު ހަވީރު ފަރިތަކުރުންތައް ފެށުމަށް ވަނީ ހަމަޖެހިފައެވެ. މިހާތަނަށް ފަރިތަކުރުންތައް ފެށި ހަމައެކަނި ކްލަބަކީ މާޒިޔާއެވެ.\nފުޓްބޯޅަ ސީޒަން ޑިސެމްބަރ މަހު ފެށުމަށް ފުޓްބޯޅަ އެސޯސިއޭޝަން އޮފް މޯލްޑިވްސް އިން އަންނަނީ މަސައްކަތް ކުރަމުންނެވެ. އެގޮތުން ސީޒަން ފެށުމުގެ ގޮތުން ކުޅޭ ޗެރިޓީ ޝީލްޑް މެޗު ޑިސެމްބަރ މަހުގެ 8 ވަނަ ދުވަހު ކުޅެން މަސައްކަތް ކުރަމުން އަންނައިރު، މި މެޗުގައި ބައްދަލުކުރާނީ ލީގު ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން އާއި ލީގުގެ ދެވަނައަށް ދިޔަ ކްލަބް އީގަލްސްއެވެ. މިއީ ޗެރިޓީ ޝީލްޑް މެޗެއްގައި އީގަލްސް ވާދަކުރާ ފުރަތަމަ ފަހަރެއެވެ.


Kuree Sarukaarun Nagaafaivaa Dharaneege Minavru Belumah Jihad Aa Munnavar Haaziru Kuranee | Hathaavees\nކުރީގެ ސަރުކާރުން ނަގާފައިވާ ދަރަނީގެ މިންވަރު ބެލުމަށް ޖިހާދާއި މުނައްވަރު ހާޒިރުކުރަނީ\nކުރީގެ ރައީސް އަބްދުﷲ ޔާމީންގެ ވެރިކަމުގައި ދައުލަތުގެ ދަރަނީގެ މިންވަރު ސާފުނުވާ ކަމަށާއި ފިނޭންސް މިނިސްޓްރީގައި މިހާރު ހުރި ހިސާބުތަކާއި ރައްޔިތުންގެ މަޖިލީހުގައި ހުރި ހިސާބުތަކާ ދިމާނުވާ ކަމަށް ވިދާޅުވެ ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު މަޖިލީހަށް ހުށަހެޅުއްވި މައްސަލަ މުޅި މަޖިލީހުގެ ކޮމެޓީން ބެލުމަށް ފާސްކޮށްފިއެވެ.\nއެ މައްސަލަ މުޅި މަޖިލީހުގެ ކޮމެޓީން ބެލުމަށް ފާސްކޮށްފައިވަނީ 53 މެންބަރުންގެ ވޯޓުންނެވެ. މީގެއިތުރުން އެ މައްސަލައާ ގުޅިގެން ކުރީގެ ނާއިބު ރައީސް އަބްދުﷲ ޖިހާދާއި ކުރީގެ ފިނޭންސް މިނިސްޓަރު އަހުމަދު މުނައްވަރު މުޅި މަޖިލީހުގެ ކޮމެޓީއަށް ހާޒިރު ކުރުމަށް ވަނީ ނިންމާފައެވެ. ޖިހާދު ހާޒިރު ކުރަނީ އެމަނިކުފާނަކީ ރައީސް ޔާމީން ސަރުކާރުގެ ފުރަތަމަ މިނިސްޓަރެވެ. ނާއިބު ރައީސަކަށް ހަމަޖެއްސެވީ ފިނޭންސް މިނިސްޓަރުގެ މަގާމުގައި ހުންނަވަނިކޮށެވެ. މުނައްވަރު ފިނޭންސް މިނިސްޓަރަކަށް އައްޔަން ކުރެއްވީ އޭގެ ފަހުންނެވެ.\nމި ދެބޭފުޅުންގެ އިތުރުން މިހާރުގެ ފިނޭންސް މިނިސްޓަރު އިބްރާހީމް އަމީރުވެސް ހާޒިރު ކުރެއްވުމަށް ވަނީ ނިންމާފައެވެ. މީގެއިތުރުން އޮޑިޓާރ ޖެނަރަލް ހަސަން ޒިޔަތު ވެސް މުޅި މަޖިލީހުގެ ކޮމެޓީއަށް ހާޒިރު ކުރުމަށް ވަނީ ނިންމާފައެވެ.\nPrevious އަމީރަށް ދަރަނި މެނޭޖު ކުރަން ނޭނގޭ: ނަޝީދު\nNext އެންއައިސީގެ ރައީސް ސުލައިމާން ވަކިކޮށްފި


Barcelona molhuvi iru Real in leadu dhamahahttaifi | Mihaaru\nބާސެލޯނާ މޮޅުވިއިރު ރެއާލުން ލީޑު ދަމަހައްޓައިފި\n06 އެޕްރީލް 2017 - 09:07 1 comment\nބާސެލޯނާ (އޭޕްރިލް 6) - ސްޕެނިޝް ލީގުގައި ރޭ ސެވިއްޔާގެ މައްޗަށް 3-0 އިން ބާސެލޯނާ ކުރި ހޯދިއިރު ލެގަނޭސް އަތުން ރަށުން ބޭރުގައި ރެއާލް މެޑްރިޑް 4-2 އިން ހޯދި މޮޅާ އެކު ލީގުގެ އެއް ވަނައިގައި ލީޑު ދަމަހައްޓައިފި އެވެ.\nރޭގެ މޮޅާ އެކު ރެއާލް އެއް ވަަނަައިގައި އޮތީ 29 މެޗުން 71 ޕޮއިންޓާ އެކު އެވެ. ދެ ވަނައިގައި ބާސެލޯނާ އޮތީ 30 މެޗުން 69 ޕޮއިންޓް ހޯދައިގެންނެވެ. ތިން ވަަނައިގައި އެތުލެޓިކޯ މެޑްރިޑް އޮތީ 30 މެޗުން 61 ޕޮއިންޓާ އެކު އެވެ.\nސެވިއްޔާއާ ކޮޅަށް ރޭގެ މެޗުގައި ބާސެލޯނާ އިން ޖެހި ތިން ލަނޑު ވެސް އެ ޓީމުން ކާމިޔާބުކުރީ ފުރަތަމަ ހާފްގަ އެވެ. އޭގެ ތެރެއިން ދެ ލަނޑު ޖެހީ ސަސްޕެންޝަނަށް ފަހު ރޭގެ މެޗުގައި ކުޅުނު ލިއޮނަލް މެސީ އެވެ. އަނެއް ލަނޑު ޖެހީ ލުއިސް ސުއަރޭޒް އެވެ.\nބާސެލޯނާގެ ކޯޗު ލުއިސް އެންރީކޭ ބުނީ މިއީ މި ސީޒަނުގައި މެޗެއްގައި ފުރަތަމަ ހާފްގައި ބާސެލޯނާ އިން އެންމެ ރަނގަޅު ކުޅުމެއް ދެއްކި ފަހަރު ކަމަށެވެ.\nލެގަނޭސް ކޮޅަށް ރެއާލްގެ ހަތަރު ލަނޑުގެ ތެރެއިން ތިން ލަނޑު ޖަހައި ސްޕެއިންގެ ފޯވާޑް އަލްވާރޯ މޮރާޓާ ވަނީ ހެޓްރިކެއް ހަދައިފަ އެވެ. މި މެޗުގެ ލަނޑުތަކާ އެކު މޮރާޓާ ވަނީ މި ސީޒަނުގެ މިހާތަނަށް 15 ލަނޑު ހަމަކޮށްފަ އެވެ.\nރެއާލްގެ އަނެއް ލަނޑު ޖެހީ ޖޭމްސް ރޮޑްރިގޭޒެވެ. ލެގަނޭސްގެ ލަނޑުތައް ޖެހީ ގަބްރިއެލް އާއި ލޫޗިއާނޯ ނެވޭސް އެވެ.\nމިއީ މި މަހުގެ ތެރޭގައި ރެއާލް ކުޅެން ޖެހޭ ނުވަ މެޗުގެ ތެރެއިން ދެ ވަނަ މެޗެވެ. ރެއާލްގެ ކޯޗު ޒިނެދިން ޒިދާން ބުނީ އެ ޓީމުގެ ސީޒަން ބަރޯސާވެފައިވަނީ މި މަހުގެ މެޗުތަކުގައި ނެރޭ ނަތީޖާތަކުގެ މައްޗަށް ކަމަށެވެ.\n"އަހަރެމެންނަށް އެބައޮތް ވާދަވެރި ޓީމުތަކާ ދެކޮޅަށް ލީގު މެޗުތައް. ޗެމްޕިއަންސް ލީގު ކުއާޓާ ފައިނަލް ވެސް ކުޅެން ޖެހޭ. ޓީމަށް ބަދަލުތަކެއް އަންނާނެ. މިއީ ސީޒަންގެ ކާމިޔާބީއާ ގުޅިފައިވާ މެޗުތަކެއް،" ޒިދާން ބުންޏެވެ.


Bodu vazeeruge ge kolhun Imran Khan nukume vadaigenfi, ithubaaru nei kamuge vote kuriah dhanee - vNews.mv\nޕާކިސްތާނުގެ ބޮޑުވަޒީރު އިމްރާން ޚާން (މ) އިސްލާމްއާބާދޫގައި ހުންނަ ބޮޑުވަޒީރުގެ ރަސްމީ ގެކޮޅުން ނުކުމެވަޑައިގަންނަވަނީ: ފޮޓޯ: ސޯޝަލް މީޑިއާ\nބޮޑުވަޒީރުގެ ގެކޮޅުން އިމްރާން ޚާން ނުކުމެވަޑައިގެންފި، އިތުބާރުނެތްކަމުގެ ވޯޓް ކުރިއަށްދަނީ\nސައިފް އަޒްހަރު 10 April 2022, 00:46\nޕާކިސްތާނުގެ ބޮޑުވަޒީރު އިމްރާން ޚާން، ވެރިރަށް އިސްލާމްއާބާދުގައި ހުންނަ ބޮޑުވަޒީރުގެ ރަސްމީ ގެކޮޅުން ނުކުމެވަޑައި ގެންފިއެވެ.\nއިމްރާން ޚާން ބޮޑުވަޒީރުގެ ރަސްމީ ގެކޮޅުން ނުކުމެވަޑައި ގެންނެވީ، އޭނާގެ މައްޗަށް ހުށަހެޅިފައިވާ އިތުބާރު ނެތްކަމުގެ ވޯޓު ނެގުމުގެ މަސައްކަތް ޕާލަމެންޓްގައި ކުރިއަށްދާން ރިޔާސަތުން އެންގުމާ ގުޅިގެންނެވެ.\nއިމްރާން ޚާންއާ ދެކޮޅަށް ހުށަހެޅުނު އިތުބާރު ނެތްކަމުގެ ވޯޓު ނެގުމާއިގެން ޕާލަމެންޓަށް ކުރިއަށް ދެވޭގޮތްވީ، ޕާލަމެންޓް ރައީސްކަމުގައި ހުންނެވި އަސަދު ގައިސަރާއި، އަދި ޕާލަމެންޓްގެ ނައިބް ރައީސްވެސް މަގާމުން އިސްތިއުފާ ދެއްވުމުންނެވެ. އެދެ ބޭފުޅުންނަކީވެސް އިމްރާން ޚާން ފަޅީގެ ދެ ބޭފުޅުންނެވެ.\nޕާލަމެންޓުގެ ރައީސް އަސަދު ގައިސަރު އިސްތިއުފާ ދެއްވުމުން، ޕާލަމެންޓްގެ ރިޔާސަތާ ހަވާލުވެވަޑައި ގެންނެވީ އިދިކޮޅު ޕާކިސްތާން މުސްލިމް ލީގް – ނަވާޒް ޕާޓީގެ ބޭފުޅެއް ކަމަށްވާ ސަރްދާރް އަޔާޒް ސާދިގުއެވެ. ރިޔާސަތާ ހަވާލުވެވަޑައިގެން އިތުބާރު ނެތްކަމުގެ ވޯޓު ނެގުމަށް އޭނާ ވަގުތުން އަމުރު ކުރެއްވިއެވެ.\nޚަބަރުތައް ބުނާގޮތުގައި، އިމްރާން ޚާންގެ އިތުބާރު ނެތްކަމުގެ ވޯޓު ނެގުމުގެ މަސައްކަތް ޕާލަމެންޓްގައި މިހާރުވަނީ ފެށިފައެވެ.\nވޯޓުގައި ބައިވެރި ނުވާންވެގެން ޕާލަމެންޓްގައި ހިމެނިވަޑައިގަންނަވާ އިމްރާން ޚާންގެ ޕާޓީގެ ހުރިހާ މެމްބަރުންނާއި އަދި އިމްރާންއަށް ތާއީދުކުރާ މެމްބަރުންވެސް ޖަލްސާގައި ނުކުމެވަޑައި ގެންފައިވާ ކަމަށް ޚަބަރުލިބެއެވެ.\nއިތުބާރު ނެތްކަމުގެ ވޯޓާއިގެން ޕާލަމެންޓް ކުރިއަށްދާން މިފެށީ، މިރޭ މެންދަމާ ހަމައަށް އަންނައިރު ވޯޓު ނުނަގައިފިނަމަ ގާނޫނީ ފިޔަވަޅު އަޅާނޭކަމުގެ އިންޒާރު ޕާކިސްތާން ސުޕްރީމް ކޯޓުން ދީފައި ވަނިކޮށެވެ.\nވޯޓުނެގުން ކުރިއަށްދާއިރު، އިމްރާން ޚާންއަށް ތާއީދުކުރާ އެތައްސަތޭކަ ބަޔަކު ގެންދަނީ ޕާލަމެންޓް އިމާރާތުގެ ކައިރިއަށް އެއްވެ އަޑުއުފުލަމުންނެވެ. އަދި ސޯޝަލް މީޑިއާގައި އެތައްބަޔަކު ގެންދަނީ އިމްރާން ޚާންއަށް އިތުބާރުކުރާ ކަމަށާއި، އެވަރުގެ ވެރިޔަކު ޕާކިސްތާނަށް ނުލިބޭނޭ ކަމަށް ބުނަމުންނެވެ.\nއިމްރާން ޚާން ބޮޑުވަޒީރުގެ ރަސްމީ ގެކޮޅުން ނުކުމެވަޑައި ގެންނެވިއިރު، އޭނާ ދެން ބަދަލުވެވަޑައި ގަންނަވާނީ އަމިއްލަފުޅު ގެކޮޅު ބަނީ ގާލާއަށް ކަމަށް ޕާކިސްތާނުގެ މީޑިއާއިން ބުނެއެވެ.\nއިތުބާރު ނެތްކަމުގެ ވޯޓު ނަގައި ނުނިމެނީސް އިމްރާން ޚާން ބޮޑުވަޒީރުގެ ގެކޮޅުން ނުކުމެވަޑައި ގެންނެވީ ކީއްވެގެންކަމެއް އަދި ސާފެއް ނުވެއެވެ.


Mohamed Shafiu: އަންހެނުން ބަންގި ގޮވައި ޤަމަތްދޭން ޖެހޭނެހެއްޔެވެ؟\nއަންހެނުން ބަންގި ގޮވައި ޤަމަތްދޭން ޖެހޭނެހެއްޔެވެ؟\nސުވާލު: އަންހެނުން އެކަނބަލުންގެ ޖަމާޢަތުގައި ނުވަތަ އެކަނި ނަމާދު ކުރާއިރު ބަންގި ގޮވައި ޤަމަތްދިނުމީ އެކަނބަލުންގެ މައްޗަށް ވާ ވާޖިބެއްތޯ ނުވަތަ ނޫންތޯ އޮޅުންފިލުވައި ދެވިދާނެ ހެއްޔެވެ؟\nހުރިހާ ޙަމްދެއް ހުރީ ﷲ އަށެވެ.\nސަޢޫދީ ޢަރަބިއްޔާގެ ދާއިމީ ފަތުވާ ކޮމެޓީ اللجنة الدائمة للإفتاء އާ ސުވާލުކުރެވުނެވެ. އަންހެނަކު އިމާމުކަން ކުރާނަމަ އެކަނބަލުން ޤަމަތްދޭން ޖެހޭނެ ހެއްޔެވެ؟\n“އެކަނބަލުންގެ ޙައްޤުގައި ޤަމަތްދިނުން ޝަރުޢުވެގެން ނުވެއެވެ. އެއީ އެކަނި ނަމާދުކުރި ކަމުގައިވިޔަސް ނުވަތަ ޖަމާޢަތުގައި ނަމާދުކުރި ކަމުގައިވިޔަސް މެއެވެ. އަދި ހަމަ އެހެންމެ އެކަނބަލުންގެ ޙައްޤުގައި ބަންގިވެސް ޝަރުޢުވެގެން ނުވެއެވެ.”\nޝައިޚް އިބްނު ބާޒް ރަޙިމަހުﷲ އާ ސުވާލުކުރެވުނެވެ.\n“އަންހެނަކު ނަމާދުކުރާ އިރު ބަންގި ދިނުމާއި ޤަމަތްދިނުމަކީ ހުއްދަކަމެއް ހެއްޔެވެ؟”\nޝައިޚު ޖަވާބު ދެއްވިއެވެ.\n“އަންހެނުން ނަމާދުކުރާއިރު ބަންގި ގޮވުމާ ޤަމަތްދިނުމަކީ ޝަރުޢުވެގެންވާ ކަމެއް ނޫނެވެ. އެއީ ފިރިހެނުންގެ މައްޗަށް ވާ ކަމެކެވެ. އަންހެނުން ދަންނައެވެ. އެކަނބަލުންނަށް ބަންގިއާއި ޤަމަތް ޝަރުޢުވެގެން ނުވެއެވެ. އަދި ކިއެއް ހެއްޔެވެ އެކަނބަލުން ނަމާދުކުރާނީ ބަންގި ނުގޮވާ އަދި ޤަމަތްވެސް ނުދީއެވެ.”\nPosted by Mohamed Shafiu at 10:23 AM\nLabels: ނަމާދު, ބަންގި, އުޚްތުން, މުޙައްމަދު ޝާފިޢު ބިން ޢަބްދުލްޣަފޫރު, ފިޤްހު


ބަންގްލަދޭޝްގެ އިތުރު 198 މީހަކު ގައުމަށް ފޮނުވާލައިފި – Haftha\nTue, 11 August, 2020, 11:56 pm\nބަންގްލަދޭޝްގެ އިތުރު 198 މީހަކު ގައުމަށް ފޮނުވާލައިފި\nރާއްޖޭގައި ގަވާއިދާ ހިލާފަށް މަސައްކަތް ކުރާ ބަންގްލަދޭޝްގެ އިތުރު 200 މީހަކު މިއަދު ގައުމަށް ފޮނުވާލައިފި އެވެ.\nއެ މީހުން ފޮނުވާލީ ރާއްޖޭގެ ގައުމީ އެއާލައިން މޯލްޑިވިއަންގެ މަތިންދާބޯޓެއްގައެވެ. މިއީ ބަންގްލަދޭޝްގެ މީހުން ގެންދިއުމަށް ބޭއްވި މޯލްޑިވިއަންގެ ހަ ވަނަ މަތިންދާބޯޓެވެ.\nސައްހަ ލިޔެކިޔުން ނެތް ބަންގްލަދޭޝް މީހުން އެ ގައުމަށް އަނބުރާ ފޮނުވަން ފެށީ މިދިޔަ މަހުގެ 21 ގައި ކަމަށް ފޮރިން މިނިސްޓްރީން ބުންޏެވެ. މި މަސައްކަތުގައި އިކޮނޮމިކް މިނިސްޓްރީ އާއި ރާއްޖޭގައި ހުންނަ ބަންގްލަދޭޝްގެ ހައި ކޮމިޝަން އަދި ބަންގްލަދޭޝްގެ ފޮރިން މިނިސްޓްރީން އަންނަނީ ގިނަ މަސައްކަތެއް ކުރަމުންނެވެ.\nއެގޮތުން މިހާތަނަށް 1200 އަށްވުރެ ގިނަ މީހުން ފޮނުވާލާފައިވާއިރު އެމީހުން ގެންގޮސްފައިވަނީ މޯލްޑިވިއަން އާއި ބަންގްލަދޭޝްގެ ގައުމީ އެއާލައިން، ބީމަން އެއާލައިން އަދި އެގައުމުގެ އަސްކަރީ މަތިންދާބޯޓުތަކުގައެވެ.\nރާއްޖޭގައި މަސައްކަތްކުރާ 1،500 ބަންގްލަދޭޝް މީހުން އެ ގައުމަށް އަނބުރާ ފޮނުވާނެ ކަމަށް ރައީސް އިބްރާހިމް މުހައްމަދު ސޯލިހު މީގެ ކުރިން ވިދާޅުވެފައިވެއެވެ. އަދި އޭގެ ފަހުން ނެޝަނަލް އިމަޖެންސީ އޮޕަރޭޝަން ސެންޓަރުގެ ތަރުޖަމާން މުހައްމަދު މަބްރޫކު އަޒީޒު ވެސް ވިދާޅުވީ، ކުރިއަށް އޮތް ތިން މަހުގެ ތެރޭގައި 5000 އެއްހާ ބިދޭސީން އަނބުރާ ގައުމަށް ފޮނުވާލެވޭނެ ކަމަށެވެ.\nސައްހަ ލިޔެކިިޔުމެއް ނެތް 60،000 އެއްހާ ބިދޭސީން ރާއްޖޭގައި އުޅޭ އިރު، އޭގެ ތެރޭގައި އެންމެ ގިނައީ ބަންގްލަދޭޝް މީހުންނެވެ. އަދި ރާއްޖޭގައި 1513 މީހަކު ކޮވިޑް ޖެހިފައިވާއިރު އޭގެ ތެރެއިން 785 މީހުންނަކީ ވެސް ބަންގްލަދޭޝް މީހުންނެވެ.


Bale baakee kuran aharen ninmee rangalhah: Zidane\nބޭލް ބާކީ ކުރަން އަހަރެން ނިންމީ ރަނގަޅަށް: ޒިދާން\nރެއާލް މެޑްރިޑް އެންމެ ފަހުން ކުޅުނު ދެ މެޗުގެ ސްކޮޑުގައި، އެ ޓީމުގެ ފޯވަޑް ގެރެތު ބޭލް ނުހިމަނަން އޭނާ ނިންމި ނިންމުމަކީ ރަނގަޅު ނިންމުމެއް ކަމަށް، ރެއާލްގެ ކޯޗް ޒައިނުއްދީން ޒިދާން ބުނެފި އެވެ.\nއަނިޔާގެ އެއްވެސް މައްސަލައެއް ދިމާނުވެ، ޖެހިޖެހިގެން ދެ މެޗުން ސްކޮޑުގައި ނުހިމަނައި ބޭލް ބާކީ ކުރީ މުޅިން އަލަށެވެ. މިދިޔަ ހަފުތާގައި ވިޔަރެއާލް އާ ދެކޮޅަށް ކުޅުނު މެޗުގެ ސްކޮޑުންވެސް ބޭލް އަށް ފުރުސަތު ނުދެ އެވެ. އެ މެޗުން ރެއާލް މޮޅުވީ 3-2 އިންނެވެ.\nރެއާލް ސޮސިއެޑާޑާ ދެކޮޅަށް ރޭ ކުޅުނު މެޗުގެ ސްކޮޑުންވެސް ބޭލް އަށް ފުރުސަތު ނުދެ އެވެ. ރޭ ގެ މެޗުގައި ލީޑް ނަގާފައި ވަނިކޮށް، ރެއާލް ބަލިވީ 3-1 އިންނެވެ. ބޭލް ނުހިނަމައި ކުޅެން ޖެހުނު ދެ ވަނަ މެޗުން ރެއާލް ބަލިވުމުން މެސެޖެއް އެބައޮތްތޯ ސުވާލު ކުރުމުން ޒިދާން ބުނީ، އޭނާ ނިންމި ނިންމުން ސާފު ކަމަށެވެ.\n"މި ހަފުތާ ބަންދުގައި އަހަރެން ނިންމި ނިންމުން އަހަންނަށް ވަރަށް ސާފް،" ބޭލް ބާކީ ކުރުމަށް ނިންމި ނިންމުމާ ބެހޭގޮތުން ވާހަކަ ދައްކަމުން ޒިދާން ބުންޏެވެ. "ބަލަމާ އަހަރެން އަންނަ ހަފުތާގައި އަމަލު ކުރަނީ ކިހިނެއްތޯ އަދި އަންނަ ސީޒަންގައި އަހަރެން އަމަލު ކުރަނީ ކިހިނެއްތޯވެސް ބަލަމާ، ޖިސްމާނީ ގޮތުންވެސް އޭނާ ހުރީ ފިޓްކޮށް."\nރެއާލްގެ އެންމެ މުސާރަ ބޮޑު ކުޅުންތެރިޔަކީވެސް ބޭލް އެވެ. އެހެންނަމަވެސް އޭނާގެ ފަރާތުން އެކަށީގެންވާ ކުޅުމެއް ނުފެންނާތީ އެކަމުގެ ކަންބޮޑުވުން ރެއާލްގެ މެނޭޖްމެންޓްގައި އޮންނަ ކަމަށް މީޑިއާތަކުން ދޭތެރެ ދޭތެރެއިން ރިޕޯޓް ކުރެ އެވެ.\nމިއަންނަ ސީޒަންގައި، ޒިދާންގެ ޕްލޭންގައި ބޭލް ހިމެނޭނެ ކަމަށް ނުބެ ލެވެ އެވެ. ރެއާލުން މަސައްކަތް ކުރަމުން ދަނީ، ޗެލްސީގެ ފޯވަޑް އެޑެން ހަޒޑް ގެނައުމަށެވެ. އޭގެ ކުރިން ބޭލް ދޫކޮށްލަން އެ ޓީމަށް ޖެހެ އެވެ.\nލޯކަލް ކައުންސިލްތަކުގެ އިންތިހާބު ރެއާލް މެޑްރިޑް


Eydhafushee gai kulhivaru maidhan thah hulhuvaalai kulhivaru kulhumuge huhdha dheefi\nކޮވިޑް-19ގެ ސަބަބުން ބަންދުކޮށްފައިހުރި އޭދަފުށީގެ ބައެއް ކުޅިވަރު މައިދާންތައް މިއަދުން ފެށިގެން ހުޅުވާލައި ކުޅިވަރު ކުޅުމުގެ ހުއްދަ ދީފި އެވެ.\nކޮވިޑް-19 އާ ގުޅިގެން، ސިއްހީ ކުއްލި ނުރައްކަލުގެ ހާލަތު ސަރުކާރުން އިއުލާން ކޮށްފައިވާތީ، ކުޅިވަރު މައިޒާންތައް ބަންދުކުރީ މިދިޔަ މާޗު 14 ވަނަ ދުވަހު އެވެ. އަދި މީހުން އެއްވެ އުޅޭ ޕާކުތަކާއި އާއްމުން ތިބުމަށް ބޭރުގައި ބަހައްޓާފައި ހުންނަ ޖޯލިފަތިތަކުގައި ތިމުބާއި، އެއްވެ އުޅުން ވަނީ މަނާކޮށްފަ އެވެ.\nމިކަމާ ގުޅިގެން އޭދަފުށި ކައުންސިލުން ނެރުނު އިއުލާނެއްގައި ބުނީ އަތޮޅު ތެރެއިން ކޮވިޑް-19 ނުފެންނަ އަދި މޮނިޓަރިންގެ ހާލަތުގައި ނެތް ރަށެއްގެ ގޮތުގައި އޭދަފުށި ރެކޯޑް ކުރެވިފައިވުމާއެކު ޔޫތު މިނިސްޓްރީގެ އެންގުމާ އެއްގޮތަށް މިއަދުން ފެށިގެން މިރަށު ބައެއް ކުޅިވަރު މައިދާންތައް އާއްމުކޮސް ހުލުވާލައި ކުޅިވަރު ކުޅުމުގެ ހުއްދަ ދޭން ނިންމާފައިވާ ކަމަށެވެ.\nއެގޮތުން ޔޫތު ސެންޓަރު، ފުޓްބޯޅަ ވެލި ދަނޑު، ފުޓްސަލް ދަނޑު، ފުޓްސަލް އެރީނާ ކޮންމެ ދުވަހެއްގެ ހަވީރު 4:00 އިން އިރުއޮއްސި 6:00 އަށް އަދި ރޭގަޑު 8:00 އިން 12:00 ބަނީ އާއްމުކޮށް ހުޅުވާލައިފަ އެވެ. ނަމަވެސް މިތަންތަން ފިޔަވާ ރަށުގެ އެހެން ހުސްބިން ތަކުގައި މީހުން އެއްވެ އުޅެ އެއްވެސް ބާވަތެއްގެ ކުޅިވަރުކުޅެ ހެދުމަކީ މަނާކަމެއް ކަމަށް ވެސް ކައުންސިލުން ބުންޏެވެ.\nކައުންސިލުން ބުނީ މިފަދަ ހުއްދައެއް ދިނަސް އެ ތަންތަކުންގައި ކުޅިވަރު ކުޅުމުގައި ބަލަން ޖެހޭ އެކި ކަންކަން ހުންނާނެ ކަމަށެވެ. އެގޮތުން އާއްމު ސާފުތާހިރުކަން ދިނުމާއެކު ކުޅިވަރު މައިދާންތަކަށް ކުޅު ނުޖެހުމާއި ރޯގާގެ އެއްވެސް އަލާމާތެއް ހުރިކަން ފާހަގަ ކުރެވޭ އެއްވެސް ފަރާތަކުން ކުޅިވަރު މައިދާންތަކަށް ނުދިއުމަށް އިލްތިމާސްކޮށްފައިވެ އެވެ. އަދި ކުޅެން ފެށުމުގެ ކުރިންނާއި ކުޅެ ނިމުމަށްފަހު ގްރޫޕް ހަދައިގެން މައިދާން ތަކުގައި މަޑު ނުކުރަށްވެސް ކައުންސިލުން އެދިފައިވެ އެވެ.\nމީގެ އިތުރުން އޭދަފުށީގައި މިވަގުތު ދިރިއުޅޭ އެއްވެސް ސްކޫލު ކުއްޖަކު ކުޅިވަރު މައިދާންތަކަށް ނުކުމެ ކުޅިވަރު ކުޅުމަކީ މަނާ ކަމެއްކަމަށްވެސް ރަށު ކައުންސިލުގެ އިއުލާމުގައިވެ އެވެ.\nދުނިޔޭގެ މަންތާ ޑޭ ބ. އަތޮޅުގައި ފާހަގަކޮށްފި\nބީއެމްއެލްގެ ކާޑުތަކުން ބޭރުގައި މުއާމަލާތް ކުރެވޭ އަދަދު ދަށްކޮށްފި\n16 ސެޕްޓެމްބަރ 2020\nއުރީދޫ ސުޕަނެޓްގެ ހިދުމަތް ނައިފަރަށް\n15 ސެޕްޓެމްބަރ 2020


SunOnline: Priyanka ge kokko ge kaiveni cancel koffi\nޕްރިޔަންކާގެ ކޮއްކޮގެ ކައިވެނި ކެންސަލްކޮށްފި\n06 May 2019, 12:03\nކައިވެންޏަށް ހަފްތާއަކަށް ވެފައި ވަނިކޮށް، ބަތަލާ ޕްރިޔަންކާ ޗޯޕްރާގެ ކޮއްކޮ ސިދާރްތު ޗޯޕްރާގެ ކައިވެނި ކެންސަލްކޮށްފި އެވެ.\nސިދާރްތު އަދި އިޝިތާ ކުމާރު ކައިވެނި ކުރަން ހަމަޖެހިފައި އޮތީ އޭޕްރީލް މަހުގެ 30 ވަނަ ދުވަހު އެވެ. ނަމަވެސް ކުއްލި ގޮތަކަށް އިޝިތާގެ އޮޕަރޭޝަނެއް ކުރަން ޖެހުމުން ދެމީހުންގެ ކައިވެނި ފަސްކުރި އެވެ. އެއަށް ފަހު ކައިވެނި ކުރާނެ ތާރީޚެއް ހާމަކޮށްފައެއް ނުވެ އެވެ.\nދެން ފެނިގެން ދިޔައީ "އާ ފެށުމަކަށް މަރުހަބާ، ނިމުންތަކަށް އަލްވަދާއު" ކިޔައި އިޝިތާ އިންސްޓަގްރާމް ކުރި ފޮޓޯ އެކެވެ. އެހިސާބުން ސިދާރްތު އާ ދެމީހުންގެ ކައިވެނި ކެންސަލް ވެފައިވާ ކަމަށް ގިނަ ބަޔަކަށް ހީވި އެވެ.\nކައިވެންނަށް އިންޑިއާ އަށް އައި ޕްރިޔަންކާ އަދި ޕްރިޔަންކާގެ ފިރިމީހާ ނިކް ޖޯނަސް ވެސް ފުރައިގެން ދިޔައީ ކައިވެނީގެ ހަފްލާގައި ބައިވެރި ނުވެ އެވެ. އަދި ޕްރިޔަންކާ ވަނީ ސޯޝަލް މީޑިއާ އިން އިޝިތާ ފޮލޯ ކުރުން ހުއްޓާލައިފަ އެވެ.\nފަސްކުރި ކައިވެނި ދެން ނުކުރެވޭނެ ކަން ގިނަ ބަޔަކަށް ޔަގީންވީ އެ ހިސާބުންނެވެ. އަދި ސިދާރްތު އާއި ޕްރިޔަންކާގެ މަންމަ މަދޫ ޗޯޕްރާ މިހާރު މިވަނީ ކައިވެނި ކެންސަލްކޮށްފައިވާކަން ޔަގީންކޮށްދީފަ އެވެ.\nއިންޑިއާގެ ނޫހަކަށް ދިން އިންޓަވިއު އެއްގައި މަދޫ ބުނީ ކައިވެނި ކެންސަލް ކުރީ ދެމީހުން އެގޮތް ބޭނުންވުމުން ކަމަށެވެ. ސިދާރްތު އަދި ކައިވެންޏަށް ތައްޔާރު ނޫން ކަމަށާއި އޭނާއަށް އިތުރު ވަގުތު ބޭނުންވާ ކަމަށް ވެސް މަދޫ ބުންޏެވެ.


SunOnline: Dhivehinge faraathun Gaza ge rayyithunnah kaa ehchehi bahan thayyaaru vanikoh bomeh!\nދިވެހިންގެ ފަރާތުން ޣައްޒާގެ ރައްޔިތުންނަށް ކާއެއްޗެހި ބަހަން ތައްޔާރުވަނިކޮށް ބޮމެއް!\nޝަފްނާ ހުސައިން 15 May 2021, 21:50\nދިވެހީން ފޮނުވާފައިވާ ފައިސާގެ އެހީން ޣައްޒާއަށް ކާބޯތަކެތީގެ އެހީތެރިކަން ފޯރުކޮށްދެނީ ---\nދިވެހީންގެ ފަރާތުން، ފަލަސްތީނުގެ ޣައްޒާގައި ހާލުގައި ޖެހިފައިވާ މީހުންނަށް ކާ އެއްޗެހި ފޯރުވައިދިނުމުގެ މަސައްކަތް ކުރަމުން ދިޔަ ވެއާހައުސް އެއްގެ ކައިރިއަށް އިސްރާއީލުން ބޮން އަޅައިފި އެވެ.\nބޮން އަޅާފައި ވަނީ އިންޓަނޭޝަނަލް އެއިޑް ކެމްޕޭން (އައިއޭސީ) އިން ކުރިއަަށް ގެންދާ "ލޯތްބާއިއެކު" ކެމްޕޭނުގެ އެހީ ބަހަން ތައްޔާރުވަމުން ދިޔަ ވެއާ ހައުސް އެއްގެ ކައިރިއަށެވެ.\nއައިއޭސީގެ އިންޓަނޭޝަނަލް ރިލޭޝަންސް ޑިރެކްޓަރު، މުހައްމަދު އަލީ މިރޭ "ސަން" އަށް ވިދާޅުވީ، ގާޒާ ތެރޭގައި މިވަގުތު އައިއޭސީގެ ހަތަރު ޕާޓްނާ އެންޖީއޯއެއް މަސައްކަތް ކުރަމުން އަންނަ ކަމަށެވެ.\nއެ ކެމްޕެއިން އިން ދުނިޔޭގެ 17 ސަރަހައްދެއްގެ އެތައް ގައުމަކަށް ފާއިތުވި ހަތަރު އަހަރު ތެރޭގައި އެހީތެރިކަން ފޯރުކޮށްދީފައިވާއިރު، މިވަގުތު ގާޒާގައި އެމާޖެންސީ ހާލަތެއް އޮތުމުން، ގާޒާގައި އިމާޖެންސީ ރިލީފް އޮޕަރޭޝަނެއްގެ ގޮތުގައި ކެމްޕެއިން ވަނީ ފުޅާކޮށްފަ އެވެ.\nއޭނާ ވިދާޅުވީ މިއަދު ވެއާ ހައުސްގެ ކައިރިއަށް ބޮމެއް ވައްޓާލީ އެ މަސައްކަތުގެ ދަށުން ދިވެހީންގެ އެހީގައި 200 އާއިލާއަކަށް ފުޑް ޕެކޭޖާއި ހޮޓް މީލްސް ބެހުމަށް ތައްޔާރުވަމުން ދަނިކޮށް ކަމަށެވެ.\n"މި އިންސިޑެންޓު ހިނގީ، ހޮޓް މީލްސްތައް ރެޑީކުރަން ތިބި ވެއާ ހައުސް ކައިރިއަށް ބޮން އެޅީ. އޭރު އަޅުގަނޑުމެންގެ ޓީމުތަކުން ކައްކާފަ ޕެކް ކުރަން އުޅެނިކޮށް. ބޮން އެޅި އިރު އަޅުގަނޑު ހުރީ ގުޅައިގެން. ވަޓްސްއެޕް ވީޑިއޯ ކޯލެއްގަ ހުރީ،" މުހައްމަދު އަލީ ވިދާޅުވި އެވެ.\nކެމްޕޭނުގެ ދަށުން މިއަދު ހޮޓް މީލްސް އާއި ފުޑް ޕެކޭޖުތައް ބެހުމަށް ހަމަޖެހިފައި އޮތީ ނޯތު ގާޒާގައި ގެދޮރު ނެތި ހާލުގައި ޖެހިފައި ތިބި އެތައް ސަތޭކަ އާއިލާ އަކަށެވެ. މުހައްމަދު އަލީ ވިދާޅުވީ ނޯތު ގާޒާގައި ހަމަލާތައް އިތުރުވުމާ ގުޅިގެން އެތައް ބައެއްގެ ގެދޮރު ގެއްލުމުން، މިވަގުތު އެމީހުން ވަދެ ތިބީ ސްކޫލުތަކަށް ކަމަށެވެ.\n"ސްކޫލްތައް ކޮވިޑާ ހެދީމަ ބަންދު އެހެންވީމަ އެމީހުން ގޮސް ތިބީ ސްކޫލްތަކަށް ވަދެ. އެތަނުގައި ކައްކާ ކެވޭނެ ގޮތެއް ނުހުންނާނެ،" އޭނާ ވިދާޅުވި އެވެ.\nއޭނާ ވިދާޅުވީ ހާލުގައި ޖެހިފައި ތިބި މީހުން ވަދެ ތިބި ޔޫއެން ސްކޫލަކަށް ކަމަށެވެ. ނަމަވެސް އެތަނުގެ ފާހާނާތައް ހުޅުވައި ނުދީގެން ގިނަ ބަޔަކު ކަންބޮޑުވުން ފާޅުކުރަމުން އަންނަ ކަމަށެވެ.\nމިހާރު އެއިޑް ޓީމުން މަސައްކަތް ކުރަމުން އަންނަނީ އެ ސްކޫލުގައި ތިބި މީހުންނަށް ހޮޓް މީލްސް ފޯރުކޮށްދިނުމަށެވެ. ބޮމުގެ ހަމަލާއާ ގުޅިގެން މަސައްކަތަށް މަޑު ޖެހުމެއް އައި ނަމަވެސް، މިހާރު ކާއެއްޗެހި ބެހުމުގެ މަސައްކަތަށް ވޮލަންޓިއާ ޓީމުތައް ވަނީ ދަތުރު ފަށައިފަ އެވެ. އެއް ޓީމުން ހޮޓް މީލްސް ބަހާއިރު އިރު، އަނެއް ޓީމުން ބަހާނީ ފުޑް ޕެކޭޖުތަކެވެ.\nމުހައްމަދު އަލީ ވިދާޅުވީ ފުޑް ޕެކޭޖުގައި، ކޮންމެ އާއިލާއަކަށް އެއް މަސް ދުވަހު ކެވޭނެ އެއްޗެހި ހުންނާނެ ކަމަށެވެ. ގާޒާގައި ފުޑް ޕެކޭޖުތައް ބެހުމުގެ މަސައްކަތް ކުރަމުން އަންނަ ފަރާތަކުން ބުނީ، ފުޑް ޕެކޭޖުގައި ފަސް ކިލޯ ހަނޑުލާއި، ފަސް ކިލޯ ފުށް، ފަސް ކިލޯ ހަކުރު، ތިން ލީޓަރު ތެޔޮ، ޓޮމާޓޯ، ސައި އަދި ޖޭމްގެ އިތުރުން ވެސް ޒަރޫރީ ކާބޯތަކެތި ހުންނާނެ ކަމަށެވެ.\nކެމްޕެއިންގެ މަސައްކަތް ކުރިއަށްދާ ގޮތް ހިއްސާކުރުމަށް އައިއޭސީގެ ފަރާތުން ލައިވް އެއް ކުރިއަށް ގެންދަނިކޮށް ވެސް ވަނީ ބޮމެއް އަޅައިފަ އެވެ. ބޮމުގެ އަޑު އިވުނު ނަމަވެސް، ބޮން އެޅީ ކިހާ ދުރަކަށް ކަމެއް ނޭނގެ އެވެ.\nމުހައްމަދު އަލީ ވިދާޅުވީ ގާޒާގެ ހާލަތު މިވަގުތު ވަރަށް ބޮޑަށް ގޯސްވެފައި ވާއިރު، އެހީގެ މަސައްކަތުގައި އުޅެވެނީ ވަރަށް ބޮޑަށް ހިތްވަރުގަދަ ވެގެން ކަމަށެވެ.\nލޯތްބާއެކު ކެމްޕެއިން މެދުވެރިކޮށް، ފަލަސްތީނުގައި ހާލުގައި ޖެހިފައިތިބި ރައްޔިތުންނަށް އެހީތެރިވެވޭނެ އެވެ.\nބޭންކް އޮފް މޯލްޑިވްސް އިސްލާމިކްގެ އެކައުންޓް ނަންބަރަކީ: 7770000026259 (ރުފިޔާ އެކައުންޓް)\nޣައްޒާ އާރާސްތުކުރުމަށް ބޭނުންވާތަކެތި މިސްރުން ފޮނުވައިފި


Amirge Pk Ranbir aa eku hadhaane | Mihaaru\nއާމިރު ކުޅުނު "ޕީކޭ" ގެ ސީކްއެލްއެއް ރަންބީރާ އެކު ހަދާނަން: ޕްރޮޑިއުސަރު\n22 ފެބުރުއަރީ 2021 - 07:10\nއާމިރު ޚާން އޭލިއަނެއްގެ ރޯލު ކުޅުނު ކާމިޔާބު ފިލްމު "ޕީކޭ" ގެ ނިމުން ގެނެސްދީފައި އޮތް ގޮތުން އޭގެ ސީކްއެލްއެއް ގެނެސްދޭނެ ކަމަށް ކުރިން ވެސް ބެލެވިފައި ވަނިކޮށް، އެކަން ފިލްމުގެ ޕްރޮޑިއުސަރު ވިދޫ ވިނޯދު ޗޯޕްރާ ކަށަވަރުކޮށް ދީފި އެވެ.\nރާޖްކުމާރު ހިރާނީ ޑައިރެކްޓްކޮށް 2014 ގައި ގެނެސްދިން "ޕީކޭ" ނިންމާލާފައި އޮތީ އާމިރު އަލުން އެނބުރި އޭނާގެ އަސްލު ދުނިޔެ އަށް ދަތުރު ފަށާ އިރު ރަންބީރް އޭލިއަނެއްގެ ގޮތުގައި ދުނިޔެ އަށް އަންނަ ހިސާބުންނެވެ. އެހެންވެ ކުރިން ވެސް މި ފިލްމުގެ އިތުރު ބައެއް ގެނެސްދޭނެ ކަމަށް ގިނަ ބަޔަކު ތިބީ އުންމީދުކޮށްގެންނެވެ.\n"ޕީކޭ" ގެ ސީކްއެލްއާ ބެހޭ ގޮތުން ވިދޫ މިޑް-ޑޭ އަށް ދިން އިންޓަވިއުއެއްގައި ބުނީ ފިލްމުގެ ސީކްއެލް ހަދަން ނިންމާފައި އޮތަސް އޭގެ ސްކްރިޕްޓް އަދި އޮތީ ފެށުމުގެ މަރުހަލާގައި ކަމަށެވެ. އެ ފިލްމު ލިޔުނީ ހިރާނީ އާއި އަބިޖާތު ޖޯޝީ އެވެ.\n"އަބިޖާތު ސްކްރީންޕްލޭ ގެނެސްދޭ ހިސާބުން އަހަރެމެން ފިލްމުގެ މަސައްކަތް ފަށާނަން." ވިދޫ ބުންޏެވެ.\nއޭނާ ބުނީ "ޕީކޭ" ގެ ދެވަނަ ބައެއް ހަދަން ބޭނުން ވަނީ ހަމައެކަނި ފައިސާ އަށް ފިލްމު ހެދުމުގެ ނިޔަތުގައެއް ނޫނެވެ. އޭގެ ބަދަލުގައި ބޭނުން ވަނީ ކޮންޓެންޓްގެ ގޮތުން ވަރުގަދަ، ޝައުގުވެރި ވާހަކަތަކެއް ސިނަމާތަކުގައި ކިޔައިދިނުން ކަމަށް ބުންޏެވެ.\n"އެކަން އެގޮތަށް އަހަރެމެން ކުރަން ބޭނުންވި ނަމަ މުންނާބާއީ ސީރީޒްގެ ހައެއްކަ ފިލްމު ވެސް ގެނެސްދީފައި މިހާރު އޮންނާނީ،" ސަންޖޭ ދަތާއި އަރުޝަދު ވަރްސީ މައިގަނޑު ރޯލުތަކުން ފެންނަ ކާމިޔާބު ފިލްމު ސީރީޒްއާ ބެހޭ ގޮތުން ވިދޫ ބުންޏެވެ. "އަހަރެމެންގެ ބޭނުމަކީ ފައިސާ އަށް ފިލްމު ހެދުމުގެ ބަދަލުގައި ފައިސާ ހޭދަކޮށްގެން ސިނަމާ ބިނާކުރުން."\nއާމިރާ އެކު އަނުޝްކާ ޝަރުމާ ބަތަލާގެ ރޯލު ކުޅުނު "ޕީކޭ" އަކީ ބޮކްސް އޮފީހުގައި 854 ކްރޯޑް ރުޕީސް (117.70 މިލިއަން ޑޮލަރު) ގެ އާމްދަނީއެއް ހޯދި ފިލްމެކެވެ. އެ ފިލްމު ހެދީ 85 ކްރޯޑް ރުޕީސް (11.72 މިލިއަން ޑޮލަރު) ގެ ބަޖެޓަކުންނެވެ.\n"ޕީކޭ" ގެ ސީކްއެލްއެއް ގެނެސްދޭނެކަން ޕްރޮޑިއުސަރު ކަށަވަރުކޮށް ދިން ނަމަވެސް އެކަމާ ބެހޭ ގޮތުން ޑައިރެކްޓަރު ހިރާނީ އަދި އެއްވެސް އެއްޗެއް ނުބުނެ އެވެ. އޭނާ މި ވަގުތު އަންނަނީ ޝާހްރުކް ޚާނާ އެކު ފިލްމެއް ހެދުމުގެ ތައްޔާރީތައް ވަމުންނެވެ.\nބައެއް ރިޕޯޓްތައް ބުނާގޮތުން ހިރާނީ އާއި ވިދޫއާ ދެމެދު މިހާރަކު މާ ބޮޑު ގުޅުމެއް ނެތެވެ. ސަބަބަކީ 2019 ގެ ތެރޭގައި ހިރާނީގެ މައްޗަށް ޖިންސީ ގޯނާގެ ތުހުމަތު ކުރެވުމެވެ. "މުންނާބާއީ" ގެ ފިލްމުތަކުގެ އިތުރުން "3 އިޑިއަޓްސް" ގެނެސްދިން ޑައިރެކްޓަރަށް ޖިންސީ ގޯނާގެ ތުހުމަތުކުރީ އޭނާ އެންމެ ފަހުން ގެނެސްދިން 2018 ގެ ފިލްމު "ސަންޖޫ" ގައި މަސައްކަތްކުރި އަންހެން މުވައްޒަފެކެވެ.\nނަމަވެސް ފިލްމީ ދާއިރާގެ ވަރަށް ގިނަ ބަޔަކު ހިރާނީގެ މައްޗަށް ކުރާ ތުހުމަތު ގަބޫލެއް ނުކުރެ އެވެ. އަދި އޭނާ އަކީ އެފަދަ ކަމެއް ކުރާނެ މީހެއް ނޫން ކަމަށާއި ހިރާނީ އަކީ ވަރަށް އަހުލާގު ރަނގަޅު އަދި އޭނާއާ އެކު މަސައްކަތްކުރާ މީހުންނަށް އަބަދު ވެސް ވަރަށް އިހުތިރާމުކުރާ މީހެއް ކަމަށް ގިނަ ބަޔަކު ބުނެފައިވެ އެވެ.\nހިރާނީ މިހާތަނަށް ހެދި ހުރިހާ ފިލްމުތަކެއްގެ ޕްރޮޑިއުސަރަކީ ވިދޫ އެވެ. އެކަމަކު ޝާހްރުކާ އެކު އޭނާ ހަދާ ފިލްމަކީ ވިދޫގެ ހިއްސާނެ ނެތި ހަދާނެ ފިލްމެވެ.\nވިދޫ އާއި ހިރާނީގެ ގުޅުން ހީނަރުވެފައިވާ އިރު "މުންނާބާއީ" ސީރީޒްގެ ތިން ވަނަ ފިލްމަކީ ވެސް މަސައްކަތް ފެށޭނެ އިރެއް ނޭނގި އޮތް ފިލްމެކެވެ.\nRajkumar Hirani ge macchcha jinsee goanaa ge thuhumathukoffi\nބޮލީވުޑް އާމިރު ޚާން ރާޖްކުމާރު ހިރާނީ ރަންބީރް ކަޕޫރު އެކްޓްކުރުން ބޮލީވުޑް ފިލްމު


America In Medhu Irumaހchah 120000 Sifain Fonuvanee - Vaguthu\nއެމެރިކާއިން މެދުއިރުމައްޗަށް 120000 ސިފައިން ފޮނުވަނީ\nމެދުއިރުމަތީގެ އެންމެ ބޮޑު އެއްބާރު ކަމަށްވާ އީރާން އާއި ކުރިމަތިލުމަށް މެދުއިރުމައްޗަށް އެމެރިކާގެ 120000 ސިފައިން ފޮނުވަން އެމެރިކާގެ ރައީސް ޑޯނަލްޑް ޓަރަންޕް ނިންމައިފިއެވެ.\nރިޕޯޓްތަށް ބުނާގޮތުގައި މެދުއިރުމަތީގައި އެމެރިކާގެ ފައުޖުތަކަށް އަމާޒުވެދާނެ ހަމަލާއެއްގައި އީރާން އާއި ކުރިމަތިލުމަށް އާ ޑިފެންސް ޕްލޭނެއް ހުށައެޅުއްވީ އެކްޓިން ޑިފެންސް ސެކްޓްރީ ޕެޓްރިކް ޝެނެހޭންއެވެ.\nރިޕޯޓްތަށް ބުނާގޮތުގައި ޝެނެހޭން މި ޕްލޭން ހުށައެޅުއްވި ނަމަވެސް، މި ޕްލޭނުގެ އަޑީގައި ހުންނެވީ ޖޯން ބޯލްޓަންއެވެ. އޭނާއަކީ މީގެ ކުރިން ވެސް އީރާނަށް ހަމަލާދިނުމަށް ގޮވާލާފައިވާ މީހެކެވެ.\nއިއްޔެ ވައިޓް ހައުސްގައި ކުރި މަޝްވަރާތަކުގައި ބައިވެރިވި ފަރާތްތަކުގެ ތެރޭގައި ގައުމީ ސަލާމަތާ ބެހޭ މުޝީރު ޖޯން ބޯލްޓަން އާއި އެމެރިކާގެ ރައީސް ހިމެނެއެވެ.\nގަތަރުގައި ހުންނަ އެމެރިކާގެ އެއާބޭސްއަށް ހަތިޔާރު އެޅި ޖެޓުތައް އެމެރިކާއިން ފޮނުވާފައިވާ އިރު، އީރާނަށް ބިރުދެއްކުމަށް، ގަލްފް ކަނޑަށް އެމެރިކާގެ އަބްރަހަމް ލިންކަން އެއާކްރާފްޓް ކެރިއަރުވެސް ވަނީ ފޮނުވާފައެވެ. އީރާނުން ބުނެފައި ވަނީ އެމެރިކާއަށް މިލިޓަރީ ގޮތުން ހަނގުރާމައެއް ފަށަން ނުކެރިގެން އުޅެނީ ކަމަށާއި، އެމެރިކާއިން މިހާރު ބޭނުން ވަނީ ސައިކޮލޮޖިކަލް ހަނގުރާމައަކަށް ދާން ކަމަށެވެ.\nއީރާނުން ބުނީ މީގެ ކުރިން އެމެރިކާގެ އެއާކްރާފް ކެރިއާއެއް 40 ވަރަކަށް ޖެޓްގެ އިތުރުން 3000 ވަރަކަށް ސިފައިންނާއެކު ގަލްފް ސަރަހައްދުގައި އޮތުމަކީ ބިރެއް ނަމަވެސް، މިހާރު އެއީ ފުރުސަތެއް ކަމަށެވެ. އަދި މިހާރު އެއީ އީރާނުން ޖެހިލުންވާ ކަމެއް ނޫން ކަމަށާއި، އެމެރިކާއިން ރަސްމީކޮށް ހަނގުރާމަ އިއުލާން ނުކޮށްގެން އުޅެނީ އެމެރިކާ ބަލިކަން އަމިއްލައަށް އިހުސާސް ކުރެވޭތީ ކަމަށެވެ.\nޖޯޖް ފްލޮއިޑް މަރާލުމުގައި ބައިވެރިވި އެންމެންގެ މައްޗައް ދައުވާ އުފުލައިފި!\nއަނިޔާވެރިކޮށް މަރާލާފައިވާ ޖޯޖް ފްލޮއިޑް ވަނީ ކޮވިޑް-19 އަށް ފައްސިވެފައި\nމިފަދަ ގޮތަކަށް ބައްޕަ އާއި ވަކިވާން ޖެހިދާނެ ކަމެއް ހިއެއް ނުކުރަން - ފްލޮއިޑްގެ ދަރިފުޅު\nމެއި 15, 2019 14:16\nއީރާނެއް ބިރެއް ނުގަންނާނެ ކިތަންމެ ސިފައިނެއް ފޮނުވިޔަސް އެމެރިކާއިން.\nމެއި 15, 2019 14:56\nއެމެރިކާ ހަރަދު ކޮށްފަ ބިލް ހަވާލު ކުރާނީ އަރަބި ގައުމުތަކާއެވެވެ.


Railway gai lavakiyain mashoorukan hoadhi Ranu Mondal ge biopic anna aharu nereny - vNews.mv\nރެއިލްވޭގައި ލަވަކިޔައިގެން މަޝްހޫރުކަން ހޯދި ރާނޫ މޮންޑާލްގެ ބަޔޯޕިކް އަންނަ އަހަރު ނެރެނީ\nއައިޝަތު އިބްރާހީމް 06 September 2021, 17:08\n2019 ވަނަ އަހަރު ލަތާ މަންގޭޝްކަރްގެ މަޝްހޫރު ލަވަ "އެކް ޕިޔާރުކަ ނަގްމާ ހޭ" ކިޔައިގެން މަޝްހޫރުކަން ހޯދި އިންޑިއާގެ ވެސްޓް ބެންގާލަށް އުފަން ރާނޫ މޮންޑާލްގެ ބަޔޯޕިކް އަންނަ އަހަރު ރިލީޒްކުރަން ނިންމައިފިއެވެ.\nރެއިލްވޭ ސްޓޭޝަނެއްގައި ހުރެ ރާނޫ ލަވަ ކިޔާފައިވާ މި ވީޑިއޯ ސޯޝަލް މީޑިއާގައި އާއްމުވުމާއެކު ގިނަ ބައެއްގެ ސަމާލުކަން ވީޑިއޯއަށް ވަނީ ލިބިފައެވެ. އަދި ބައެއް މަޝްހޫރު މިޔުޒިޝަނުންގެ ސަމާލުކަމަށްވެސް މި ވީޑިއޯ ވަނީ އައިސްފައެވެ.\nމިގޮތުން މި ވީޑިއޯ ފެނި މަޝްހޫރު ލަވަކިޔުންތެރިޔާ އަދި މިޔުޒިކް ކޮމްޕޯސަރ ހިމޭޝް ރޭޝްމިޔާ ވަނީ ރާނޫއަށް ލަވަކިޔުމުގެ ޗާންސެއް ދީފައެވެ.\nއޭގެ ފަހުން ރާނޫއަށްވަނީ އިންޑިޔާގެ ތަފާތު އެކި ޕްލެޓްފޯރމްތަކުންނާއި ރިއަލިޓީ ޝޯތަކުގައި ލަވަކިޔުމުގެ ފުރުޞަތު ލިބިފައެވެ.\nމިދިޔަ އަހަރު ދެއްކި ހިމޭޝްގެ ފިލްމު "ހެޕީ ހާޑީ އެންޑް ހީރް" ގެ ލަވަ "ތެރި މެރީ ކަހާނީ" ކިޔާފައިވަނީ ރާނޫ އެވެ.\n"މިސް ރާނޫ މާރިއާ" ގެ ނަން ދީފައިވާ ރާނޫގެ މައްޗަށް އުފައްދާ މި ބަޔޯޕިކް ޑައިރެކްޓް ކުރަނީ ހިރިކޭޝް މޮންޑަލް އެވެ. ބެންގާލީ ބަހުން ފުރަތަމަ ރިލީޒްކުރަން ހަމަޖެހިފައިވާ މި ފިލްމު ޕްރޮޑަކްޝަން ޓީމުން މިހާރު ނިންމާފައިވަނީ ފިލްމު ހިންދީ ބަހުން ވެސް ރިލީޒްކުރުމަށެވެ. ފިލްމު ރިލީޒްކުރަން ހަމަޖެހިފައިވަނީ އަންނަ އަހަރުގެ މާޗް ނުވަތަ އޭޕްރީލް މަހުއެވެ.


SunOnline:2gaumuge gulhumugai India kanduge funmin ebahuri: Modi\nދެ ގައުމުގެ ގުޅުމުގައި އިންޑިއާ ކަނޑުގެ ފުންމިން އެބަހުރި: މޯދީ\nޖޫން 8، 2019: ނިޝާން އިއްޒުއްދީނުގެ އިއްޒަތުގެ ވެރިކަމުގެ ލަޤަބް، އިންޑިއާގެ ބޮޑުވަޒީރު ނަރެންދުރަ މޯދީ އެރުވުމަށް ރައީސް އޮފީހުގައި ބޭއްވި ރަސްމިއްޔާތުގެ ތެރެއިން -- ފޮޓޯ/ ރައީސް އޮފީސް\nރާއްޖެ އާއި އިންޑިއާގެ ގުޅުމަކީ، އިންޑިއާ ކަނޑުގެ ފުންމިން ހުރި ވަރުގަދަ ގުޅުމެއް ކަމަށާއި، އެކަން އެގޮތުގައި އަބަދުވެސް ދެމިއޮންނާނެ ކަމަށް އިންޑިއާގެ ބޮޑުވަޒީރު ނަރެންދުރަ މޯދީ ވިދާޅުވެއްޖެއެވެ.\nމޯދީ މިހެން ވިދާޅުވީ ގްރޭޓާ މާލެ ސަރަހައްދު ގުޅާލާ ބްރިޖު އެޅުމަށާއި ބަޖެޓު ސަޕޯޓުގެ ގޮތުގައި އިންޑިއާ ސަރުކާރުން ދިން އެހީއަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ޝުކުރު އަދާކުރައްވައި ކުރެއްވި ޓުވީޓަށް ޖަވާބު ދެއްވަމުންނެވެ.\nމާލެ އާއި ވިލިމާލެ، ގުޅިފަޅު އަދި ތިލަފުށި ގުޅާލުމަށް އަޅާ ބްރިޖުގެ މަސައްކަތަށް އިންޑިއާ ސަރުކާރުން ވަނީ 500 މިލިއަން ޑޮލަރު ދީފައެވެ. މީގެ ތެރޭގައި ހިލޭ އެހީ އާއި ލޯނު ހިމެނެއެވެ. މީގެެ އިތުރުން ބަޖެޓު ސަޕޯޓުގެ ގޮތުގައި 250 މިލިއަން ރުފިޔާ ދޭންވެސް އެގައުމުގެ ސަރުކާރުން ވަނީ ނިންމައިފައެވެ.\nރައީސްގެ ޓުވީޓަށް ޖަވާބުދެއްވައި މޯދީ ވިދާޅުވީ ކޮވިޑް19 އާ ގުޅިގެން ރާއްޖެއަށް ދިމާވެފައިވާ އިގްތިސޯދީ ހީނަރުކަމުން އަރައިގަތުމަށް އިންޑިއާއިން އަބަދުވެސް އެހީތެރިކަން ފޯރުކޮށްދޭނެކަމަށެވެ.\n"ދެ ގައުމުގެ ހާއްސަ ގުޅުމަކީ އިންޑިއާ ކަނޑުގެ ފުންމިނުގެ ގުޅުމެއް. އަދި އެ ގުޅުން އެގޮތުގައި އަބަދުވެސް ދެމިއޮންނާނެ،" މޯދީ ވިދާޅުވިއެވެ.


vnews - Dhunyage ninmevuma thaaeedheh nukuran: Maumoon\nދުންޔާގެ ނިންމެވުމަށް ތާއީދެއް ނުކުރަން: މައުމޫން\nރާއްޖޭގެ ކުރީގެ ރައީސުލްޖުމްހޫރިއްޔާ އަލްއުސްތާޒު މައުމޫން އަބްދުލްގައްޔޫމް -- ފޮޓޯ: ވީފައިލް\nކުރީގެ ފޮރިން މިނިސްޓަރު ދުންޔާ މައުމޫން ހެލްތު މިނިސްޓްރީގެ ސުޓޭޓް މިނިސްޓަރު ކަމުގެ މަގާމު ގަބޫލުފުޅު ކުރެއްވުމަށް ނިންމެވި ނިންމެވުމަށް ތާއީދު ނުކުރައްވާ ކަމަށް އެކަމަނާގެ ބައްޕާފުޅު އަދި ކުރީގެ ރައީސް މައުމޫން އަބުދުލްގައްޔޫމް ވިދާޅުވެއްޖެ އެވެ.\nރައީސް މައުމޫން މިހެން ވިދާޅުވީ ހެލްތު މިނިސްޓްރީގެ ސްޓޭޓް މިނިސްޓަރު ކަމުގެ މަގާމަށް އެމަނިކުފާނު ދަރިކަނބަލުން ދުންޔާ މައުމޫން އައްޔަންކުރައްވާފައިވާ ކަމަށް ރައީސުލްޖުމްހޫރިއްޔާގެ އޮފީހުން ހާމަކުރުމާއި ގުޅިގެންނެވެ.\nމިކަމާއި ގުޅިގެން ރައީސް މައުމޫން މިއަދު ކުރެއްވި ޓްވީޓެއްގައި ވިދާޅުވެފައިވަނީ ދުންޔާ އަނބުރާ ސަރުކާރަށް ދިއުމަކީ އޭނާގެ އަމިއްލަ ނިންމެވުމެއް ކަމަށެވެ. އަދި ދުންޔާގެ އެ ނިންމެވުމަށް ތާއީދު ނުކުރައްވާ ކަމަށްވެސް ވިދާޅުވެފައިވެ އެވެ.\n"ދުންޔާ އަނބުރާ ސަރުކާރަށް ދިއުމަކީ އޭނާގެ އަމިއްލަ ނިންމެވުމެއް. އަޅުގަނޑު އެކަމަކަށް ތާއީދެއް ނުކުރަން،" ރައީސް މައުމޫންގެ ޓްވީޓްގައި ވިދާޅުވެފައިވެ އެވެ.\nސަރުކާރާއި ރައީސް މައުމޫނާއި ވަރަށް ބޮޑަށް ހިޔާލު ތަފާތުވެފައި ވަނިކޮށް ދުންޔާ މައުމޫން ފޮރިން މިނިސްޓަރު ކަމުން އިސްތިއުފާ ދެއްވީ މަރުގެ ހުކުމް ތަންފީޒުކުރުމަށް ސަރުކާރުން ކުރަމުންދާ މަސައްކަތްތަކާއިމެދު އުފެދުނު ހިޔާލް ތަފާތުވުންތަކާއި ގުޅިގެން ކަމަށް އެކަމަނާ ކުރިން ވިދާޅުވެފައިވެ އެވެ. އެދުވަސްވަރު ޔުމްނާ މައުމޫން ވެސް ވަނީ ސަރުކާރުން އިސްތިއުފާދެއްވާފަ އެވެ. އަދި ރައީސް މައުމޫން ވަނީ ސަރުކާރަށް އޮތް ތާއީދު އަނބުރާ ގެންދަވާ ރައީސް އަބުދުﷲ ޔާމީން ވެރިކަން ކުރައްވަމުން ގެންދަވާ އުސޫލްތަކަށް ވަރަށް ބޮޑަށް ފާޑުވިދާޅުވާން ފައްޓަވާފަ އެވެ. މީގެ އިތުރަށް ރައީސް މައުމޫންގެ ދޮށީ ދަރިކަލުން ފާރިޝް މައުމޫންވެސް މަޖިލީހުގައި ފަހަކަށް އައިސް މަސައްކަތް ކުރައްވަމުން ގެންދަވަނީ ސަރުކާރާއި ވަކިންނެވެ.\nވަޒީރުކަމުން އަމިއްލަފުޅަށް އިސްތިއުފާ ދެއްވުމަށްފަހު ހެލްތު މިނިސްޓްރީގެ ސުޓޭޓް މިނިސްޓަރު ކަމުގެ މަގާމާއި ދުންޔާ ހަވާލްވެވަޑައިގަތުމާއި ގުޅިގެން އެކަމަނާގެ އެއްމާބަނޑު ކޮއްކޯފުޅު ޔުމްނާ މައުމޫން ވެސް ވަނީ އެކަމާ ކަންބޮޑުވުން ފާޅުކުރައްވާފަ އެވެ.\nޔުމްނާ ވިދާޅުވީ ދުންޔާގެ ނިންމެވުމަކީ އެކަމަނާގެ އަމިއްލަފުޅު ނިންމެވުމެއް ކަމަށާ ނަމަވެސް އެ ނިންމެވުމުގެ ސަބަބުން ޔުމްނާގެ ސާބިތު ކަމަށް ބަދަލެއް ނާންނާނެ ކަމަށެވެ. އަދި އެކަމަނާ ހުންނަވާނީ ރައީސް މައުމޫންގެ ފަހަތްޕުޅުގައި ސާބިތުކަންމަތީ ހައްގުގެ މަގުގައި ކަމަށްވެސް ވިދާޅުވެފައިވެ އެވެ.\nކުއްލިގޮތަކަށް ސަރުކާރާއިއެކު އަލުން މަސައްކަތް ކުރައްވަން ފެއްޓެވި ވަކި ސަބަބެއް ދުންޔާ ހާމަކުރައްވާފައި ނުވިނަމަވެސް ވަޒީރުކަމުން އިސްތިއުފާދެއްވި ފަހުން ދުންޔާވެސް ވަނީ ސަރުކާރުގެ ބައެއް ސިޔާސަތުތަކަށް ފާޑުވިދާޅުވެފަ އެވެ.


Ajay ge filmeh Abhishek aai Ileana ah | Mihaaru\nއަޖޭ ދޭވްގަން ޕްރޮޑިއުސްކުރާ ފިލްމެއް އަބީޝެކް ބައްޗަނާއި އިލިއާނާ ޑި ކްރޫޒަށް\n08 އޯގަސްޓް 2019 - 08:19 1 comment\nއަޖޭ ދޭވްގަން ޕްރޮޑިއުސްކުރާ ފިލްމަކަށް އަބީޝެކް ބައްޗަން އާއި އިލިއާނާ ޑި ކްރޫޒް ހަމަޖައްސައިފި އެވެ.\nބޮލީވުޑް ހަންގާމާ އިން ބުނި ގޮތުގައި އަދި ނަން އިއުލާން ނުކުރާ މި ފިލްމަކީ 1990-2000 އާ ދޭތެރޭ އަހަރުތަކުގައި އިންޑިއާގައި ހިނގާފައިވާ ހަގީގީ ހާދިސާތަކެއްގެ މައްޗަށް ބިނާކޮށް ހަދާ ފިލްމެކެވެ. އެކަމަކު އޭގެ ތަފުސީލެއް ހާމައެއް ނުކުރެ އެވެ.\nމި ފިލްމު ޑައިރެކްޓް ކުރާނީ މި އަހަރުގެ ކުރީކޮޅު ރިލީޒްކުރި އަޖޭގެ "ޓޯޓަލް ދަމާލް" ގެ ކްރިއޭޓިވް ޑައިރެކްޓަރެއްގެ ގޮތުގައި ޑައިރެކްޓަރު އިންދަރު ކުމާރާ އެކު މަސައްކަތްކުރި ކުކީ ގުލާޓީ އެވެ.\nހަންގާމާ އިން ބުނި ގޮތުގައި ފިލްމުގެ ޝޫޓިން ފެށުމުގެ އެންމެ ފަހުގެ ތައްޔާރީތައް ވަމުން އަންނަ އިރު، އޭގެ ޓީމުން މިހާރު އަންނަނީ ފިލްމުގެ މަންޒަރުތައް ނަގާނެ ލޮކޭޝަންތައް ބަލަމުންނެވެ.\nމި ފިލްމުވެގެން ދާނީ އަބީޝެކާއި އިލިއާނާ އެކީގައި ފިލްމަކުން ފެންނާނެ ފުރަތަމަ ފަހަރަށެވެ. ހަންގާމާ އިން ބުނީ އެ ދެ ތަރިންނާ އެކު ފިލްމުގެ ރޯލަކުން އަޖޭ ފެންނާނެކަން އަދި ކަށަވަރު ނުވާ ކަމަށެވެ. އަޖޭ ސޮއިކޮށްފައި ހުރި ގިނަ ފިލްމުތަކެއް ހުރުމާ އެކު އޭނާ އުޅެނީ ވަރަށް ބިޒީކޮށެވެ. މި ވަގުތު އެންމެ ބާރަށް ޝޫޓިން ކުރިއަށް ދަނީ އޭނާގެ "ބޫޖް: ދަ ޕްރައިޑް އޮފް އިންޑިއާ" ގެ އެވެ.\nއަޖޭ، އިލިއާނާ އަދި އަބީޝެކް.\nއަޖޭ ޕްރޮޑިއުސް ކުރާ ފިލްމަކުން އިލިއާނާ އަށް ފުރުސަތު ލިބުނު އިރު، އެ ދެ ތަރިން އެކީގައި ދެ ފިލްމު ވެސް ކުޅެފައިވެ އެވެ. އެއީ "ބާދުޝާހޯ" އާއި "ރެއިޑް" އެވެ. އަދި އަޖޭ ވަނީ އަބީޝެކާ އެކު ވެސް މަސައްކަތްކޮށްފަ އެވެ. އެއީ "ޒަމީން"، "ޔޫވާ" އަދި "ބޯލް ބައްޗަން" ގަ އެވެ.\nއަބީޝެކްގެ ކުރިއަށް އޮތް ފިލްމަކީ އަންނަ އަހަރު ރިލީޒް ކުރާ އަނޫރާގް ބާސޫގެ އެންތޮލޮޖީ ފިލްމެކެވެ. އިލިއާނާ އެންމެ އަވަހަށް ދެން ފެންނާނީ އަންނަ ނޮވެމްބަރު މަހު ރިލީޒް ކުރާ "ޕާގަލްޕަންތީ" އިންނެވެ.\nއިތުރު ލިޔުންތައް ބޮލީވުޑް އަބީޝަކް ބައްޗަން އަޖޭ ދޭވްގަން